
TENDINŢE ÎN REFLECTAREA PRESEI ÎN PRESĂ (IV)

Studiu de caz: Vulnerabilităţi şi puncte forte ale media publice înainte de alegeri
aprilie - iulie 2007
Lucrarea de faţă este cel de-al patrulea raport produs în cadrul proiectului „Media ca serviciu public – program de advocacy pentru promovarea transparenţei proprietăţii şi surselor de finanţare ca şi a responsabilităţii presei”.  Proiectul este finanţat de World Learning şi implementat de Centrul pentru Jurnalism Independent, în parteneriat cu Agenţia de Monitorizare a Presei şi Centrul Român pentru Jurnalism de Investigaţie. 
Proiectul vizează derularea unui program de advocacy menit să sporească gradul de recunoaştere publică a naturii de “serviciu public” a mass media, indiferent de forma de proprietate, să crească responsabilitatea presei (a jurnaliştilor, a editorilor şi patronilor deopotrivă) în ceea ce priveşte propria libertate şi credibilitate şi să consolideze sprijinul public pentru libertatea de exprimare, ca valoare socială fundamentală a oricărei societăţi democratice.

Aspectele principale care stau în centrul acestui proiect sunt: 

· cadrul legislativ şi normativ în care îşi desfăşoară activitatea mass-media, cu accent pe documentele şi mecanismele de auto-reglementare şi pe bunele practici auto-impuse, ca alternative la reglementarea prin lege;

· capacitatea de reacţie a comunităţii profesionale şi a publicului, în general, în faţa derapajelor, atât cele din partea autorităţilor statului cât şi din cea a comunităţii mediatice.

Proiectul presupune activităţi care generează informaţie primară în ceea ce priveşte proprietatea de media (prin intermediul portalului web www.mediaindex.ro), “informaţie cu valoare adăugată” (în speţă, comentată şi interpretată) prin intermediul unor rapoarte de monitorizare şi al unor rapoarte trimestriale care surprind tendinţele din piaţa de media şi cele manifestate în conţinutul editorial pe temele majore de dezbatere care pot atinge natura de serviciu public a mass media. 

Aceste rapoarte vor fi diseminate prin intermediul unui şir de întâlniri cu profesionişti de media, persoane implicate în formularea politicilor de media, politicieni, cu cadre universitare şi studenţi, precum şi cu consumatori de media.

Proiectul îşi propune, de asemenea, să identifice cea mai eficientă modalitate pentru a asigura transparenţa surselor de finanţare a companiilor de media. Această transparenţă va permite consumatorilor de media să facă alegeri informate în ceea ce priveşte obişnuinţele lor de cumpărare şi de consum mediatic şi să identifice eventualele cazuri de manipulare şi dezinformare induse de proprietari şi finanţatori.

Capitolul I

Media despre media în lunile aprilie - iulie 2007 
Raport de monitorizare şi analiză media
I. Metodologie:

A. Obiectiv:
Am dorit să aflăm măsura în care jurnaliştii din presa scrisă acordă atenţie subiectelor relevante pentru industria media, în particular, dezvoltarea şi profesionalizarea mass media din România. 

B. Cadru general:

Au fost monitorizate şapte cotidiene naţionale – Adevărul, Cotidianul, Evenimentul Zilei, Gândul, Jurnalul Naţional, România liberă, Ziua şi două saptămânale – Dilema Veche, Capital.
Eşantionul a fost stabilit atât în funcţie de tirajul publicaţiilor, cât şi de cel al politicii editoriale – au fost alese acele publicaţii care acordă spaţiu editorial semnificativ subiectelor despre media.

Perioada de monitorizare: aprilie - iulie 2007
C. Grila de analiză/ metode de cercetare:

Pentru a obţine: 

măsura (sau tendinţele) care caracterizează relatările presei scrise despre subiecte relevante pentru responsabilizarea procesului jurnalistic, deontologia şi libertatea presei (presiuni externe şi interne, cenzură), transparenţa proprietăţii de media etc., şi natura temelor
A fost urmărită obţinerea de date privind:

· Cantitatea de articole despre media;

· Numărul de apariţii al subiectelor despre media;
· Amploarea temelor (abordate în articole ample sau tratate în ştiri scurte, note, în subsidiarul unor articole care au relatat despre alte subiecte decât media).
Nu au fost înregistrate articolele care au relatat despre teme legate de divertisment, monden, fapt divers. 
În alcătuirea studiului, datele obţinute cu ajutorul analizei de conţinut au fost contextualizate prin nararea sumară a secvenţelor tematice principale (menită să completeze tabloul tendinţelor în relatarea despre industria media). 
În codificarea temelor am avut în vedere următoarele definiţii de lucru: 
Conţinut TV/ radio/ presă scrisă - când autorul articolului face referire la aspecte legate de conţinutul editorial al unor programe radio/ TV sau al unor articole din presa scrisă; 

(de exemplu, rubricile Cronica TV din Cotidianul sau Evenimentul Zilei). 

Producţie TV/ radio/ presă scrisă – descrierea procesului care stă la baza produsului difuzat sau care urmează a fi difuzat (producţii proprii); vezi articole despre diverse emisiuni sau programe (informaţii referitoare la costuri, participanţi, producători, organizatori etc.). 

Practici jurnalistice - atunci când se relatează despre activitatea jurnaliştilor; procesul jurnalistic în ansamblu. 

Proprietate în media – informaţii referitoare la deţinere de actiuni, activitatea proprietarului unei instituţii media, transfer de proprietate, transparenţa proprietăţii etc.

Investiţii în media – referiri la achiziţii, tranzacţii în industria mass media etc.
Management media – referiri la directori, conducerea administrativă (întreprinderea politicilor generale de personal, gestionarea resurselor financiare disponibile, strategii de marketing etc.), cât şi la managementul editorial (redactor-şef etc.).

Libertatea presei – situaţii de cenzură, de îngrădirea libertăţii de exprimare etc.

Ingerinţe politice - când articolul reclamă existenţa unui control politic asupra unei instituţii media din partea unor politicieni sau altor persoane influente care nu au o legatură directă cu instituţia (nu sunt patroni); presiuni externe.
Ingerinţe ale patronatului – când este reclamată existenţa unui control al patronatului asupra politicii editoriale; presiuni interne.

Statutul jurnalistilor din perspectiva limitării libertăţii presei
: 

Jurnalişti agresaţi – în sens de agresiune atât fizică, cât şi psihică (atacat, insultat, comportament ostil către jurnalişti); Jurnalişti hărţuiţi (acces refuzat; materiale confiscate sau distruse; intrare sau ieşire refuzată; membrii familiei atacaţi sau ameninţaţi; demişi ca rezultat al unor presiuni politice sau interne; libertate de mişcare impiedicată; reţinuţi pentru mai puţin de 48 de ore; Jurnalişti răpiţi; Jurnalişti dispăruţi; Jurnalişti arestaţi - reţinuţi pentru o perioada mai mare de 48 de ore; Jurnalişti cenzuraţi - interzişi oficial; ediţii confiscate; centre de difuzare a presei închise.
Fapte de tip corupţie în presă – când este prezentată situaţia unor jurnalisti care se folosesc de calitatea funcţiei lor pentru a obţine foloase necuvenite (prin presiuni, ameninţări, şantaj). Capitolul doi dezvoltă pe larg acest aspect.
 

Conflict de muncă – relatări despre situaţii de conflict între ziarişti şi patronat sau conducerea instituţiei media.

New Media – relatări despre aspecte legate de Internet ca substitut sau suport pentru comunicarea de masă; ex. radio online, comunicare online, website publicaţii, media tradiţionale vs. internet etc.

Consum media - opinii sau date (cercetări etc.) referitoare la consumatori, la tipul şi/sau nivelul de consum media al românilor, dar şi informaţii referitoare la rating, tiraje, percepţia publicului asupra jurnaliştilor sau produselor media etc.  

Reglementarea audiovizualului – relatări despre reglementări interne sau europene referitoare la audiovizual, sancţiuni sau recomandări ale C.N.A. (activitatea C.N.A., în general), organizarea instituţională a C.N.A. etc.
Vizibilitatea politicienilor - atunci când se relatează despre cercetări legate de prezenţa politicienilor în presă.

Apariţii pe piaţa media – atunci când în articol este anunţată lansarea unei noi publicaţii, televiziuni sau a unui post de radio.
II. Concluzii:
Datele din studiul de faţă pun la dispoziţia cititorului informaţii sintetice despre măsura şi contextul în care presa scrisă relatează despre emiţătorii mesajelor media, proprietatea instituţiilor de media, procesul de producţie media din punct de vedere financiar, creativ şi al resurselor umane, despre reglementările audiovizualului şi problemele interne ale instituţiilor media şi despre presiunile interne şi externe la care jurnaliştii sunt supuşi. 

Informaţiile referitoare la libertatea presei au prevalat în perioada aprilie - iulie. Parcurgând agenda evenimentelor care au fundamentat relatările subscrise temei “libertatea presei”, luna mai a debutat cu discuţii pe această temă declanşate de intervenţia unuia dintre proprietarii media într-o emisiune difuzată la unul dintre propriile posturi de televiziune pentru a admonesta gazda emisiunii. Aceste discuţii au fost continuate în presă în contextul evenimentelor realizate de organizaţiile neguvernamentale ce activează în domeniul mass media cu ocazia Zilei Mondiale a Libertăţii Presei. 
Negocierile privind numirea unui nou Preşedinte Director General pentru postul public de televiziune au declanşat relatări referitoare la independenţa editorială a acestei instituţii pe toată perioada cuprinsă între lunile mai şi iulie. 
Jurnaliştii au continuat să relateze despre agresiunile suferite de colegii lor de breaslă şi în perioada cuprinsă în prezentul raport.    
În ceea ce priveşte managementul media (17% din totalul temelor identificate), votarea Raportului de Activitate al TVR, desemnarea membrilor în Consiliul de Administraţie al postului public respectiv numirea noului Preşedinte Director General al acestei instituţii au fost evenimentele care au fundamentat relatările jurnalistice subscrise acestei teme. Statutul distinct al postului public de televiziune pe piaţa media şi rezultatul interacţiunii dintre elemente precum managementul financiar eficient, atragerea şi menţinerea audienţei, concurenţa cu alte posturi private de televiziune, pe de o parte, şi independenţa editorială a postului public în faţa presiunilor politice, de cealaltă parte, au constituit elementele de focalizare ale discursului jurnalistic. Alte informaţii legate de managementul instituţiilor media au avut ca puncte centrale de interes evoluţia noilor televiziuni din piaţa autohtonă, relansarea unor publicaţii sau diferitele activităţi manageriale din interiorul instituţiilor media.   

Informaţiile referitoare la activitatea jurnaliştilor, procesul jurnalistic şi conţinutul destinat publicului au continuat să beneficieze de o expunere însemnată atât în paginile cotidienelor, cât şi în paginile publicaţiilor săptămânale monitorizate. Astfel, în paginile cotidienelor, referirile la practicile jurnalistice au înregistrat o pondere de 17% din totalul referirilor la mass media; conţinutul editorial a beneficiat de o pondere de 7%, iar procesul de producţie media de 6%. 

În cadrul articolelor publicate în săptămânalele monitorizate, informaţiile referitoare la practicile jurnalistice au prevalat (32% din totalul referirilor la mass media). La rândul lor, referirile la conţinutul editorial şi la procesul de producţie media au înregistrat ponderi însemnate (11%, respectiv 10%).
Informaţiile referitoare la proprietatea media (12% din totalul temelor identificate) au fost  preponderent menţionate de către jurnalişti în relaţie cu informaţii subscrise temelor prezentate anterior (libertatea presei, management media). Astfel, tema proprietăţii media a fost menţionată în contextul presiunilor exercitate de către proprietarii media asupra jurnaliştilor, în timp ce referirile la managementul instituţiilor media au fost în numeroase rânduri dublate de informaţii despre proprietarii respectivelor instituţii. 

Datele referitoare la reglementarea audiovizualului au fost prezentate preponderent în contextul campaniei politice din perioada referendumului pentru suspendarea preşedintelui (din perspectiva acoperirii mediatice a campaniei) şi în contextul numirii de noi membri în Consiliul Naţional al Audiovizualului.  

Alte date prezente în acest raport referitoare la consumul media şi la preferinţele de consum ale românilor au fost prezentate preponderent în subsidiarul articolelor despre media sau în articole de dimensiuni reduse, fiind comentate pe larg în articole de analiză în special cu ocazia publicării de către Biroul Român de Audit al Tirajelor a datelor din Studiul Naţional de Audienţă. 

Spre deosebire de perioada ianuarie – martie, relatările relevante pentru tema de cercetare au scăzut în intensitate. Această scădere s-a datorat îndeosebi specificităţilor perioadei monitorizate – calendarul evenimentelor media importante, respectiv, scăderea activităţii editoriale pe parcursul lunilor iunie şi iulie. 
III. Media despre media - total articole:


Cantitatea de articole despre media a scăzut în perioada de vară. Dacă într-o perioadă de trei luni (ianuarie-martie) au fost identificate 928 articole în cele 7 cotidiene monitorizate, în aprilie-iulie (patru luni) au fost identificate 840 de articole.


În ansamblu, raportul informare-opinie a rămas acelaşi în cazul cotidienelor (70% articole de informare; 30% articole de opinie).

Jurnalul Naţional a publicat mai multe articole de opinie faţă de perioada anterioară (42% articole de opinie faţă de 23% în ianuarie-martie). În rest, publicaţiile şi-au păstrat cotele anterioare (vezi tabelul de mai jos).


Şi în paginile săptămânalelor, numărul articolelor identificate a scăzut (96 faţă de 117 din perioada anterioară). 
Total articole cotidiene – 840 

Total teme identificate în cotidiene –  1413 apariţii 

Total articole săptămânale – 96

Total teme identificate în săptămânale – 167 apariţii

Tabel 1
	Publicaţie
	Total articole
	Informare (%)
	Opinie (%)

	Cotidianul
	183
	55%
	45%

	Evenimentul Zilei
	178
	84%
	16%

	Gândul
	119
	82%
	18%

	Adevărul
	100
	71%
	29%

	Jurnalul Naţional
	98
	58%
	42%

	Ziua
	89
	71%
	29%

	România Liberă
	73
	69%
	32%

	Total publicaţii
	840
	70%
	30%


Grafic 1

Tabel 2

	Publicaţie 
	Total articole
	Informare (%)
	Opinie (%)

	Capital
	20
	19
	1

	Dilema Veche
	76
	15
	61

	Total săptămânale
	96
	34
	62


Grafic 2

IV. Media despre media – tematica relevantă pentru industria media:

A. Media despre media în cotidienele
 monitorizate - tematica lunilor 

ianuarie – martie 2007 (vezi Anexa 1 pentru tabel date).
Grafic 3

        Nota: procent din totalul restrâns al principalelor categorii tematice identificate în această perioadă.
1. Libertatea presei (220 apariţii). 

· Cele mai multe apariţii ale temei sunt centrate pe articole care surprind modificările administrative din TVR astfel:

· Demisia lui Tudor Giurgiu a provocat discuţii: pe de o parte, Consiliul de Administraţie al TVR l-a învinovăţit pe acesta de lipsa unor rapoarte periodice care să reflecteze situaţia precară a TVR şi, pe de altă parte, fostul preşedinte CA al TVR şi-a expus motivele care i-au determinat demisia într-o scrisoare deschisă. El a invocat incapacitatea de a mai putea "garanta pe viitor independenţa editorială" a postului, dar şi "mizerabila campanie de presă din partea unor trusturi şi presiunile la care am fost supus" – declanşate de "partide, oameni din interiorul televiziunii, ziarişti care colaborau cu TVR, dar care au rămas fără emisiuni, colegi din Consiliul de Administratie, oameni apropiaţi fostelor conduceri ale TVR"; de asemenea, Giurgiu a mai afirmat că o anume latură "a spectrului politic şi-a făcut o obişnuinţă în a încerca să pună mâna pe televiziunea publică” (Adevărul, 5 mai 2007).
· Propunerile partidelor politice cu privire la numirea noului director CA şi discuţiile cu privire la depolitizarea televiziunii publice au fost relatate în subsidiarul demisiei lui Tudor Giurgiu. Posibila demitere a Consiliului de Administraţie al TVR, în urma respingerii raportului de activitate, a constituit subiect de dezbatere în articolele identificate pe această temă.
- 14 aprilie 2007, Evenimentul Zilei, “TVR, cutia Pandorei”, Iulian Comănescu.
-   5 mai 2007, România Liberă, “Şefia TVR la PNL, ştirile la PSD”, Romulus Georgescu.
· Tema libertăţii de exprimare este sesizată în articole centrate pe relaţia dintre politic  şi presă: 

· Jurnaliştii au surprins episoade repetate în care Traian Băsescu a agresat verbal jurnalişti, adresând invective de natură discriminatorie; atitudinea şi comportamentul preşedintelui Băsescu faţă de jurnalişti au fost criticate vehement în 14 editoriale. Atitudinea  şi reacţiile publice ale preşedintelui faţă de jurnalişti a generat critici acerbe. Băsescu a fost acuzat de contribuţie la “scăderea încrederii românilor în presă şi în jurnalişti” sau că încearcă “decredibilizarea adversarului de care se teme cel mai tare”, criticat pentru ipocrizia şi “şiretenia” cu care abordează relaţia cu presa.
· Un inventar al televiziunilor partizane preşedintelui şi a acelora care îi sunt ostile; 
· Intervenţia violentă a lui Dan Voiculescu în emisiunea Gabrielei Vrânceanu Firea şi reacţia C.N.A. a fost relatată pe larg de către Ziua şi Evenimentul Zilei. În acest caz, C.N.A.a considerat că independenţa editorială a fost afectată şi libertatea de exprimare a fost prejudiciată.
Titluri – selecţie:

- 5 mai 2007, Gândul, “C.N.A. îngrijorat de intervenţia lui Dan Voiculescu într-o emisiune a   Antenei 3”, D.P.

- 6 iunie 2007, Gândul, “Cine e găozar şi cine nu”, C.T. Popescu 
- 17 iunie 2007, Cotidianul, “Respectaţi intimitatea primei doamne!”,Cristian Teodorescu
- 18 iunie 2007, Jurnalul Naţional, “Actorii proşti ai unei piese extrem de ieftine”, Victor Ciutacu

- 19 iunie 2007, Jurnalul Naţional, “Cine cumpără un înger?”, Lucian Avramescu

- 19 iunie 2007, Adevărul, “Această presă enervantă”, Ovidiu Nahoi

- 19 iunie 2007, Evenimentul Zilei, “TB la munte şi la mare”, Ioana Lupea

- 19 iunie 2007, Ziua, ”Preşedinte nesimţit”, Sorin Roşca Stănescu 

- 19 iunie 2007, Ziua, “Războiul lui Băsescu cu presa”, Miruna Munteanu

- 20 iunie 2007, Ziua, “Mitocanul de la malul mării”, Bogdan Rareş

- 04 iulie 2007, Gândul, «Pumnul şi Presa « , Cristian Tudor Popescu

- 10 iulie 2007, Jurnalul Naţional, “ Fără presă, 90% din Băsescu n-ar exista ”, Lucian Avramescu.

· Agresiunile de natură fizică au fost îndreptate către jurnaliştii presei sportive, agresaţi cu ocazia unor meciuri de fotbal, dar şi de oficialităţi locale:

· operatorul TVR, prezent la meciul de fotbal Steaua - Dinamo a fost agresat fizic de suporterii echipelor de fotbal; articolele au insistat pe descrierea agresorilor şi măsurile autorităţilor luate împotriva lor. Majoritatea apariţiilor temei “jurnalişti agresaţi” a fost identificată în acest context.
· Un cameraman PRO TV, aflat pe un teren de fotbal, a fost victima atacului finanţatorului uneia dintre echipe ;

· Un jurnalist de la Realitatea TV a fost împins de către primarul din Giurgiu, ca reacţie la o anchetă stânjenitoare pentru funţionar.

- 12 aprilie 2007, Cotidianul, “Agresorul Tweety a fost băgat la colivie”, Florin Dobre, Georgeta Ghidovăţ

- 13 aprilie 2007, Jurnalul Naţional, “Jurnalişti îmbrânciţi de primar”, Fără autor

- 19 iulie 2007, Gândul, “Agresorii cameramanului ProTV au fost trimişi în judecată”, Sorin Ţiţei

· Rapoartele privind libertatea presei, respectiv dezbaterile publice pe această temă, au fost în atenţia jurnaliştilor:

· Raportul Freedom House plasează presa din România pe locul 90 – raportul cuprinde şi cazuri concrete; 
· Agenţia de Monitorizare a Presei a prezentat raportul FreeEx care vorbeşte despre libertatea presei, starea acesteia ulterior integrării; o serie de cazuri concrete sunt detaliate;

· Raportul Mediasind  surprinde evoluţia îngrijorătoare a atacurilor clasei politice asupra presei; nerespectarea deontologiei profesionale a fost identificată ca fiind o altă problemă importantă în interiorul breslei;
· Temele emisiunii de la Realitatea TV în care s-a discutat cu oameni de presă despre libertatea jurnaliştilor a fost preluată şi în publicaţiile naţionale. 
· Eliberarea jurnalistului Walter Ghidibaca dintr-o închisoare din Moscova a fost relatată de cotidienele monitorizate. În vara 2006, ziaristul a fost arestat pe aeroportul din Moscova pentru „răspândire cu bună ştiinţă de informaţii false privind acte teroriste".
- 2 mai 2007, Cotidianul, “Mogulii, în faţa presei”, Ionuţ Dulămiţă

- 3 mai 2007, România Liberă, “Presa românească e parţial liberă”, Andrei Luca Popescu, Dan Alexe

- 4 mai 2007, România Liberă, “Presa cu pumnul în gură”, Eliza Roibu

- 4 mai 2007, Ziua, “Mediasind: Presa supusă atacurilor”, R.G.

	Libertatea presei - subcategorii
	nr. Apariţii

	Jurnalişti agresaţi
	73

	Ingerinţe politice
	59

	Ingerinţe ale patronatului
	38

	Libertatea presei
	29

	Jurnalişti arestaţi
	14

	Jurnalişti răpiţi
	11

	Jurnalişti daţi în judecată
	11

	Jurnalişti anchetaţi
	10

	Jurnalişti hărţuiţi
	6

	Presiuni economice
	4

	Libertatea de exprimare în new media
	3

	Jurnalişti cenzuraţi
	2

	Jurnalişti acuzaţi
	2


2. Management media (199 apariţii). 
· Cele mai multe referiri la “managementul media” au fost contorizate în articolele care au relatat despre situaţia postului public de televiziune: 

1. Votarea în Parlament a Raportului de Activitate al SRTV s-a făcut pe fondul conflictului între membrii Consiliului de Administraţie al TVR şi Tudor Giurgiu căruia opt dintre memebrii CA i-au retras votul de încredere. Jurnaliştii au adus în prim plan deficitul financiar relevat de raportul pe 2006 şi faptul că membrii CA al TVR îl găsesc vinovat pe Tudor Giurgiu.

- 14 aprilie 2007, Cotidianul, “Raport TVR: 17 milioane de lei pe minus în 2006”, Alexandra Bădicioiu

- 18 aprilie 2007, Cotidianul, “Tudor Giurgiu, pârât oficial la Parlament”, Ionuţ Dulămiţă
- 19 aprilie 2007, Cotidianul, “Deputaţii vor mai multe capete din TVR”, Alexandra Bădicioiu

- 9 mai 2007, Gândul, “Raportul de activitate al TVR, respins de Comisiile parlamentare pentru cultură”, D.P.
2. Demisia lui Tudor Giurgiu (cele mai multe articole care l-au avut în prim-plan pe Tudor Giurgiu au fost publicate în Jurnalul Naţional). Publicaţiile monitorizate au prezentat opiniile parlamentarilor din Comisia de Cultură, Arte şi Mass media, a membrilor CA al TVR, a Consiliului Naţional al Audiovizualului sau a reprezentanţilor societăţii civile. Evenimentul Zilei a oferit cititorilor săi un scurt interviu cu preşedintele-director-general demisionar, prin intermediul căruia acesta şi-a expus motivele plecării: “M-am gândit, am evaluat situaţia şi semnalele că politicul vrea să pună mâna pe televiziune sunt clare” a afirmat Tudor Giurgiu.
- 5 mai 2007, Evenimentul Zilei, “Giurgiu renunţă la şefia TVR”, Alexandru Bala

- 5 mai 2007, Jurnalul Naţional, “Giurgiu pleacă patetic”, Victor Ciutacu

- 5 mai 2007, Ziua, “Giurgiu părăseşte TVR”, Monica Andronescu, Valentina Deleanu

3. Revenirea Rodicăi Culcer la conducerea departamentului de ştiri al TVR

- 14 mai 2007, Cotidianul, “Culcer se întoarce la TVR înainte de referendum”, Diana Lazăr

4. Numirea unor noi membri în Consiliul de Administraţie al TVR de către partidele din parlament, după respingerea raportului de activitate al SRTV. Jurnliştii au urmărit îndeaproape procesul de numire şi aprobare a viitorilor membri ai Consiliului de Administraţie al TVR. Editorialiştii nu au uitat să menţioneze faptul că legea de funcţionare a televiziunii şi radioului public are nevoie de schimbare; înlocuirea repetată a membrilor CA sau a preşedintelui-director-general nu este decât o metodă de presiune politică.

Costi Rogozanu despre noii membri: “Tot o pleiadă de conflicte de interese, de numiri lipsite de etică sau lipsite de grija ponderii politicului s-a anunţat şi acum...” 

Vlad Iorga: “Deşi ani la rând societatea civilă, presa şi angajaţi ai TVR au semnalat şi condamnat imixtiunile politice în activitatea televiziunii publice, lista viitorului Consiliu de Administraţie al TVR conţine mai mult ca niciodată nume implicate în viaţa politică”.

De asemenea, ziariştii au consemnat reacţiile organizaţiilor de media la numirea unui politician în fruntea televiziunii publice. “În opinia celor două organizaţii, nominalizările demonstrează intenţia de a menţine sub control politic televiziunea publică” (Cotidianul, 19 iunie 2007).

-1 iunie 2007, Ziua, “Radu Toma susţinut de PRM”, R.G.

-6 iunie 2007, Evenimentul Zilei, “TVR - prinsă la mijloc între partide”, Romulus Georgescu 

-6 iunie 2007, Gândul, “Sassu, Jugănaru şi Socaciu – la cârma TVR din partea PSD”, D.P.

-8 iunie 2007, Ziua, “Propunerile UDMR pentru TVR”, D.I.

-12 iunie 2007, Gândul, “Dida Drăgan, propunerea PNL pentru CA al TVR”, Fără autor

-13 iunie 2007, Evenimentul Zilei, “Omul preşedintelui la TVR”, Petrişor Obae

-14 iunie 2007, România Liberă, “Comisiile pentru cultură au validat CA al SRTv”, Adriana Duţulescu

-14 iunie 2007, Cotidianul, “Noua batjocură TVR”, Costi Rogozanu

-18 iunie 2007, Adevărul, “Cine sunt noii şefi ai TVR?”, Vlad Iorga

-19 iunie 2007, Evenimentul Zilei, “AMP şi CJI atacă politizarea TVR”, Fără autor

-19 iunie 2007, Cotidianul, “Societatea civilă cere Parlamentului depolitizarea TVR”, Dan Duca

- 2 iulie 2007, Cotidianul, “Văcăroiu: “Ta-na-na, ni-ni-nam””, Raul Balogh

5. Numirea interimară a preşedintelui-director-general al TVR în persoana lui Alexandru Sassu (PSD). Editorialele pe acestă temă au criticat numirea acestuia la cârma TVR. Petrişor Obae: “Sassu are o misiune politică. Are obiective partinice, urmăreşte linia trasată de la centru. Se adresează unui electorat anume. Are un mesaj. Nu e de condamnat, e normal. Dar e greu de crezut că un om politic îşi va lăsa haina doctrinară la intrare şi va zice hotărât: „Gata, să ne apucăm de treabă, să lăsăm politica!”
- 15 mai 2007, Cotidianul, ,,CSAT, cu legile siguranţei pe masă”, Fără autor

- 5 iunie 2007, Ziua, “Sassu la şefia TVR”, Fără autor

- 15 iunie 2007, România Liberă, “Schimbările de la TVR, amânate”, Fără autor

- 15 iunie 2007, Evenimentul Zilei, “Obiectiv TVR: politizare”, Petrişor Obae

- 19 iulie 2007, Cotidianul, “Sassu readuce presiunea politică la ştirile TVR”, Lucian Gheorghiu

· În comparaţie cu raportul SRTV, raportul de activitate al SRR (tratat separat în comisia parlamentară) a beneficiat de o mai mică expunere în cadrul articolelor despre media

- 17 aprilie 2007, Evenimentul Zilei, “Profit pentru radioul public”, Fără autor

· Managementul media a fost prezentat şi în articolele ce au relatat despre revenirea jurnalistului Robert Turcescu în redacţia Cotidianul în calitate de director editorial şi despre relansarea publicaţiei

-17 aprilie 2007, Evenimentul Zilei, “Turcescu mai încearcă o dată la Cotidianul”, Alexandru Bala

-17 aprilie 2007, Jurnalul Naţional, “Robert Turcescu, din nou la Cotidianul”, Adrian Văduva

· Au mai fost prezentate informaţii legate de managementul financiar al televiziunii Cosmos TV odată cu discutarea litigiului dintre Corneliu Vadim Tudor şi asociatul său Claudiu Tănăsescu

-12 iunie 2007, Ziua, “Vadim Tudor a rămas fără Cosmos TV”, Răzvan Gheorghe

-13 iunie 2007, Cotidianul, “Vadim spune că a renunţat la Cosmos TV”, Dan Duca

· Managementul de personal a fost prezentat cu ocazia unui episod ce a avut loc în redacţia România Liberă. 18 angajaţi au fost concediaţi pe motiv de restructurare a posturilor. 

- 7 iulie 2007, Jurnalul Naţional, “Concedieri la România Liberă”, Ramona Drăghici

- 9 iulie 2007, Cotidianul, “Scandal la "România liberă", Diana Lazăr
- 10 iulie 2007, Evenimentul Zilei, “România Liberă, dată în judecată de câţiva jurnalişti”, Alexandru Bala

- 11 iulie 2007, Cotidianul, “Culmea negocierii salariului: doi ani de vacanţă plătită”, Sheila Dumitrescu, Oana Crăciun

· Un alt caz de management de personal a fost cel al conflictului dintre jurnalistul Victor Roncea şi directorul Ziua, Sorin Roşca Stănescu (prezentat chiar în paginile publicaţiei )

- 4 mai 2007, Ziua, “Cazul Roncea, confuzii şi inconsecvenţă”, Miruna Munteanu

-14 mai 2007, Ziua, “Năstase îi răspunde autosuspendatului Roncea”, Drept la replică Adrian Năstase  

· Relansarea publicaţiei Adevărul
-12 aprilie 2007, Cotidianul, “Adevărul se relansează color”, A.B.

3. Practici jurnalistice (193 apariţii; în 69 % dintre cazuri, jurnaliştii au criticat practicile jurnalistice). 
În ceea ce priveşte practicile jurnalistice, ponderea cea mai mare au ocupat-o articolele centrate pe lipsa de profesionalism a jurnaliştilor de la OTV:

· Din cauza frecventelor încălcări deontologice de către jurnaliştii de la OTV, postul de televiziune a fost amendat şi ameninţat cu suspendarea licenţei ;

· Unui jurnalist de la OTV i s-a înscenat un flagrant – a solicitat o sumă de bani de la un primar pentru a nu difuza un material defăimator pentru acesta din urmă ;

· OTV a făcut din subiectul sinuciderii unui elev o rubrică constantă a talk show-rilor.

Această temă a vizat şi articole care au surprins relaţia dintre reprezentanţi ai clasei politice şi jurnalişti:

· Relaţia Traian Băsescu – presă: a fost abordat modul în care jurnaliştii formulează ştirile în care preşedintele este subiect;

· Cioroianu a criticat modul în care presa a relatat întalnirea dintre el şi Condoleeza Rice, acuzând jurnaliştii că au minţit;

· Robert Turcescu a fost incriminat de a fi părtinitor lui Traian Băsescu în emisiunile la care acesta din urmă a fost invitat.

Prezenţa homofobiei în rândul jurnaliştilor ori a persoanelor ce apar în cadrul unor emisiuni tv a constituit subiect de presă:

· Realizatorii emisiunii Cronica Cârcotaşilor au fost sancţionaţi pentru declaraţii homofobe;

· Au fost menţionate emisiunile în care George Becali a fost invitat, în multe dintre cazuri acesta facând declaraţii homofobe. 
Cazurile de sinucidere sunt excesiv mediatizate:

· Publicaţiile monitorizate au atras atenţia asupra modului în care presa, în special cea audiovizuală, a reflectat sinuciderea elevului îndrăgostit de profesoara lui
· Cazul sinuciderii gemenelor a fost şi el intens mediatizat; a fost criticată lipsa de deontologie a unor cotidiene şi televiziuni care au publicat fotografia (înceţoşată sau nu) celor două gemene care s-au spânzurat. 
Practicile jurnalistice au mai fost aduse în discuţie în relatarea unor furturi intelectuale între două trusturi:

· Trustul Adevărul Holding acuză Ringier de a fi descărcat fraudulos de pe serverul trustului subiecte întregi pentru a le publica în paginile propriului tabloid.

Titluri - selecţie: 

-13 aprilie 2007, Cotidianul, „Libertatea de depresie”, Costi Rogozanu

-13 aprilie 2007, Cotidianul, „Cui îi este teamă de homosexuali?”, Victor Borza

-7 iunie 2007, Cotidianul, ,,Ipocrizii cu gay şi sinucigaşe”, Costi Rogozanu

-4 iunie 2007, Cotidianul, ,,Linşarea mediatică a profei de română”, Cosmin Popan et. al.

-7 iunie 2007, Cotidianul, „Şantaj de 2.000 de euro sub sigla OTV”, Dorin Petrişor

-8 iunie 2007, Evenimentul Zilei, „OTV, amendat după cazul „Corina”, Traian Bătrânu

-3 iulie 2007, Adevărul, „Violenţa şi ghicitoarele cresc audienţa OTV”, Dan Boicea 

-18 iunie 2007, Adevărul, „Adrian Cioroianu, criticat de predecesori”, George Rădulescu

-19 iunie 2007, Ziua, „Războiul lui Băsescu cu presa”, Miruna Munteanu

-1 iunie 2007, Adevărul, ,,Ringier România, acuzată de furt intelectual”, Vlad Iorga

- 20 iunie 2007, Adevărul, „Talk-show-ul, un gen pe moarte?”, Vlad Iorga

-10 iulie 2007, Cotidianul, „Ultima soluţie, puţină evoluţie”, Ioan T. Morar


4. Proprietate media (139 apariţii). 
· Tema proprietăţii a fost adusă în discuţie în contextul lansărilor posturilor tv, radio, presă scrisă, mai exact:
1. lansarea Antena 2 (din trustul Intact), relansarea Romantica (din grupul Realitatea – Caţavencu);
2. lansarea publicaţiei tabloid Cancan (proprietar Radu Budeanu, fost proprietar al cotidianului Averea);
3. parteneriatul între Grupul Realitatea - Caţavencu şi Verlagsgruppe Handelsblatt - parte a grupului german Verlagsgruppe Georg von Holtzbrinck – (un parteneriat strategic care include, într-o primă fază, editarea noului cotidian de afaceri Business Standard);
4. lansarea postului Smart FM (proprietar Valentin Nicolau);  

5. lansările posturilor tv online EVO TV (acţionar Sergiu Mihalcea), Brain TV (al companiei Brainient); (mai puţine expuneri – 3, respectiv 2 articole);
6. ziarele au mai relatat despre obţinerea licenţei pentru un post tv (Trinitas TV) de către Mitropolia Moldovei şi Bucovinei.
Titluri - selecţie: 

-2 aprilie 2007, Evenimentul Zilei, “Teo, Romantica de azi”, Fără autor

-11 aprilie 2007, Cotidianul, “Antena 2 face ochi pe sticlă”, Cosmin Popan

-17 aprilie 2007, Adevărul, “Antena 2 a început bine, dar nu prea se vede”, Evelyn Badea, Vlad Iorga

-16 mai 2007, Cotidianul, “Business Standard, partener cu trustul Handelsblatt”, Cosmin Popan

-4 iunie 2007, Cotidianul, “Ce şanse are un post tv online”, Alina Stanciu

-11 iunie 2007, Evenimentul Zilei, “Bucureştenii vor avea un radio cultural”, Fără autor

- 20 iunie 2007, Evenimentul Zilei, ,,Brain TV ,,pentru oameni inteligenţi” ”, Alexandru Bala

-13 iulie 2007, Evenimentul Zilei, “Biserica Ortodoxă îşi face televiziune”, Florian Bichir 

· Investiţii media

1. CME a mai cumpărat 5% din pachetul de acţiuni ale companiei Pro TV S.A.

2. ProSieben a cumpărat SBS Broadcasting, proprietari ai Prima TV.

· Publicaţiile monitorizate au mai relatat despre proprietate media în contextul discuţiilor legate de libertatea presei, mai specific, despre ingerinţele patronatului în conţinutul editorial:

1. (2 mai 2007) Dan Voiculescu a intervenit telefonic într-o emisiune pentru a lansa un atac la adresa Monicăi Macovei, invitata Gabrielei Vrânceanu-Firea la Antena 3; jurnalista postului a fost admonestată pentru alegerile operate cu privire la invitaţii emisiunii; ziarul Gândul, prin vocea lui Cristian Tudor Popescu, a criticat gestul politicianului care a pus bazele grupului Intact care deţine Antena 3.
2. (3 mai şi următoarele zile) Ziua Mondială a Libertăţii Presei – publicaţiile monitorizate au relatat despre discuţiile privind libertatea presei şi încălcările acesteia în România, în ultimul an; în acest context general, au fost abordate ingerinţele patronatului în conţinutul editorial; cazul Voiculescu – Firea a fost dezbătut pe larg.
3. Proprietatea media a fost adusă în discuţie în contextul publicării rapoartelor organizaţiilor neguvernamentale referitoare la libertatea presei.
Titluri - selecţie: 

-3 mai 2007, Evenimentul Zilei, “România, în urmă la independenta presei”, Alexandru Bala

-3 mai 2007, România Liberă, “Presa românească e parţial liberă”, Andrei Luca Popescu, Dan Alexe

-1 mai 2007, Evenimentul Zilei, “Toţi patronii de presă într-o dezbatere televizată”, Alexandru Bala

-4 mai 2007, România Liberă, “Raport C.N.A.: Dan Voiculescu face ştirile la Antena 1”, A.S.

-4 mai 2007, Gândul, “Ce este mogulul şi ce vrea el”, C.T. Popescu

-5 mai 2007, Evenimentul Zilei, “Dan Voiculescu a insultat-o pe Macovei în direct”, Andi Manciu

-5 mai 2007, Gândul, “C.N.A. îngrijorat de intervenţia lui Dan Voiculescu într-o emisiune a Antenei 3”, D.P.

-5 mai 2007, Ziua, “Felix Mogulul, ca pe tarlaua lui”, V.D.

-7 mai 2007, Jurnalul Naţional, “Dan Voiculescu cere explicaţii C.N.A.”, Dana Piciu

-8 mai 2007, România Liberă, “Voiculescu deschide un front contra C.N.A.”, Eliza Roibu

-10 mai 2007, Evenimentul Zilei, “Băsescu enumeră oligarhii tranziţiei”, Raluca Cristan

-15 iunie 2007, Cotidianul, “Presa românească pusă la zid”, Fără autor

· Proprietarii unor instituţii de media au fost menţionaţi în cadrul unor articole care prezentau informaţii cu privire la intenţiile de dezvoltare ale acestora, mai exact: 

1. Text: ,,Potrivit blogului redactorului-sef al „Gazetei Sporturilor“, Cătălin Tolontan, şeful grupului Pro, Adrian Sîrbu, se gândeşte să reintre pe piaţa publicaţiilor sportive, după ce, în decembrie 2002, a vândut ziarul „ProSport“ Trustului Ringier” (Cotidianul, 13 aprilie 2007).
2. Text: ,,Dan Diaconescu, proprietarul posturilor OTV şi DDTV, a declarat ieri la C.N.A. că omul de afaceri Sorin Ovidiu Vântu îl sună "o dată pe săptămână" pentru a-l întreba dacă nu vrea să vândă postul OTV, informează Mediafax (Jurnalul Naţional, 20 aprilie 2007).
Titluri - selecţie: 

-13 aprilie 2007, Cotidianul, “Sîrbu vrea din nou ziar de sport”, Florin Dobre, Alexandra Badicioiu

-20 aprilie 2007, Jurnalul Naţional, “Sorin Ovidiu Vântu vrea să cumpere OTV”, Fără autor

-20 aprilie 2007, Gândul, “Dan Diaconescu: Sorin Ovidiu Vandu vrea să cumpere OTV”, Fără autor

· Structura proprietăţii  în cazul televiziunii Cosmos TV a fost discutată în urma unui raport C.N.A. în care s-a prezentat faptul că politicianul Corneliu Vadim Tudor deţinea acţiuni la una dintre societăţile care administrau postul tv:

Titluri - selecţie: 

-12 iunie 2007, Adevărul, “Dan Claudiu Tănăsescu, finanţatorul Cosmos TV, dat afară din PRM”, Fără autor

-12 iunie 2007, Cotidianul, “Tribunul, interzis la Cosmos TV”, Dan Duca

-13 iunie 2007, Cotidianul, “Vadim spune că a renunţat la Cosmos TV”, Dan Duca

-14 iunie 2007, Adevărul, “Corneliu Vadim Tudor, capuşă la Cosmos TV”, Vlad Iorga

-16 iunie 2007, Evenimentul Zilei, “Vadim vrea să desfiinţeze Cosmos TV”, Andi Manciu

· Patronatul media a fost in atenţia jurnaliştilor în contextul semnării unui articol adiţional la contractul colectiv de muncă pentru jurnalişti

Titluri - selecţie: 

-9 iunie 2007, Evenimentul Zilei, “Nou contract colectiv de muncă pentru jurnalişti”, Fără autor

-9 iunie 2007, Gândul, “Patronii din presa locală nu vor norme care să reglementeze relaţia patronat-editori-jurnalişti”, Caterina Nicolae

-9 iunie 2007, Ziua, “Un nou contract colectiv de muncă pentru ziarişti”, Corina Scarlat

-15 iunie 2007, România Liberă, “ Drepturile jurnaliştilor”, Magda Antoniu

-4 iulie 2007, Ziua, “FIJ condamnă “batjocura” lui Hossu”, Carmen Popescu

· Societatea Adevărul Holding va acţiona în judecată Ringier România pentru furt intelectual după ce ,,Adevărul Holding a descoperit că firma elveţiană a copiat fraudulos pagini din "Click" şi "Adevărul", înainte de tipărire“ (Adevărul, 6 iunie 2007)
Titluri - selecţie: 

-1 iunie 2007, Cotidianul, “Adevărul acuză Ringier de furt”, Alexandra Bădicioiu

-7 iunie 2007, Adevărul, “Dovezile împotriva Ringier România, pe internet”, Fără autor

Alte referiri la proprietate media/ proprietari ai instituţiilor media:

· Propunerea de către PSD a lui Valentin Nicolau pentru o poziţie în cadrul Consiliului Naţional al Audiovizualului a fost prezentată în legătură cu deţinerea de către Nicolau a unei licenţe pentru un post radio 

-12 iunie 2007, Adevărul, “Valentin Nicolau, propus la C.N.A. de PSD”, Fără autor

· Alte articole în care s-a vorbit despre proprietate media în contextul mediatizării campaniilor pentru referendum ale partidelor şi ale preşedintelui Traian Băsescu

-5 mai 2007, Evenimentul Zilei, “Televiziunile sunt anti-Băsescu. De ce?”, Emilian Isailă
-7 mai 2007, Jurnalul Naţional, “Mandatul de a da o lovitura de stat”, Ion Cristoiu

-10 mai 2007, Evenimentul Zilei, “Băsescu enumeră oligarhii tranziţiei”, Raluca Crişan

-11 mai 2007, Evenimentul Zilei, “Proba lui “Felix” produsă de nr. 2 de la Jurnalul Naţional”, Anca Simina

-14 mai 2007, Ziua, “PNL se dezlănţuie împotriva lui Băsescu”, O.B.

-15 mai 2007, Jurnalul Naţional, “Deosebirea dintre o găină şi un preşedinte”, Ion Cristoiu

-19 mai 2007, România Liberă, “Preşedintele suspendat, mai puţine apariţii la TV”, E.R.

· Referiri la proprietarii trustului Gazeta în articole ce au prezentat evoluţia cazului juridic.

-3 aprilie 2007, Ziua, “Inculpaţii Gazeta cer dreptul la muncă”, D.E.I.

· Referiri la proprietatea media în contextul prezentării unor acţiuni manageriale la nivel de trust 

-8 mai 2007, Cotidianul, “Intact îşi face lifting nemţesc”, Alexandra Bădicioiu et. al.

-8 mai 2007, Evenimentul Zilei, “Trustul lui Voiculescu se pregăteşte de un rebranding”, Petrişor Obae

-6 aprilie 2007, Evenimentul Zilei, “Concedieri în Lagardere”, Fără autor 


5. Reglementarea audiovizualului (126 apariţii). 
O pondere semnificativă în ceea ce priveşte tema „reglementarea media” o ocupă articolele centrate pe politic:

· Datorită campaniei electorale prilejuită de referendum
, C.N.A a fost nevoit să instituie noi reguli speciale referitoare la acoperirea mediatică a campaniei;

· Reacţia si sancţiunile C.N.A la intervenţia lui Dan Voiculescu în emisiunea de pe Antena 3 a Gabrielei Vrânceanu-Firea

O serie de articole au dezbătut amenzile şi sancţiunile pe care C.N.A le-au dat posturilor tv:

· OTV a fost amendat pentru mediatizarea excesivă a cazului elevului care s-a sinucis;

· au fost aplicate mai multe amenzi unor televiziuni pentru încălcări ale regulamentului referitor la jocurile interactive;

· Şerban Huidu şi Mihai Gainuşă au fost sancţionaţi de C.N.A. pentru observaţii homofobe;

· Reclama la publicaţia Ziua difuzată pe televiziuni a fost interzisă de către C.N.A.

Tema a prilejuit şi articole ce au vizat activitatea C.N.A. la nivel administrativ: 

· Politicienii au încercat înlocuirea lui Ralu Filip, precum şi stabilizarea TVR prin numirea noilor şefi;

· cererea Consiliului Naţional al Audiovizualului pentru modificarea Legii audiovizualului, astfel încât Consiliul să aibă o mai mare libertate în a stabili sancţiunile în funcţie de gravitatea faptelor.
Titluri - selecţie: 

-4 aprilie 2007, Evenimentul Zilei, „Amenzi pentru concursuri interactive”, Floriana Scânteie

-11 aprilie 2007, Cotidianul, “ “Cârcotaşii” homofobi”, Costi Rogozanu

-18 aprilie 2007, Evenimentul Zilei, “Reclamele la “Ziua” şi “Cancan”, interzise de C.N.A.”, Floriana Scânteie

-19 aprilie 2007, Gândul, “Prigoană a cerut licenţa pentru Becali Tv”, A.D.

-5 mai 2007, Evenimentul Zilei, “Dan Voiculescu a insultat-o pe Macovei în direct”, Andi Manciu

-12 mai 2007, Gândul, “C.N.A. vrea mai multă libertate în stabilirea sancţiunilor”, Fără autor

-18 mai 2007, România Liberă, „Politicienii se bat în ratinguri”, Andreea Pora

-8 iunie 2007, Evenimentul Zilei, “OTV, amendat după cazul “Corina”, Traian Bătrânu

-12 iunie 2007, Ziua, “Valentin Nicolau vrea la C.N.A.”, R.A.

-4 iulie 2007, Gândul, “Răsvan Popescu i-a delegat dreptul de semnătura lui Atilla Gasparik”, D.P.

-5 iulie 2007, Adevărul, “Preşedintele interimar al C.N.A. vrea sa dubleze amenzile”, Dan Boicea
7. Consum media (117 apariţii). 

· Cele mai multe apariţii ale temei au fost înregistrate în contextul publicării rezultatelor unor studii. World Association of Newspapers a realizat un studiu în care s-a menţionat că România a înregistrat cea mai mare creştere a tirajelor de ziare din Europa: 25,7%, în 2006 (Adevărul şi România liberă, 5-6 iunie 2007). 

Datele Studiului Naţional de Audienţă, realizat de BRAT până în aprilie 2007, a plasat cotidianul Gândul în topul ziarelor cu cea mai mare creştere a numărului de cititori. Ziarul Financiar (editat tot de Publimedia) a înregistrat cel mai mare spor de audienţă între cotidiene. “Potrivit SNA, majoritatea ziarelor importante au înregistrat scăderi în perioada măsurată: Adevărul -10.000 cititori minus, Evenimentul Zilei -13.000, Gazeta Sporturilor -15.000, Jurnalul Naţional -15.000, Libertatea -1.000  ProSport -21.000, România liberă -11.000, Ziua -3.000 cititori” (Gândul, 16 iulie 2007).

Titluri - selecţie: 

-5 iunie 2007, Adevărul, “Creştere record a tirajelor din România”, F. Tecuceanu

-6 iunie 2007, România Liberă, “România, pe primul loc în topul creşterii tirajelor”, C.D.

-16 iulie 2007, Gândul, “Gândul şi Ziarul Financiar, pe podiumul creşterilor de audienţă”, Fără autor

-17 iulie 2007, Gândul, “Doar patru cotidiene centrale au avut creşteri de cititori”, Fără autor

· În atenţia jurnaliştilor s-au aflat şi audienţele înregistrate de noile posturi tv de pe piaţă Romantica, Antena 2 şi audienţele Kanal D

Titluri - selecţie: 

-3 aprilie 2007, Adevărul, “Cifre mici pentru Romantica”, Vlad Iorga

-4 aprilie 2007, Evenimentul Zilei, “Prima zi de Teoviziune”, Alexandru Bala

-11 aprilie 2007, Cotidianul, “Antena 2 face ochi pe sticlă”, Cosmin Popan

-17 aprilie 2007, Adevărul, “Antena 2 a început bine, dar nu prea se vede”, Evelyn Badea, Vlad Iorga

· Au fost publicate articole în care s-a relatat despre scăderea consumului TV în lunile martie şi mai 

Titluri - selecţie: 

-3 aprilie 2007, Evenimentul Zilei, “Consumul TV a scăzut în luna martie”, Petrişor Obae

-5 aprilie 2007, România Liberă, “Marea plictiseală”, Bogdan Iancu

-5 iunie 2007, Evenimentul Zilei, “Căldura îi îndepărtează pe români de televizor”, Petrişor Obae
-14 mai 2007, România Liberă, “Abandonul TV”, Bogdan Iancu

· Au fost prezentate informaţii legate de audienţe în contextul campaniei pentru referendum

-5 mai 2007, România Liberă, “Interviul cu Băsescu – audienţa record”, Fără autor

-18 mai 2007, România Liberă, “Politicienii se bat în ratinguri”, Andreea Pora

-19 mai 2007, Gândul, “Referendumul aduce creşteri de tiraj şi trafic pentru ziare”, Diana Popescu

-19 mai 2007, România Liberă, “Preşedintele suspendat, mai puţine apariţii la TV”, E.R.

8. Conţinut editorial (84 apariţii; în aproximativ 62% dintre apariţii, conţinutul editorial a fost criticat).

În ceea ce priveşte tema conţinutului editorial, cele mai numeroase referiri se fac la conţinuturile de natură politică: 

· Referendumul cu privire la destituirea preşedintelui Băsescu din funcţie;

· Emisiunea Gabrielei Vrânceanu-Firea în care Voiculescu a intervenit în mod agresiv.
Articolele ce descriu conţinutul emisiunilor TV de tip talk-show au ocupat o pondere importantă în cadrul temei:

- precum în cazurile precedente, editorialiştii au criticat discursul lipsit de substanţă, absenţa acurateţei în prezentarea informaţiei, lipsa de imparţialitate a moderatorilor, abordarea senzaţionalistă a ştirilor, materialele jurnalistice care abordează aceleaşi teme la nesfârşit etc. În opinia jurnaliştilor de la România liberă „subiectele mustesc de vulgaritate prin modul în care sunt alese şi tratate”, referindu-se la una dintre emisiunile prezentate de Acasă TV.
Titluri - selecţie: 

-4 aprilie 2007, Cotidianul, „Dacă tu nu tragi cu tine, nimic nu e”, Simona Tache

-5 aprilie 2007, Cotidianul, ,,Am atâtea indiscreţii pentru tine, nu vei regreta”, Simona Tache

-12 aprilie 2007, Cotidianul, „Sentimentul românesc al gunoiului”, Simona Tache

-14 mai 2007, Cotidianul, „A dracului comunicare, Andreeo!”, Alin Ionescu

-16 mai 2007, Evenimentul Zilei, „Farmecul direct al inepţiei”, Radu Paraschivescu

9. Procesul de producţie media (68 apariţii; în 52% dintre cazuri, procesul de producţie media a fost criticat). 
· Publicaţiile monitorizate au făcut  referiri la grila de programe şi emisiunile televiziunii publice, au criticat obiceiul televiziunilor de a mediatiza excesiv în perioada sărbătorilor emisiuni şi filme cu tentă religioasă, "senzaţionalismul protevist" dominat de omoruri şi scandaluri.

-4 iulie 2007, Cotidianul, “Dana Deac este la TVR 1 din motive metafizice”, Eugen Istodor

-17 iulie 2007, Adevărul, “Teatrul face rating la TVR1”, Dan Boicea

-19 iulie 2007, Cotidianul, “Spectatorul aşteaptă o constanţă din partea TVR”, Eugen Istodor

· Producţiile de emisiuni cu tema politică în perioada desfăşurării campaniei pentru referendum au fost în atenţia jurnaliştilor. Promovarea excesivă a aceloraşi teme politice şi politicieni a fost criticată în editorialele din această perioadă.
-9 mai 2007, Cotidianul, “Moderatorii îşi prind urechile între 50% DA şi 50% NU”, Alexandra Bădicioiu, Diana Lazăr 
· Producţiile televiziunii OTV au fost criticate pentru „circul” pe care îl promovează, bordarea senzaţionalistă şi pentru faptul că uneori ajung să instige la ură (cazul elevului care s-a sinucis sărind de la fereastra profesoarei lui). Calitatea producţiilor OTV ţin publicitarii deoparte.
-8 mai 2007, Gândul, “Circul de sânbătă seară”, Diana Popescu 

-5 iunie 2007, Adevărul, “Nu trageţi în profesoară”, Laurenţiu Ciocăzanu

-13 iunie 2007, Cotidianul, “Publicitatea fuge de OTV”, George Lăcătuş
· Au existat şi referiri la producţiile tv ale noilor posturi Antena 2 şi Romantica, precum şi referiri la modul în care sunt produse emisiunile transmise de posturile tv online

-3 aprilie 2007, Cotidianul, “Radu Nechit, omul cu ştirile de la Romantica”, Eugen Istodor

-11 mai 2007, Evenimentul Zilei, “Antena 2...telespectatori”, Petrişor Obae

-6 iunie 2007, Gândul, “Televiziunea pe internet – jungla catodică la fauna online”, Diana Popescu


9. New Media (12 apariţii). 

· Încet, dar sigur, relatările despre internet şi new media îşi fac loc în paginile de media ale principalelor cotidiene centrale. Cele mai multe referiri la “new media” au fost înregistrate în cazul articolelor care au prezentat lansări ale unor televiziuni on-line. Adevărul a scris despre creşterea numărului abonaţilor la serviciile de televiziune prin internet.
Titluri - selecţie: 
-6 iunie 2007, Gândul, “Televiziunea pe internet – de la jungla catodică la fauna online”, Diana Popescu

-20 iunie 2007, Evenimentul Zilei, “Brain TV pentru oameni inteligenţi”, Alexandru Bala

-18 aprilie 2007, Gândul, “Televiziunile şi posturile radio îşi caută telespectatori virtuali”, Dan Popa

-4 iunie 2007, Cotidianul, “Ce şanse are un post tv online”, Alina Stanciu

 Organizaţii media (30 apariţii). Acţiunile organizaţiilor non-guvernamentale care activează în domeniul mass media în Bucureşti au fost vizibile şi în această perioadă. Lansarea publică a rapoartelor de monitorizare şi analiză a presei, evenimentele organizate de acestea, cât şi reacţiile publice la încălcări ale libertăţii presei şi deontologiei jurnalistice au fost preluate de presa scrisă centrală.

Cele mai vizibile evenimente au fost: 

· organizarea Convenţiei Organizaţiilor de Media de către Agenţia de Monitorizare a Presei (AMP), Centrul pentru Jurnalism Independent (CJI) şi Centrul Român pentru Jurnalism Independent (CRJI) cu ocazia Zilei Libertăţii Presei pe tema "Transparentizarea surselor de finanţare în media românească;

· lansarea raportului "Libertatea presei în România" de către AMP;
· raportul anual Freedom House. 
În contextul evaluării raportului de activitate al televiziunii şi radioului public, AMP şi CJI a solicitat Parlamentului să nu aprobe propunerile pentru Consiliul de Administraţie al TVR şi depolitizarea televiziunii publice prin schimbarea legii de funcţionare. Alături de AMP şi CJI, federaţia sindicală MediaSind şi Clubul Român de Presă au fost vizibile în contextul semnării actului adiţional care a stabilit norme de reglementare a relaţiei patron-editor-jurnalist. 
B.   Media despre media în săptămânalele monitorizate - tematica lunilor ianuarie –martie 2007 (vezi Anexa 2 – pentru tabel date).
Grafic 5

[image: image8.emf]Ponderea principalelor arii tematice, saptamanale 

(aprilie - iulie 2007)

1%

4%

5%

10%

10%

11%

13%

15%

32%

New Media

Reglementarea audiovizualului

Proprietate media

Libertatea presei

Procesul de productie media

Continut editorial

Consum media

Management media

Practici jurnalistice



Practici jurnalistice (42 apariţii; critica practicilor jurnalistice – 34 apariţii). Tema a fost identificată preponderent în Dilema Veche (41 de apariţii) şi doar izolat în Capital (o singura apariţie). În ceea ce priveşte tonul critic, acesta a fost identificat în mai mult de jumătate din numărul articolelor (34 de apariţii).


Raportul Agenţiei de Monitorizare a Presei - „Un om a muşcat o ştire” - a fost citat în trei numere ale săptămânalului Dilema Veche. Autorii raportului au criticat tendinţa de tabloidizare a ştirilor TV din intervalul de maximă audienţă. De asemenea, a fost criticată superficialitatea cu care sunt selectate subiectele de ştire. 


A mai fost criticat modul în care jurnaliştii se raportează subiectelor politice. Editorialiştii au observat lipsa atitudinii critice şi a unor explicaţii argumentate în ştirile politice, dar şi potenţarea aspectelor senzaţionaliste în dauna unor analize necesare. 


Venituri din publicitate (12 apariţii). Revista Capital a înregistrat majoritatea apariţiilor temei. Bilanţul financiar negativ pe 2006 al TVR şi bilanţul Ringier au fost remarcate de jurnaliştii Capital-ului. 


Capital a publicat predicţii cu privire la câştigurile din publicitate în ceea ce priveşte presa scrisă şi audiovizualul.


Articolele din Dilema Veche care au abordat această temă au dezbătut subiectele principale ce au fost surprinse la Ziua Mondială a Presei, printre care sursele de finanţare în publicitate şi relaţiile dintre economic si politic.


Consum media (11 apariţii). În ceea ce priveşte ponderea per publicaţii a acestei teme, se poate vorbi de un echilibru relativ între cele două periodice. Subiectul dezbătut cu precădere vizează predilecţia publicului pentru subiectele de natură tabloidă.  Capital  a considerat că apetenţa pentru un astfel de conţinut a generat o degradare a conţinutului media. A fost sesizată o invers proporţionalitate între calitatea conţinutului editorial şi audienţe.


Tema consumului media a apărut şi în corelaţie cu aceea a noilor apariţii pe piaţa media. S-a discutat despre noi reviste care au apărut în întâmpinarea apetenţei românilor pentru mărcile de prestigiu.


Management media (10 apariţii). Majoritatea articolelor care au surprins această temă au fost centrate pe problemele administrative din TVR. Revista Capital a prezentat rezultatele raportului financiar, în timp ce Dilema Veche a emis teza conform căreia ingerinţele politice sunt inerente prin intermediul mecanismelor de finanţare a televiziunii publice.


Revista Capital a făcut referiri la consecinţele pe care dublarea audienţelor le-a avut asupra televiziunilor, menţionând şi strategia Ringier ulterioară bilanţului 2006.
Conţinut TV (8 apariţii; critica conţinutului TV – 5 apariţii). Tema “conţinut tv” a fost reprezentată exclusiv în Capital, articolele critice fiind în uşor avantaj numeric. Ziariştii au scris despre reality show-uri şi motivaţiile care ar putea să stea la baza deciziei de a participa la astfel de emisiuni. 

Posturile TV al căror conţinut îl reprezintă muzica populară ori manelele au fost considerate promotoare ale kitsch-ului. S-au făcut referiri şi la impactul pe care politicul îl are asupra emisiunilor tv. A fost menţionat partizanatul politic al TVR.

Organizaţii media (8 apariţii) Relatările din săptămânalul Dilema Veche s-au centrat pe două organizaţii: Agenţia de Monitorizare a Presei si Centrul pentru Jurnalism Independent. Jurnaliştii au relatat despre raportul AMP „Un om a muşcat o şire”, precum şi despre raportul Centrului pentru Jurnalism Independent. 


De asemenea întâlnirea organizată de Consiliul Naţional al Audiovizualului împreună cu CJI şi AMP a constituit subiectul unui articole din Dilema Veche. A fost criticată din nou prezenţa excesivă a senzaţionalului şi a non-ştirilor în programele de ştiri. 

Producţie TV (8 apariţii; critica producţiilor TV - 6 apariţii). În proporţie de mai bine de trei sferturi, articolele ce fac referire la producţiile tv sunt critice. Critica este centrată pe conţinutul tabloid al emisiunilor, “renunţându-se la corsetajul profesionalismului”. Producţiile emisiunilor tind să transforme indivizii în mase de oameni, urmărindu-se strict dramatizările care prezintă potenţial la nivelul audienţelor. A fost criticată practica discursului patetic în emisiunile cu conţinut religios şi invocată producţia din ce în ce mai abundentă de sitcomuri slabe din punct de vedere al conţinutului.

Conţinut presă scrisă (7 apariţii).Dintre cele 7 articole care vizează conţinutul presei scrise, unul singur a fost identificat în revista Capital. În acest articol este sintetizat modul în care proaspăt apăruta revistă “Francize de top” a fost prezentată în presa scrisă. Jurnaliştii au fost critici cu privire la modul în care Costi Rogozan a prezentat situaţia în cazul Cârcotaşilor, amendaţi de C.N.A pentru limbaj homofob. 

Anexa 1

	Frecvenţa temelor - cotidiene (aprilie - iulie 2007)
	Număr apariţii
	Procent din totalul apariţiilor

	Practici jurnalistice
	161
	11,4%

	Management media
	161
	11,4%

	Proprietate media
	128
	9,1%

	Reglementarea audiovizualului
	97
	6,9%

	Continut TV
	74
	5,2%

	Jurnalisti agresati
	73
	5,2%

	Audiente
	68
	4,8%

	Ingerinte politice
	59
	4,2%

	Productie TV
	58
	4,1%

	Consum media
	46
	3,3%
	

	Ingerinte ale patronatului
	38
	2,7%
	

	Organizatii media
	30
	2,1%
	

	Libertatea presei
	28
	2,0%
	

	aparitii pe piata media
	24
	1,7%
	

	Demisie
	23
	1,6%
	

	Incalcari deontologice
	22
	1,6%

	venituri din publicitate
	19
	1,3%

	Functionare C.N.A.
	19
	1,3%

	transfer
	17
	1,2%
	

	coruptie in presa
	15
	1,1%
	

	Marketing
	15
	1,1%
	

	Jurnalisti arestati
	14
	1,0%
	

	Difuzarea presei
	13
	0,9%
	

	Jurnalisti dati in judecata
	13
	0,9%
	

	jurnalisti premiati
	13
	0,9%
	

	jurnalisti rapiti
	12
	0,8%
	

	investitii media
	11
	0,8%
	

	licente C.N.A
	11
	0,8%

	New Media
	11
	0,8%

	Continut presa scrisa
	10
	0,7%

	Drepturi de difuzare
	10
	0,7%

	jurnalisti anchetati
	10
	0,7%

	productie presa scrisa
	9
	0,6%

	Competitie media
	8
	0,6%

	rolul presei
	8
	0,6%

	Televiziunea digitala
	8
	0,6%

	influenta mass-media
	7
	0,5%

	jurnalisti hartuiti
	6
	0,4%

	drepturi salariale
	5
	0,4%

	Autoreglementare media
	4
	0,3%

	C. N. A.
	4
	0,3%

	conflict de munca
	4
	0,3%

	Deconspirarea jurnalistilor
	4
	0,3%

	presiuni economice
	4
	0,3%

	Relansare publicatie
	4
	0,3%

	vizibilitatea politicienilor
	4
	0,3%

	Agenti SRI in presa
	3
	0,2%

	investitii in tehnologie
	3
	0,2%

	Perceptia publicului
	3
	0,2%

	Continut radio
	2
	0,1%

	Drepturi de autor
	2
	0,1%

	jurnalisti cenzurati
	2
	0,1%

	Lansare TV online
	2
	0,1%

	Libertatea de exprimare in new media.
	2
	0,1%

	Management fraudulos
	2
	0,1%

	monitorizare C.N.A. referendum
	2
	0,1%

	Relansare TV
	2
	0,1%

	 management media
	1
	0,1%

	Continut new media
	1
	0,1%

	Deontologie
	1
	0,1%

	libertatea presei in new media
	1
	0,1%

	Media traditionale vs. New media
	1
	0,1%

	Productie new media
	1
	0,1%

	Total apariţii teme
	1413
	100,0%


Anexa 2

	Frecvenţa temelor – săptămanele (aprilie - iulie 2007)
	Număr apariţii
	Procent din totalul apariţiilor

	Practici jurnalistice
	42
	25,1%

	Venituri din publicitate
	12
	7,2%

	Consum media
	11
	6,6%

	Management media
	10
	6,0%

	Continut TV
	8
	4,8%

	Organizatii media
	8
	4,8%

	Productie TV
	8
	4,8%

	Continut presa scrisa
	7
	4,2%

	proprietate media
	6
	3,6%

	reglementarea audiovizualului
	6
	3,6%

	Audiente
	5
	3,0%

	ingerinte politice
	5
	3,0%

	Jurnalisti agresati
	5
	3,0%

	Productie presa scrisa
	5
	3,0%

	ingerinte ale patronatului
	4
	2,4%

	aparitii pe piata media
	3
	1,8%

	Libertatea presei
	3
	1,8%

	marketing
	3
	1,8%

	Rolul presei
	3
	1,8%

	Deontologie
	2
	1,2%

	difuzarea presei
	2
	1,2%

	Incalcari deontologice
	2
	1,2%

	autoreglementare media
	1
	0,6%

	drepturi de autor 
	1
	0,6%

	Influenta mass-media
	1
	0,6%

	Investitii media
	1
	0,6%

	new media
	1
	0,6%

	perceptia publicului
	1
	0,6%

	Televiziunea digitala
	1
	0,6%

	Total apariţii teme
	167
	100%

	Vulnerabilităţi şi puncte forte ale media publice înainte de alegeri

Preambul
Partea referitoare la instituţiile media publice a raportului de faţă a urmărit evoluţia societăţilor publice de radio şi televiziune în 2007, perioadă marcată de instalarea unui nou Consiliu de Administraţie. Pornind de la rezultatele obţinute în anul fiscal încheiat, raportul încearcă să anticipeze tendinţele pe termen scurt. Urmează o perioadă de mare miză în plan mediatic, pentru că alegerile euro-parlamentare din această toamnă deschid seria unor noi confruntări politice, în care rolul mass-media publice rămâne esenţial. Un lucru mai degrabă ignorat când se vorbeşte de misiunea publică a celor două instituţii, soliditatea economico-financiară reprezintă un aspect major pentru independenţa lor. În Germania, serviciile publice de radio şi televiziune îşi motivează permanent solicitările financiare pe un calcul, citez, „menit să asigure neutralitatea politică”. 

Introducere

Problemele societăţilor publice de radio şi televiziune rămân cronic structurale. O infrastructură învechită face ca fluxurile de producţie funcţionale să necesite un personal numeros în aparatul tehnic. Secătuite financiar, pe de o parte cauzate de consumul mare de resurse, pe de altă parte, din pricina veniturilor insuficiente în raport cu nevoile, actualele structuri ale instituţiile publice sunt, cu fiecare nou mandat, precum un Ferrari de epocă, mare consumator de combustibil, căruia fiecare nou proprietar îi adaugă un strat de vopsea. Măsuri aplicate punctual, valoroase în sine, se pierd într-o structură stufoasă, caracterizată de birocraţie şi ineficienţă, cel puţin ca raport între mărimea organizaţiei (resurse umane şi financiare), pe de o parte, şi rezultatele obţinute, pe de altă parte. Statutul societăţilor de televiziune şi radiodifuziune este marcat de dualitate, acestea fiind asimilate instituţiilor publice, însă funcţionând ca societăţi comerciale. În principiu, orice instituţie media – privată sau nu – are misiune publică, prin urmare şi rol public. În plus, Societatea Română de Radiodifuziune (SRR) şi Societatea Română de Televiziune (SRTv) au buget public, bazat îndeosebi pe taxa specială. De ce funcţionează ca societăţi comerciale? Răspunsul merită căutat atât în zona conceptuală, pentru că specificul activităţii lor se apropie mai degrabă de activitatea unei „întreprinderi”, cu ceea ce are aceasta specific în industria media. Există un răspuns şi în zona intereselor personalului: dacă ar fi instituţii publice, salariile angajaţilor ar fi plafonate la nivelul celor de funcţionar public. Or, veniturile pe oră ale unui angajat SRR/SRTV depăşesc salariul funcţionăresc, la care se adaugă orele suplimentare, sporurile de noapte, diurne, alte beneficii materiale rezultate din statutul de vedetă etc., firesc într-o activitate puternic consumatoare de energii. 

Societăţi comerciale cu statut dual, SRTv şi SRR duc lipsa unei grile de evaluare în acord cu specificitatea lor complexă, o grilă de măsurare a performanţelor (audienţă, credibilitate, prestigiu profesional, stabilitate financiară etc.), un set de criterii precise care să fie subsumate rolului de televiziune, respectiv radiodifuziune publică. Fără acest sistem clar, fără criterii de performanţă pentru manageri, care să le dea acestora siguranţa că rezultatele lor nu vor fi judecate arbitrar, SRR şi SRTv rămân într-o zonă gri din punct de vedere al evaluărilor obiective, pentru că, în principiu, fiecare emitent de pretenţii asupra activităţii lor poate avea dreptate şi, totodată, poate fi contrazis vehement.

Competenţe manageriale ale CA

În general, într-o corporaţie, Adunarea Generală a Acţionarilor (AGA) are rolul de a valida nu doar mandatul unui Consiliu de Administraţie, însă şi un document care să prezinte strategia acestuia, pe o perioadă multi-anuală şi cu rezultate concrete, cuantificabile. Pe baza acestuia, AGA are instrumentele evaluării periodice a Consiliului de Administraţie. La rândul său, acesta din urmă îşi asumă, în urma analizei specifice, propunerile echipei de management, ale boardului de directori. 

Cum funcţionează procesul decizional şi cel executiv în instituţiile media publice? Parlamentul (echivalentul AGA dintr-o societate comercială, în acest caz, reprezentanţii poporului), validează Consiliul de Administraţie (CA) după un algoritm care reflectă distribuţia raportului de forţe în Parlament. În desemnarea reprezentanţilor, actuala Lege de funcţionare nr. 41/1994 republicată, nu impune nici un fel de criterii manageriale pentru membrii CA. Din contră. Consiliile de Administraţie ale SRR, SRTv au responsabilităţi eminamente economice, potrivit literelor a)-z) ale articolului 27. „Consiliul de Administraţie are, în principal, următoarele atribuţii:
a) aprobă concepţia de dezvoltare şi normele privitoare la strategia şi structura programelor

b) aprobă structurile organizatorice 

c) elaborează şi aprobă reglementări detaliate pentru a preciza funcţiile serviciului public
d) aprobă proiectul bugetului şi asigură execuţia acestuia; repartizează bugetele unităţilor şi studiourilor teritoriale
e) analizează bilanţul şi contul de profit şi pierderi

f) aprobă sau propune spre aprobare, potrivit competenţelor, investiţiile 

g) stabileşte măsuri de extindere sau de restrângere a activităţii societăţii, înfiinţare/desfiinţare a unor studiouri teritoriale

h) aprobă funcţionarea de consilii de conducere la unităţile din structură

i) relaţiile compartimentelor în cadrul societăţii şi cu terţii, în domeniul tehnic, economic, comercial, administrativ, financiar, juridic şi altele

j) stabileşte şi aprobă competenţele şi atribuţiile unităţilor din componenţa societăţii

k) prezintă Ministerului Finanţelor propuneri de subvenţii pentru a fi incluse în bugetul de stat, în vederea aprobării de către Parlament

l) aprobă volumul maxim al creditelor bancare etc
. 

Şi lista continuă în acelaşi fel până la ultima literă, z). Atribuţiile enumerate de articolul 27 din lege necesită competenţe cel puţin la nivelul unui MBA, dacă nu diplomă de Harvard. Pentru gestionarea unor instituţii-mamut, cu activitate complexă (având în vedere dublul statut, de societăţi comerciale cu finanţare publică) nu este de mirare că ar fi nevoie de excelenţă în administrarea afacerilor şi în managementul mass-media. În schimb, ce oferă componenţa actualelor CA-uri? Luând lista numelor, o parte provin din profesia jurnalistică, alţii vin din zona politică, iar restul membrilor au legătură cu zona artistică (cu justificarea că radioul sau televiziunea nu înseamnă numai publicistică, ci şi teatru, formaţii muzicale, varietăţi) sau provin din activităţi total străine mass-media (ex. la SRR, stomatologie). Calificarea managerială este total ignorată de Parlament atunci când îşi trimite reprezentanţii în CA-uri. Aceasta ar putea reprezenta una dintre marile slăbiciuni ale sistemului de instituţii media publice.  Descriem, în cele de mai jos, componenţa CA-urilor, menţionând atât profesia de bază, cât şi ocupaţia din ultimii ani a membrilor. 

SRR, CA validat în 2005
	Membru 


	Studii universitare
	Ocupaţia în perioada anterioară mandatului (ultima poziţie deţinută)

	Maria Ţoghină 

(Preşedinte Director General)
	Facultatea de Drept, Universitatea Ecologică, Licenţiată în ştiinţe juridice, Academia de Poliţie "Al. I. Cuza"

Studii post - universitare "Publicitate şi Comunicare", Universitatea Bucureşti, Facultatea de Jurnalism şi Ştiinte ale Comunicării
	angajat SRR (reporter acreditat la grupul PNL)

	Agoston Hugo
	Universitatea Babes-Bolyai, Cluj, fizică teoretică
	redactor-şef la cotidianul central Új Magyar Szó

	Andrei Alexandru 
	Facultatea de Matematică a Universităţii Bucureşti
	consilier şi purtător de cuvânt al preşedintelui Senatului, Nicolae Văcăroiu

	Mitzura Domnica Arghezi
	Institutul de Teatru si Film, doctorat de specialitate
	Deputat

	Bogdana Păun-Balmus 
	Licenţiată în jurnalistică, Facultatea de Jurnalism şi Ştiinţele Comunicării, Bucureşti
	consilier personal al primului-ministru

	Răzvan Dumitrescu
	Facultatea de fizică - Universitatea Bucureşti
	realizator de emisiuni Radio România Internaţional (RRI)

	Mirela Fugaru
	Facultatea de Stomatologie, IMF Timişoara
	medic primar de stomatologie generala la “Cabinet Medical Individual – dr. Fugaru Mirela Ioana”

	Bogdan Ghiu
	Facultatea de Litere, Universitatea Bucureşti (1982)
	profesor asociat la Şcoala Naţională de Studii Politice şi Administrative (SNSPA), Bucureşti

	Adrian Moise
	Licenţiat al Universităţii Politehnice din Bucureşti, Facultatea de Energetică, secţia Energetică Industrială
	coordonator activităţi speciale la Societatea Română de Radiodifuziune

	Dan Preda
	Doctor în Filologie, Universitatea Bucureşti 
Absolvent al Facultăţii de Comunicare şi Relaţii publice - Şcoala Naţională de Ştiinţe Politice şi Administrative - Universitatea Bucureşti 
	Redactor-şef al Agenţiei de presă RADOR

	Miomir Todorov
	Facultatea de Limbi Slave, Bucureşti (1970-1974)
	Reprezentant al emisiunilor în limbile minorităţilor naţionale în Comitetul Director de la Radio Timişoara (1999-2006).


Cu responsabilităţi eminamente manageriale trasate, problema CA-urilor celor două societăţi se pune, în primul rând, la nivel de competenţă în raport cu atribuţiile prevăzute de lege. În ceea ce priveşte SRTv, CA-ul cuprinde nume de artişti ca Victor Socaciu sau Dida Drăgan, politicieni (preşedintele CA, Alexandru Sassu), reprezentanţi ai angajaţilor (un paradox al instituţiei, întrucât la societăţile comerciale consiliul de administraţie reprezintă exclusiv patronatul, salariaţii având rolul lor, bine respectat, în sindicate). 

Actualul CA este format din membri care au la bază pregătirea jurnalistică, doi provin din lumea artistică (Dida Drăgan, Victor Socaciu), cu unele excepţii, competenţele manageriale ale mebrilor lipsesc. În ceea ce-l priveşte, preşedintele CA, Alexandru Sassu spune că făcut activităţi de coordonare de la 25 de ani, când era şef de secţie şi, după 1990, a ocupat funcţii executive într-un partid, „care până la urmă este tot un organism, care înseamnă management, management politic, dar tot management. În al doilea rând, am fost în Comisia de cultură şi am lucrat la lege de la prima sa formă, am lucrat la modificările la lege, au fost toate rapoartele care au venit anual sau de câte ori le-am cerut, au fost tot felul de întâlniri cu angajaţi din televiziune, cu sindicatele, cu conducerea SRTv” 
. 
„Am avut de-a face cu această instituţie permanent, 12 ani, ştiind foarte bine şi istoria ei: cum au evoluat anumite lucruri, cum s-a ajuns în anumite situaţii. Când am venit aici, oamenii au încercat să-mi spună istorii, istorii pe care le ştiam şi le-am spus eu cum s-a întâmplat, erau lucruri pe care le ştiam. Şi acesta este un avantaj. Mare. Într-o instituţie, când te duci pe orice post de conducere, dacă le demonstrezi oamenilor că ştii, e un avantaj”
. 

SRTv, CA validat în 2007
	Membru 


	Studii universitare
	Ocupaţia în perioada anterioară mandatului (ultimele poziţii deţinute)

	Alexandru Sassu
(Preşedinte Director General)
	Facultatea de Electronică şi Telecomunicaţii

Cursuri de specializare în domeniul informaticii
	1992-1999, respectiv 2000-2004 membru Comisia de Cultură, Artă şi Mijloace de Informare în Masă a Camerei Deputaţilor

1990-2003 membru FSN, ulterior PD

2003 membru PSD

	Ştefan Ioan Stanik
	Facultatea de Ziaristică, Academia Ştefan Gheorghiu, 1985

Cursuri intensive de management şi comunicare, Budapesta, 1995
	16.04.2007 SRR, redactor-şef Redacţia Minorităţi

Oct. 2005 - martie 2007 director general, redactor-şef Cotidianul naţional Uj Magyar Szo

	Sorin Burtea
	Licenţiat al facultăţii de Ziaristică
	Angajat SRTv, producător emisiuni precum „Interes general” (TVR1), Investiţi în România!” (TVR Internaţional)

	Raico Cornea 
	Facultatea de Ştiinţe Politice, secţia Jurnalism şi informare, Universitatea din Belgrad (Serbia), 1995
	Realizator emisiuni TVR Timişoara 

2005-2006: redactor-şef Redacţia Ştiri TVR Timişoara

	Răzvan Barbato
	Universitatea Ecologică, Facultatea de Management, licenţiat în Administrarea afacerilor
	septembrie 2005 – iulie 2007 director comercial Intact Production 

	
	
	

	Petru Radu Toma
	Absolvent Facultatea de Ziaristică, Academia de Ştiinţe Politice Bucureşti Ştefan Gheorghiu
	2000-2007 publicist, editor şi expert de politică externă al grupului PRM, Senat

2000-2004 director de imagine şi consilier de politică externă PRM

	Victor Socaciu
	Inginer, Facultatea de Electromecanica, Universitatea Braşov
	Cantautor, membru al Uniunii Compozitorilor şi Muzicologilor din România

(La 1 ianuarie 2000 a devenit membru PSD)

	Dida Drăgan
	
	artist

	Marian Voicu


	
	Angajat SRTv

	Vlad Velcu 


	
	Consilier în cadrul Cancelariei Primului-ministru (cabinet Tăriceanu), director PR PNL

	Anne Jugănaru 


	
	Directorul Institutului de Studii Politice „Ovidiu Şincai


Strategie

Cheia performanţelor la nivel de funcţionare economică ar urma să fie căutată însă tot în documente specifice managementului corporatist. O strategie managerială, pe care Consiliul de Administraţie să o propună Parlamentului la câteva luni după învestire ar reprezenta baza pentru activităţile lor, dar şi pentru evaluarea periodică. Strategia ar urma să fie construită pe cerinţele legii, având ca punct central misiunea publică a celor două societăţi media, însă pe baze realiste, luând în calcul bugetul existent şi/sau proiectat şi celelalte categorii de resurse (umane, de arhivă etc.).

Criterii cuantificabile ar urma, de asemenea, să stea la baza evaluării, astfel încât instrumentul aprobării raportului de activitate, la îndemâna Parlamentului, să nu se întoarcă împotriva CA, ori de câte ori interesele politice în legătură cu cele două instituţii o cer. 

Niciun fel de obligaţie de proiecţie managerială nu este prevăzută în Legea nr. 41/1994 republicată, astfel că, în lipsa acesteia, niciunul din actualele Consilii de Administraţie nu şi-a asumat în Parlament strategia propusă. Managementul SRR a anunţat în primele conferinţe de presă, la instalare, direcţii strategice, fără un document prezentat public în acest sens. În plus, CA al SRR a aprobat în una dintre şedinţele sale strategia editorială, propusă de departamentele de specialitate, potrivit Mariei Ţoghină, preşedinte-director general. 
Direcţiile strategice ale actualului CA al SRR, potrivit preşedintei CA

· eficientizarea, valorificarea optimă a resurselor umane, în paralel cu reducerea numărului de angajaţi, astfel încât să nu mai existe percepţia că SRR este o instituţie supra-dimensionată. 

· modernizarea SRR, atât din punct de vedere tehnic, cât şi din punct de vedere al ofertelor jurnalistice

· cheltuirea cu responsabilitate şi în condiţii de maximă legalitate a banului public

· asigurarea veniturilor necesare pentru asigurarea în condiţii normale a activităţii.

„Nu avem un document pe care să scriem clar strategia SRR, există însă un document discutat la nivelul CA, care cuprinde o strategie în domeniul editorial: faptul că dorim să deschidem mai mult microfoanele către ascultători, faptul că dorim să ne axăm mai mult oferta noastră jurnalistică pe problematica publicului care ne ascultă, pe problemele sociale, să recăpătăm credibilitatea pe care am avut-o înainte de acea perioadă în care radioul a fost acuzat de o anumită înclinare politică, aceste lucruri sunt la nivel editorial, CA-ul şi le-a asumat prin votul pe care l-a dat în unanimitate acestei strategii , în octombrie 2005.”

În SRTv, fostul preşedinte-director general Tudor Giurgiu a introdus un document strategic care schiţa dezvoltarea instituţiei în următorii cinci ani, din 2007 până în 2012, cu doisprezece obiective majore, cuantificabile, obiective care au rămas să fie puse în practică de succesorul său:

1. credibilitate maximă

2. îmbunătăţirea calităţii programelor şi diversificarea ofertei
3. diversificarea portofoliului de canale 

4. furnizor important de conţinut pentru mediile noi de comunicare (new media)

5. recâştigarea segmentelor de audienţă pierdute în timp – cel mai important fiind publicul tânăr
6. o mai bună adaptare a profesioniştilor TVR trebuie la schimbări şi provocări
7. cunoaşterea mai bună a publicului
8. ofertă de programe pe gusturile tuturor categoriilor de public, respectând însă continuitatea (aceasta presupune să mulţumească inclusiv telespectatorii mai în vârstă şi din zona rurală, cărora numai TVR le furnizează serviciul de televiziune dorit)
9. notorietate şi încredere în rândul publicului 
10.  eliminarea birocraţiei 
11.  stabilitate financiară (actualizarea veniturilor din toate sursele posibile direct proporţională cu evoluţiile pieţei, astfel încât acestea să fie cel puţin la acelaşi nivel cu inflaţia) 
12.  cadru legislativ stabil.
Obiectivul cap de afiş (credibilitatea maximă) a fost primul la care lumea politică a atentat, pe fondul campaniei politice anti-prezidenţiale. Isteria creată în plan politic de şansele debarcării prin mijloace parlamentare a Preşedintelui ţării a lovit în conducerea ştirilor TVR, destabilizând încrederea redacţiei în autonomie şi în dezideratul credibilităţii. Restul obiectivelor au fost şi ele zdruncinate sau de-a dreptul abandonate, în momentul în care soarta CA a devenit nesigură, prin prefigurata metodă a respingerii raportului anual de activitate. 
Asumată în faţa Parlamentului, o strategie cu criterii clare de evaluare ar fi venit, de fapt, în sprijinul unui CA performant. Dar, fără indicatori de performanţă, orice motiv este bun pentru a demite CA, la fel cum o parte a echipei de management nu are cum să-şi prioritizeze activităţile. Susţinerea acestei strategii cu obiective cuantificabile e mai mult decât un barem prin care Parlamentul evaluează anual activitatea celor două instituţii, ci reprezintă un instrument util însuşi Consiliul de Administraţie, pe baza căruia poate judeca eficient măsurile întreprinse de management. Potrivit modelului BBC, directorul general agreează cu CA-ul („the Trust”) setul de obiective, astfel încât management acţionează şi este tras la răspundere în baza acestora.  Actualul preşedinte-director general, Alexandru Sassu, promite şi o viziune, şi o strategie: „Ceea ce cred că a lipsit SRTv este o viziune. Am redactat-o, am dat-o spre studiu colegilor din CA şi urmează să o discutăm, să facem strategia şi să le prezentăm Parlamentului. Este un proces care ia timp (o lună, două). Dar viziunea, într-o formulă semi-asimilată, este gata. Vorbeşte despre televiziunea publică, o televiziune de tip european, într-o ţară europeană şi despre participarea televiziunii publice la proiectul european al României. În baza viziunii, am început să lucrăm la strategie: un document mai în detaliu, care precizează mijloacele, căile, bugetele. În principiu, ceea ce vreau eu este ca acestea să fie gata spre mijlocul lunii octombrie, astfel încât construcţia de grile pentru anul viitor să fie făcută în baza acestei strategii, la fel construcţia de buget.”
 
Obiective cuantificabile

Un set de obiective, fixate şi declarate încă de la început de mandat, pentru o perioadă multi-anuală, ar trebui să reprezinte o prioritate zero, urmată de criterii pentru management. De exemplu, ce a adus mandatul Nicolau (perioada 2002 – 2004): rezultate financiare pe plus, însă critici masive cu privire la conţinut, precum şi pretinse inginerii financiare. A existat un raport al unei Comisii parlamentare constituite pentru investigarea celor întâmplate la TVR, nimic neelucidat însă printr-o anchetă judiciară. În tot acest timp, Nicolau va continua să poarte aura de bun manager, doar pentru că a încheiat anul pe plus financiar, fără ca acesta să fie corelat cu rezultatul în termeni de calitate a programelor, echidistanţă,  credibilitate, promptitudine şi alte atribute ale unui canal media profesionist. 

Lui Nicolau i-a urmat mandatul Giurgiu, la polul opus: cu programe de calitate, instituţia încheie anul cu pierderi financiare de 17 milioane lei, iar rezultatul bugetar lasă efecte asupra grilei de toamnă. Dar asupra anului fiscal raportat, au grevat contracte şi angajamente din mandatul anterior (de exemplu, scadenţe importante la achiziţiile de filme de valoare mare, cum ar fi cele de la Universal, drepturi de autor pentru organismele de gestiune colectivă, a căror valoare a crescut exponenţial în 2005, măriri de salarii obligatorii în urma negocierii cu sindicatele, precum şi contribuţii nou introduse, cum ar fi taxa de 15% din veniturile din publicitate la Fondul cinematografic). Potrivit lui Tudor Giurgiu, în cursul anului 2006, TVR a avut cheltuieli noi şi semnificative faţă de anul 2005, cum ar fi: 

· plăţile totale către organismele de gestiune colective (14,269.337 lei faţă de 4.051.063 lei, în 2005); 

· contribuţiile pentru constituirea fondului cinematografic, către CNC, în valoare de 11.533.794 lei;

· cheltuieli nedeductibile cu TVA-ul aferentă licenţelor de filme, în valoare de 47.217.324 lei, reprezentând de asemenea o cheltuială suplimentară faţă de 2005 pentru SRTv;

· a trebuit să achităm datoriile acumulate în ultimii ani la OGC-uri (organismele de gestiune colectivă – n.r.); 

· s-au facut investiţii mai mari în programe şi în proiecte importante precum TVR 50, Mari români, Eurovision Junior, programe necesare televiziunii publice şi care ţin de îndeplinirea mandatului de serviciu public. 

Dacă bugetarea este multi-anuală, programarea financiară s-a dovedit punctul vulnerabil pentru fostul preşedinte-director general: „Nu mai amintesc şi majorarea salarială anuală de peste 13% faţă de nivelul anterior. Din păcate, lipsa unei predicţii financiare din partea directorului economic interimar sau a unui analist/expert financiar, care să pună în balanţă toate aceste date încă de la începutul anului 2006, a făcut ca anumite acţiuni ale managementului să se întoarcă precum un bumerang împotriva acestuia”. 

Astfel, în aprilie 2007, colegii din Consiliul de Administraţie au retras susţinerea pentru preşedintele-director general cu şase voturi pentru şi două abţineri, motivând pierderile financiare. Pentru a nu cădea în plasa parlamentară a respingerii raportului, Tudor Giurgiu şi-a înaintat demisia, ceea ce nu a salvat CA-ul pe care l-a prezidat, demis de Parlament. 

„Un membru din Consiliu de Administraţie mi-a spus tranşant şi «pe faţă»: «păcat că nu ai vrut să negociezi cu noi, că nu ai acceptat mici compromisuri, ca i-ai tăiat nu ştiu câte minute din emisiunea lui X, ca Y nu mai are emisiune, ca Z nu a câştigat nu-ştiu-ce concurs etc; până la urmă, de aici ţi s-a «tras». Problema cu pierderile financiare s-ar mai fi putut regla, nu e un capăt de tara, dar prea ai jucat numai pe partea ta». Am dedus de aici nu doar faptul că inabilitatea mea de a «mulţumi» membrii unei echipe eterogene a generat disputele în cauză, ci şi faptul ca e foarte important modul de relaţionare cu membrii Consiliului, comunicarea la timp a problemelor (financiare, în cazul nostru), comunicarea cu membrii comisiilor de cultura din Parlament. Poate am fost prea solitar în demersul meu şi nu am încercat să caut sprijin suficient de mult şi des în zona spectrului politic, de teamă să nu fiu considerat «aservit» unui anume partid sau unei anume persoane.”

Concluzia desprinsă arată aceeaşi verigă slabă, amintită mai sus: lipsa unui document strategic mai presus de mandate, gândit din interior, de echipa managerială, care să asigure continuitate şi coerenţă dincolo de limitările inevitabile ale unui mandat sau ale altuia. 

Actualului Parlament îi place situaţia de fapt. Aceasta îi permite să decapiteze consiliul de administraţie pentru neîndeplinirea unui criteriu necunoscut apriori decât în termeni generali, în baza legislaţiei. 
Vulnerabilitatea CA - pe o bază legislativă învechită

Statutul dual (societate comercială cu buget şi misiune publice) al societăţilor de radiodifuziune şi televiziune este dublat de combinarea funcţiilor de preşedinte al CA şi director general, ceea ce înseamnă îmbinarea într-o singură mână a puterii decizional strategice cu cea executivă. Preşedintele prezidează Consiliul de Administraţie care ia decizii ce vor fi puse în aplicare tot de preşedinte, dar într-o altă ipostază: aceea de director general.  Proiectul de lege, iniţiat în vara 2005 de trei deputaţi din fosta Alianţă Dreptate şi Adevăr, impunea criterii profesionale la numirea Consiliului de Administraţie. În condiţiile în care CA nu îşi îndeplinea obiectivele mandatului, iar raportul de activitate arăta acest lucru, Parlamentul urma să îi ceară remedierea situaţiei. Dacă nici în perioada de graţie nu erau rezolvate problemele, atunci Parlamentul putea pune în discuţie o eventuală demitere a consiliilor. 

Reforma structurală propusă prin proiectul de lege iniţiat în 2005 de trei deputaţi ai Alianţei Dreptate şi Adevăr (D.A.) - Raluca Turcan, Valentin Iliescu şi Cristian Rădulescu - a stârnit la data lansării multe controverse, însă partidele, într-un afişat exerciţiu de transparenţă, au agreat o variantă comună, cu consultarea societăţii civile. Dacă proiectul ar fi fost adoptat, ar fi putut să iasă o lege bună. 

Ce ar fi fost altfel, în baza noii legi:

· depolitizarea, profesionalizarea şi definirea rolului şi misiunii SRR şi SRTV in societatea românească 

· imposibilitatea Parlamentului de a demite arbitrar consiliile de administraţie

· eliminarea conflictelor de interese la nivelul celor două instituţii

· evaluarea candidaţilor pentru Consiliile de Administraţie în baza unor criterii de competenţă şi performanţă.

 „Din păcate, din cauza abordării politicianiste, proiectul a fost blocat in Senatul României, după ce a fost votat de plenul Camerei Deputaţilor, iar schimbarea Consiliilor de Administraţie [Nicolau, Şeuleanu] s-a realizat în baza aceleiaşi legi anacronice şi lacunare. Regret foarte mult faptul că, de 17 ani de zile, SRR şi SRTV nu pot fi desprinse de interesele politicianiste sau mercantile ale unor personaje politice care urmăresc să le transforme în mijloace de presiune sau de manipulare a cetăţenilor.”, spune Raluca Turcan, la acea dată preşedinta Comisiei de specialitate din Camera Deputaţilor şi iniţiatoarea proiectului. 

A urmat fragmentarea, mai întâi informală, apoi oficială, a PNL şi a D.A., astfel încât susţinătorii proiectului au rămas fără suportul propriei organizaţii, cu atât mai puţin a unei fluctuante majorităţi parlamentare. Doi ani mai târziu, PNL a ajuns în situaţia de a face diverse compromisuri pentru a păstra un guvern minoritar, fapt de care a profitat PSD, principalul partid de Opoziţie, cel puţin la nivel formal.

 „Tergiversarea intenţionată a adoptării unui nou cadru legislativ face ca asupra celor două instituţii să planeze în continuare suspiciunea de politizare, lucru care le va crea o reală vulnerabilitate în cadrul campaniei electorale. Şi acum, ca şi în trecut, planează marele pericol ca aceste două instituţii media de stat să devină anexe la programele de marketing ale partidelor, în principal anexe ale partidelor care deţin puterea politică.”
 

Odată cu scindarea D.A., PSD a simţit că e momentul sa ocupe poziţii care vor fi esenţiale în apropiatele campanii electorale – România se pregăteşte de alegerile euro-parlamentare, vor urma în 2008 alegerile locale şi parlamentare (la termen sau anticipate), o perioadă în care instituţiile media vor juca, mai mult decât oricând, un rol cheie. După înlăturarea CA „Nicolau” în 2005, prin consacrata metodă a respingerii raportului, membrii care i-au succedat au avut aceeaşi soartă, doi ani mai târziu. Vulnerabilitatea TVR, cauzată de pierderile financiare, dar şi de lipsa unei evaluări pe un set de criterii pre-definite, a deschis larg poarta instituţiei pentru un nou Consiliu de Administraţie marca PSD, lucru greu de înţeles cu atât mai mult cu anterior, cei mai mulţi membri fuseseră propuşi tot din zona social-democrată. Dar cum raporturile de forţă în cadrul aceluiaşi partid se mai schimbă, este de înţeles că PSD s-a luptat pentru o altă structură a CA, chiar înainte de euro-parlamentare. Supus la vot pe 12 septembrie a.c., CA-ul a trecut, mai puţin candidaţii nominalizaţi cu întârziere, Cătălin Avramescu, din partea Preşedinţiei, respectiv Alexandru Lăzescu, propus de Partidul Democrat. Reamintim că noul Consiliu de administraţie al TVR are următoarea componenţă, poziţia de frunte fiind ocupată, pentru prima oară în istoria SRTv, de un politician.

Componenţa CA în septembrie 2007
Preşedinte – director general: Alexandru Sassu (PSD) – din partea PSD 

Membri
Anne Marie Jugănaru – din partea PSD 
Victor Socaciu – din partea PSD
Vlad Velcu – din partea Guvernului
Dida Drăgan – din partea PNL
Radu Toma – din partea PRM
Răzvan Barbato – din partea PC
Stanik Ştefan Ioan – din partea UDMR 

Raico Cornea – din partea grupului parlamentar al minorităţilor
Sorin Burtea – reprezentant al angajaţilor TVR. 
Marian Voicu – reprezentant al angajaţilor TVR.
Numirea lui Alexandru Sassu (până atunci secretar executiv al PSD) la conducerea televiziunii publice a început cu o perioadă de interimat, iar în septembrie 2007 a fost validat prin votul plenului parlamentar. Un eveniment nefericit, decesul lui Ralu Filip, preşedintele Consiliului Naţional al Audiovizualului (CNA) a făcut ca, în vară, titulaturile de la două instituţii-cheie să fie negociate la pachet, cu negociere politică la scenă deschisă. Urmarea?

“PSD ia TVR, PNL preia CNA”
, scria Cotidianul, cu referire la funcţiile de conducere în instituţiile amintite. 7. 

Trebuie amintit că, în timpul mandatului Giurgiu, început în 2005, Preşedinţia şi Partidul Democrat (PD) au refuzat să-şi numească reprezentanţi în CA, ca protest faţă de tergiversarea reformării legislative a instituţiei. Nici presa nu a primit bine noul CA.

„Deşi ani la rând societatea civilă, presa şi angajaţi ai TVR au semnalat şi condamnat imixtiunile politice în activitatea televiziunii publice, lista viitorului Consiliu de Administraţie al TVR conţine mai mult ca niciodată nume implicate în viaţa politică. Ca orice alt for compus reprezentativ, Consiliul de Administraţie al TVR este un mic parlament, unde contează taberele şi interesele. Interese ale grupurilor din spatele fiecărui reprezentant, care implică numai subiecte importante. Astfel, datorită procentelor deţinute în parlament, PSD are cei mai mulţi reprezentanţi - trei - în consiliu. O a doua tabără este cea a PNL, care are doi oameni în consiliu, unul din partea partidului, altul din partea guvernului pe care îl controlează.”
  

Pe de altă parte, presa a semnalat faptul că în CA a ajuns un reprezentat propus de Partidul Conservator, partid al căui lider, prin familia sa, are interes într-un mare trust concurent (Antena 1). Este vorba de „Răzvan Barbato, (ex-)director comercial la Intact Productions, firma care produce emisiuni pentru Antena 1. Cu alte cuvinte, omul vine de la un concurent (trustul Voiculescu) şi plonjează direct în planurile de afaceri ale postului public. […] Simpla idee că poţi foarte simplu să vii din mediul concurenţial mediatic, pe linie politică, în consiliul postului public este de neacceptat. Nu poţi pune la dispoziţie atât de uşor datele unei companii unui om venit de la concurenţă, care cel mai probabil se va întoarce tot la concurenţă.
”

Mai mult decât atât, noile numiri, ambele interimare, s-au bazat pe artificii legislative. Organizaţiile media (CJI, Agenţia de Monitorizare a Presei) au sesizat, de asemenea, faptul că Legea de funcţionare a SRR, SRTV prevedea o perioadă de interimat numai pentru funcţia de director general, nu şi pentru şefia CA. Biografia actualului preşedinte-director general al SRTv, Alexandru Sassu, duce, în istoric, la Partidul Democrat. „În 2001, împreună cu Radu Berceanu, Bogdan Niculescu-Duvăz şi Sorin Frunzăverde a format careul «puciştilor» care a provocat alegeri interne in PD si l-a propulsat pe Traian Băsescu în funcţia de lider. În februarie 2003 [...] pleacă din PD şi trece la PSD”.

Şi în cazul CNA, interimatul asigurat de Răsvan Popescu a fost o găselniţă. Legea audiovizualului nr. 504/2002 prevedea ca poziţia interimară să fie preluată de vicepreşedintele instituţiei până la validarea de către Parlament a unui titular. În realitate, Parlamentul a impus un alt interimar. Lucrarea de faţă nu are ca subiect CNA, însă câteva aspecte în legătură cu această instituţie trebuie amintite, având în vedere rolul de garant al respectării regulilor în audiovizual. Ce s-a întâmplat în perioada amintită? Mai întâi, negocierea pentru şefia unei instituţii a antrenat-o pe cealaltă, cu toate că poziţiile se doresc a fi unele independente. În al doilea rând, destul de des, aceiaşi oameni sunt permutaţi de la o instituţie la alta, aşa cum s-a întâmplat cu Valentin Nicolau, fost preşedinte al TVR, la un pas să preia şefia CNA, cu susţinerea aripii Năstase din PSD. 
Resurse umane 

Structura de resurse umane a instituţiilor publice îşi pune puternic amprenta asupra conţinutului. TVR a dat profesionişti pentru toate televiziunile private, dar atunci când profesioniştii vor să reformeze TVR - fie că au rămas, fie că se întorc în TVR după experienţa în privat -  se lovesc de un sistem opac, menit să conserve privilegiile unui grup bine închegat în interior şi să înlăture orice iniţiative care ar atenta la acestea. O restructurare de fond nu este însă posibilă fără un act guvernamental în acest sens, decizie pe care politicienii nu vor avea niciodată curaj să o ia, în timp ce un guvern exclusiv de tehnocraţi probabil că nu va fi învestit vreodată. În plus, procese de restructurare mai vechi lasă şi acum urme, cu efecte de bumerang: concedierile din 1999 au crescut ulterior numărul salariaţilor, întrucât restructuraţii au dat în judecată TVR şi-au câştigat. 
Angajaţi / Reforma SRTv, SRR
Cu un număr aproximativ de 3.260 de angajaţi şi 3.380 de posturi (definitive şi temporare) în primăvara 2007, efectivul de resurse umane la SRTv a crescut în ultimul timp, în urma proceselor pe care instituţia le-a pierdut în faţa angajaţilor, an de an, după restructurarea din 1999. Orice tentativă de restructurare forţată a fost astfel înăbuşită în faşă, astfel că schema de personal a SRTv a rămas captivă salariaţilor cu state vechi, în timp ce atragerea de persoane tinere în echipă se face fragmentar, prin procedee de resurse umane inovative. Paradoxal, numărul mare al personalului nu este în avantajul echipei editoriale, care reprezintă doar 11,82% din întreaga schemă de resurse umane, de peste 3.300 de poziţii. 

Sursa: conferinţa de presă susţinută de Tudor Giurgiu, preşedinte-director general SRTV, la 4 martie 2007
Ca o paranteză de culoare, la sfârşitul anului 2003 existau 3.396 de posturi, din care 13 erau posturi temporare la Serviciul Taxa TV, pentru colectarea scrisorilor celor scutiţi de taxă. Aproximativ aceleaşi date s-au menţinut în anul 2004. De atunci, numărul nu a crescut semnificativ, însă au crescut disproporţionat cheltuielile. 

Ca personal, SRTv depăşeşte televiziunile comerciale. Spre comparaţie, Antena 1, Antena 2 şi Antena 3 aveau împreună 1.116 de salariaţi, în timp ce Pro TV srl, societatea deţinătoare de licenţă, avea 579 angajaţi, împreună cu Media Vision, casa de producţie, la sfârşitul anului 2006, potrivit datelor raportate la fisc
.  Comparaţia are limitele sale, pe de o parte, pentru că activităţile jurnalistice îmbracă, în sistem privat, alte forme contractuale decât relaţiile de muncă; pe de altă parte, este dificil de realizat o comparaţie între un serviciu public de televiziune cu mai multe canale şi reţelele comerciale, care au dezvoltat de asemenea canale specializate, mai ales având în vedere înclinaţia clară spre divertisment comercial a staţiilor generaliste.

La 31 decembrie 2006, Societatea Română de Radiodifuziune (SRR) avea 2.574 de angajaţi, în scădere faţă de anul anterior. Interesant este că, prin noua structură, numărul posturilor de conducere s-a redus cu 41 (de la 131 la 90 posturi)
. Maria Ţoghină, preşedinte-director general, este conştientă de disproporţia cu celelalte canale private, însă consideră comparaţia nejustificată, dată fiind misiunea publică a SRR şi departamentele specifice cum ar fi cel de teatru radiofonic, formaţiile muzicale etc. Ţoghină spune că au fost reduse cu 40% funcţiile de conducere şi cu 3% numărul total de angajaţi, „fără disponibilizări sau repercusiuni asupra funcţionalităţii compartimentelor”. 

În SRR, raportul între corpului editorial şi totalul angajaţilor este de 70%, superior celui din televiziune, cu un procent similar de persoane tinere, cifre potrivit preşedintei-director general, Maria Ţoghină (V. interviul integral, Anexa 3). 

O problemă constantă atât la SRTv, cât şi la SRR, studiourile şi echipamentele sunt făcute astfel încât să necesite mulţi oameni. Lipsa resurselor financiare pentru retehnologizări masive care să înlocuiască actualele fluxuri de producţie, gândite pe un sistem învechit şi, pe alocuri, reticenţa oamenilor la nou face ca schema de personal să fie menţinută încărcată. Soluţia? „O regândire totală a postului de radio poate porni numai de la o nouă clădire, cu noi fluxuri de producţie, cu o nouă cultură organizaţională, proiecte pentru personalul care funcţionează acum după mentalitatea veche (de exemplu, proiectul realizării arhivei digitale), iar în noua cultură organizaţională, în noile procese de muncă mutaţi personalul dinamic şi adaptabil”, consideră Ţoghină.  Comparaţia cu modul de lucru în sistemul privat este primită de preşedinta SRR cu rezerve, pe de o parte, din perspectiva misiunii publice, care nu permite SRR să difuzeze doar muzică şi ştiri preluate de pe agenţii, iar pe de altă parte, pentru că oamenii sunt utilizaţi la maximum în privat şi se uzează în doi, trei ani. 

„Dacă ar fi un lucru pe care să mi-l reproşez este acela că nu am reuşit să descopăr acele instrumente – şi nu le-am descoperit pentru că ele nu sunt prevăzute în legislaţia muncii – prin care să-i determin pe manageri să descopere şi să extragă din fiecare colectiv puturoşii şi oamenii neperformanţi şi să scăpăm de ei din instituţie”[…] Probabil că vorbim aici de 10% din numărul actual de angajaţi. Este un procent mic, dar ar schimba un pic. Însă nu avem instrumentele oferite de legislaţia muncii. Este aproape imposibil nu să dai un om afară, ci e aproape imposibil să-i dai un avertisment scris.” 

Audienţe 

TVR rămâne lider pe audienţa generală, media pe zi numai la nivel naţional, cu 14,5% market share în primele trei luni ale anului 2007, faţă de Pro TV, respectiv Antena 1, Antena 2 şi Antena 3. Pe urban, TVR1 continuă să fie în urma canalelor comerciale. TVR 1, Pro TV, Acasă TV, Prima TV sunt „canalele mari” care au pierdut telespectatori în anul 2006, faţă de 2005, în vreme ce TVR 2, Antena 1, Realitatea TV s-au menţinut la acelaşi nivel de audienţă (publicul naţional, toată ziua). Scăderea audienţei în cazul TVR 1 se menţine în trendul de acum un an (0,4% pe toată ziua, la nivel naţional), în timp ce pentru publicul urban audienţa a rămas la acelaşi nivel (1,9% pe toată ziua)
. 

Au trecut 12 ani de când SRTv şi-a văzut ameninţată audienţa de concurenţa privată. Pentru reamintire, „pe 5 decembrie 1995, CNA a făcut publice două hotărâri cu impact pe termen lung: Hotărârea 164 permiţând posturilor de televiziune să se afilieze şi să creeze reţele, şi Hotărârea 165 făcând posibilă, pentru posturile de televiziune, obţinerea licenţelor de difuzare naţională prin satelit, oferind aproape instantaneu o potenţială concurenţă pentru TVR”
. Treptat, aceasta a muşcat tot mai mult din ceea ce, odinioară, constituia publicul masiv al TVR. Efectele nu s-au lăsat aşteptate. În 2003, competiţia cu canalele private a determinat televiziunea publică TVR1 să abandoneze programele cultural-educative şi să adopte grile cu programe comerciale, cu divertisment şi senzaţionalism
. Parţial, acest lucru a fost îndreptat în perioada 2006-2007, însă resursele financiare limitate riscă să lase TVR fără instrumente pe măsura ambiţiilor. Lipsit de resurse este, de exemplu, TVR Cultural, a cărui audienţă este, în general, minoră (spre 0% sau puţin peste zero), în timp ce programe culturale, adesea de calitate, sunt direcţionate către acest canal.

Pe segmentul ştiri, Pro TV rămâne lider detaşat cu jurnalul de seară, în timp ce jurnalul de prânz al TVR bate programele televiziunilor generaliste din respectivul tronson orar (audienţe verificate aleatoriu în zile diferite din luna septembrie 2007). Seara, în schimb, Jurnalul de 19.00 pleacă dintr-un tronson cu rating sub 1, ceea ce îi creează şi îl menţine într-un handicap faţă de canalul concurent Antena 1, faţă de al cărui rating se apropie, fără să-l bată însă în luna septembrie 2007 (zile alese aleatoriu). În toamna-primăvara 2006-2007, Jurnalul era precedat de emisiunea Dis-de-seară, care înregistra constant rating de peste 2 sau chiar 3, ceea ce favoriza un start bun al principalelor ştiri TVR1.

Audienţa Radio România Actualităţi echivalează cu 1.870.000 de persoane, din care iar 60%  au peste 50 de ani. În harta radio la nivel naţional, Radio România Actualităţi domină cu 17,2% cotă de piaţă, urmat de Europa FM (15,9%), Radio XXI (14,3%) (market share, întreaga zi, medie pentru septembrie-octombrie 2006). În mediul urban, România Actualităţi, Radio România Cultural, Radio România Muzical „George Enescu”, Radio Antena Satelor şi Radio 3Net cumulează 2.474.700 ascultători, în medie zilnic, şi 14,2% cota de piaţă. În anul 2006 RRA şi-a propus reorientarea către publicul din mediul urban, în condiţiile în care publicul din mediul rural reprezenta peste 50% dintre ascultătorii săi.

La nivel de corporaţie (toate posturile componente), SRR a avut în 2006 o medie zilnică de 5.156.800 ascultători, dintr-un total de 10.909.000 ascultători de radio. Raportul de activitate menţionează “o cotă cumulată” de piaţă de 56,5% la nivelul întregii corporaţii, indicator cu teoreticienii mass-media nu pot fi de acord, întrucât canalele regionale intră la o cu totul altă categorie decât cele naţionale, iar audienţele nu se pot însuma. 

Profilul telespectatorului/radioascultătorului

Atât SRTv, cât şi SRR au public din rural, din care, mai ales în cazul TVR, încep să muşte concurenţii odată cu cablarea satelor/pătrunderea conectărilor digitale.  Încă rege din punct de vedere al acoperirii la nivel rural, principalul canal al Societăţii Române de Radiodifuziune, Radio România Actualităţi, are 60,4 % din public în vârstă de peste 50 de ani, potrivit IMAS-Mercury, compania desemnată pentru a întocmi studiile oficiale de audienţă, citată în raportul de activitate pentru anul 2006. Şi celelalte canale ale radioului public se caracterizează printr-un public îmbătrânit, cum ar fi Radio România Cultural (58 % dintre ascultători peste 50 de ani). Actualul Consiliu de Administraţie şi-a propus: 

„Publicul pe care îl vizăm în acest moment este cel între 20 si 40 de ani, care acum reprezintă doar 23 % din audienţa RRC. Acesta se asociază cu cei 37 % din audienţa RRC salariaţi cu studii superioare şi/sau cu funcţii de conducere şi respectiv 38 % public activ. Atenţia noastră se îndreaptă către aceştia şi alţi potenţiali ascultători din această categorie”.

Despre Societatea Română de Radiodifuziune presa a relatat puţin. Faţă de perioada Şeuleanu, când protestele publice şi acuzaţiile de cenzură au ţinut prima pagină, în special pe final de mandat, subiectul SRR a făcut puţine valuri în ultimul timp. În statistici, SRR şi-a stabilizat audienţa şi pe unele nişe a crescut, însă vechea problemă, aceea a unui public îmbătrânit, a rămas. În scopul atragerii unui public mai tânăr la RRA, Maria Ţoghină, preşedinte-director general spune că extinderea Antenei Satelor la nivel naţional a fost o măsură eficientă. Ca urmare a acesteia, o parte din publicul rural al RRA s-a mutat la Antena Satelor, care a avut o creştere de 7%, un salt unic în tabloul audienţelor radio. În acelaşi timp, audienţa RRA nu a scăzut decât cu un procent nesemnificativ, în ciuda presupusei migrări de audienţă către Antena Satelor. „Astfel, în realitate, am avut un câştig de audienţă pe totalul celor două canale”, spune Ţoghină.  Majoritatea vocilor de pe post sunt voci tinere, angajaţii sub 40% fiind predominanţi (70%)”, mai spune preşedinta-director general. La radio, 18 poziţii-cheie au fost ocupate prin concurs în mandatul actualului CA, concursuri organizate în prezenţa unor invitaţi externi (concursuri pentru postul de redactor-şef la Redacţia Informaţii, redactor-şef adjunct la Camera Ştirilor, la Radio România Actualităţi, respectiv Cultural, redactor-şef la Antena Satelor, secretar general de redacţie la Radio România Internaţional, redactor-şef la departamentul de Minorităţi, la studiourile regionale Constanţa, Iaşi, Timişoara, la Rador şi la redacţia muzicală, precum şi directorul Departamentului tehnic).

La SRTv, întinerirea publicului reprezintă unul dintre obiectivele asumate pentru perioada 2007-2012, cu menţiunea că televiziunea  trebuie să mulţumească inclusiv telespectatorii mai în vârstă şi din zona rurală, cărora numai aceasta le furnizează serviciul de televiziune dorit (vezi Anexa 2). Raportul de activitate face o analiză pe cifre a ţintelor de audienţă: 

„În 2006, audienţele TVR 1 au fost comparabile cu cele din 2005, atât pe publicul urban, cât şi pe cel naţional, în condiţiile în care audienţa pe total televiziuni, la nivel naţional, a scăzut de la 16,9% la 16,8% (all day) şi, respectiv, de la 39,5% la 39,2% (prime-time). TVR 1 şi-a menţinut poziţia de lider la nivel naţional, pe toată ziua, cu un rating mediu pe toată ziua de 2,8% şi o cotă de piaţă de 16,7% pe locul al doilea aflându-se ProTV (2,6% audienţă şi 15,6% cotă de piaţă) şi pe al treilea Antena 1 (2,3% audienţă şi 13,5% cotă de piaţă). TVR 2 se află pe locul al cincilea, la nivel naţional, pe toată ziua, cu 0,9% rating şi 5,3% cotă de piaţă, fiind devansat de Acasă TV (1,3% rating şi 7,7% cotă de piaţă)”
. 
Buget 
Creşterea taxei radio TV a fost cerută de conducerea SRR şi de fosta conducere a SRTv. Vizibilitate a avut însă mai mult demersul lui Tudor Giurgiu, primit negativ, atât pe fondul unor atacuri de presă, cât şi a scandalului iscat din pricina pierderilor financiare. Pe de altă parte, Alexandru Sassu, actualul preşedinte-director are o poziţie nuanţată: spune că mai întâi trebuie să convingă atât politicul, cât mai ales societatea că televiziunea are produse de calitate şi abia apoi se poate pune problema modificării taxei. Sassu doreşte mai întâi să facă o radiografie clară a instituţiei, întrucât şi-a dat seama că, deşi instituţia a raportat pierderi, de fapt, „unele canale au economii”. Construcţia grilei şi apoi a bugetului necesar i se pare esenţială, în prezent procedându-se invers: mai întâi sunt repartizaţi banii şi abia apoi se planifică programele.
„În prezent, există o rupere între construcţia bugetară şi cea a grilelor: bugetul se construieşte anul acesta, iar grilele se fac anul următor. Aici trebuie intervenit, pentru a corela două momente acum diferite. Cred că bugetul trebuie gândit altfel. Până acum, banii se dădeau pe canale, iar canalele îşi făceau programele după cum primeau bani, astfel încât exista o mare necunoscută. Televiziunea are un deficit la jumătatea anului în curs de aproximativ 9 milioane de euro, iar, când se punea problema că nu ar fi bani pentru o activitate sau alta, eu am auzit oameni de la canale, în şedinţe sau în Comitetul director, spunând „eu am economii”. Este o chestiune pe care, la un moment dat, nu o mai înţelegi. Unde sunt aceşti bani? Unde este deficitul, dacă tu ai economii şi, de fapt, se poate face nu ştiu ce. Aşa nu poate să meargă, undeva este o greşeală.”

Maria Ţoghină, preşedinte-director general al SRR, spune că taxa este mai mică decât în oricare dintre ţările europene, că nivelul nu a fost indexat cu inflaţia de ani de zile şi, lucru şi mai interesant, că o mulţime de persoane sunt scutite de taxă. Avem 4,8 milioane de plătitori, în timp ce scutite sunt 1,8 milioane de persoane cu dizabilităţi şi 1,3 milioane în baza declaraţiei pe propria răspundere. Taxa radio, de 167 milioane lei, a înregistrat o scădere faţă de anul 2005, din cauza retragerilor de la plată pe baza declaraţiei pe propria răspundere şi a scutirilor acordate prin legi speciale (în medie, aproximativ 10 mii de renunţări lunar). Veniturile însumează 324 milioane lei, din care cheltuielile cu personalul reprezintă 118.8 milioane lei. 

În opinia d-nei Ţoghină, legislaţia ar trebui modificată astfel încât această declaraţie să se depună anual, altfel se ajunge la situaţia ca o persoană să depună o astfel de cerere în perioada studenţiei şi, în baza ei, să beneficieze de scutire până la adânci bătrâneţi. Fostul preşedinte al SRTv a prezentat, ca argument, o analiză comparativă a veniturilor obţinute din taxa TV în cazul altor televiziuni publice, cu următoarea concluzie: „Pentru perioada 2004 – 2007, analizele efectuate asupra unui număr de 13 state relevă următoarele: o creştere medie în 2005 faţă de 2004 cu 3.8%, în 2006 faţă de 2005 cu 3.85% iar în anul 2007 nivelul acestei taxe va fi cu 4.39% mai mare decât în 2006” (V. Anexa 1). Dar nici aceste argumente nu au fost în măsură să convingă politicienii să adopte o asemenea măsură nepopulară.

Două idei majore se desprind din abordarea economică a mediilor publice. Evaluarea activităţii instituţiei fără criterii de performanţă managerială seamănă cu un examen fără barem de notare. Dacă acesta lipseşte, examenul riscă să fie viciat, iar candidatul vulnerabil şi, în consecinţă, serviabil cu susţinătorii.

Asigurarea surselor de finanţare rămâne un factor-cheie al organizării unei instituţii publice de media, având în vedere statutul său de societate comercială, care influenţează major felul în care îşi îndeplineşte misiunea publică.
Opinii: Ce cred profesioniştii despre principiile-cheie menite să asigure autonomia editorială 

	Dana Deac, director TVR1:

„Infrastructura e învechită, fluxurile de producţie sunt de acum câteva zeci de ani, dimensionate pentru un personal numeros. Pare greu de crezut, dar televiziunea publică încă lucrează cu unele instalaţii din anii '50 (funcţionează încă unele telefoane cu manivelă, un fel de recuzită care e însă parte a fluxului de producţie), ironic vorbind, norocul nostru că mai sunt câteva persoane în vârstă care mai ştiu să lucreze cu unele din echipamentele din categoria celor "de epocă". Există proiecte de investiţii eşalonate în timp pentru retehnologizări, o parte substanţială a taxei TV va fi probabil direcţionată în acest sens, însă până la înlocuirea lor completă nu e de mirare că personalul necesar rămâne numeros.

Sursa foto: TVR


În ceea ce priveşte strategia TVR, din punct de vedere al conţinutului programelor, aceasta cred că trebuie gândită din interior, de către managerii editoriali, mai ales că, potrivit legii, CA-ul nu poate interfera în editorial. Cred că trebuie plecat de la principiul acela budist, că doctorul cel mai bun e în interior, degeaba se caută soluţii în afară. Dacă s-au făcut nişte abuzuri, acestea trebuie cercetate, însă cred că este nevoie de criterii de performanţă atât pentru şefi de secţii, cât şi pentru directori de la orice nivel, criterii bazate pe o strategie clară care să enunţe către ce anume se orienteză televiziunea publică. Desigur, avem prin EBU recomandări cu privire la clasificarea programelor în emisiuni culturale, despre religie, ştiinţă, informative etc., dar acestea sunt orientative. Să te bazezi numai pe recomandările EBU în secolul XXI este ca şi cum ai spune că trebuie să înveţi să te speli pe mâini înainte de a mânca.”

Sursa foto: România Liberă
	Rodica Culcer, director Ştiri TVR: 

„Cred că este important să avem o stabilitate organizaţională prin regulamente scrise, prin cultura organizaţională. La vârful managementului, este important ca funcţia de preşedinte al Consiliului de Administraţie să fie separată de aceea de director general”.


Concluzii

Cine dintre actorii puternici are interes ca televiziunea publică şi radioul public să funcţioneze după criterii de maxim profesionalism, să transmită informaţii extrem de echilibrate şi să taie în carne vie prin investigaţiile proprii? Politicienii, nu, de vreme ce vulnerabilităţile instituţiilor media îi ajută să folosească sistemul public în scopurile lor. Televiziunile private? Nicidecum, pentru că, aflate în scădere de audienţă, acestea forţează permanent să muşte din publicul TVR, mai ales prin extinderea în rural a reţelelor de cablu şi antenelor de satelit.  Sindicatele? Poate o parte dintre angajaţi, cei mai mulţi însă sunt preocupaţi cu predilecţie să conserve status quo-ul, cu stilul de lucru şi beneficiile cu care s-au obişnuit de ani . 

Rămasă reţeaua TV cu cea mai extinsă acoperire din România, audienţa postului public are o medie de vârstă mai ridicată; în plus, o mare parte locuieşte la ţară şi are venituri relativ mici, făcând-o neatractivă pentru publicitari. Prin urmare, creşterea veniturilor din încasările de la corporaţii pare şi aceasta o pistă falsă. 
Cu o taxă de abonament care nu acoperă cheltuielile, cu o venituri publicitare modeste comparativ cu lanţurile private, televiziunea şi radioul public sunt sortite să aibă probleme financiare. Pentru cineva din afară, veniturile pot părea mult peste necesarul unei reţele audiovizuale ultra-performante. La aparatul existent, acestea sunt însă insuficiente. Iar cum de mărimea organizaţiei şi de reaşezarea ei pe alte baze nu se atinge nimeni, un pronostic pesimist arată instituţiile media secătuite de resurse financiare şi cu audienţă în scădere. 
La polul opus, optimiştii speră că publicul se va întoarce de la sine la canalele publice, dată fiind oferta atât de comercială şi tabloidă în privat. Este serviciul pe care competitorii îl fac încă reţelelor de stat, însă şi aici afirmaţia trebuie nuanţată, pentru că piaţa se fragmentează, tot mai mult, pe nişe. Canalele de ştiri au schimbat agenda Jurnalelor din prime-time, iar bătălia electorală va ţine, inevitabil, seama de acest lucru. Dacă ar exista un semn zodiacal al campaniei electorale, cu siguranţă anul 2008 stă sub acel semn. Avem mai întâi, toamna aceasta, euro-parlamentarele. Urmează localele şi parlamentarele, iar în 2009, prezidenţialele. Un maraton de campanii electorale, din care cei mai şifonaţi sau nu firesc ar fi să iasă politicienii, iar nu ziariştii şi/sau managerii media. 

 Anexa 1. TAXA TV
1.1. Evoluţia taxei pentru serviciul public de televiziune în perioada 2003 – 2007, în Europa
	Ţara
	Moneda
	2003
	2004
	2005
	2006
	2007
	2004/3(%)
	2005/4(%)
	2006/5(%)
	2007/6 (%)

	Austria
	EUR
	221.80
	229.20
	238.00
	242.90
	255.40
	3.34
	3.84
	2.06
	5.15

	Cehia
 
	EUR
	28.50
	27.80
	32.00
	41.40
	51.50
	 
	 
	 
	 

	
	CZK
	900.00
	900.00
	975.00
	1200.00
	1440.00
	0.00
	8.33
	23.08
	20.00

	Germania
	EUR
	193.80
	193.80
	201.80
	204.40
	204.40
	0.00
	4.13
	1.29
	0.00

	Dane-marca
 
	EUR
	280.20
	280.40
	273.90
	280.10
	288.40
	 
	 
	 
	 

	
	DKK
	2080.00
	2110.00
	2040.00
	2090.00
	2150.00
	1.44
	-3.32
	2.45
	2.87

	Finlanda
	EUR
	165.20
	186.60
	194.00
	200.70
	208.20
	12.95
	3.97
	3.45
	3.74

	Franţa
	EUR
	116.50
	116.50
	116.50
	116.50
	116.00
	0.00
	0.00
	0.00
	-0.43

	Marea Britanie
 
	EUR
	169.60
	181.60
	183.70
	188.60
	201.20
	 
	 
	 
	 

	
	GBP
	117.00
	121.00
	126.50
	131.50
	135.50
	3.42
	4.55
	3.95
	3.04

	Ungaria
 
	EUR
	34.50
	42.70
	40.10
	 
	 
	 
	 
	 
	 

	
	HUF
	8160.00
	8608.00
	10028.00
	 
	 
	5.49
	16.50
	 
	 

	Irlanda
	EUR
	150.00
	152.00
	155.00
	155.00
	158.00
	1.33
	1.97
	0.00
	1.94

	Italia
	EUR
	97.00
	99.60
	99.60
	99.60
	104.00
	2.68
	0.00
	0.00
	4.42

	Norvegia
 
	EUR
	253.20
	226.30
	239.30
	255.30
	257.70
	 
	 
	 
	 

	
	NOK
	1850.00
	1910.00
	1969.00
	2039.00
	2103.84
	3.24
	3.09
	3.56
	3.18

	Polonia
 
	EUR
	41.80
	36.80
	 
	 
	 
	 
	 
	 
	 

	
	PLZ
	168.00
	174.00
	 
	 
	 
	3.57
	 
	 
	 

	Suedia
 

 
	EUR
	195.80
	203.70
	213.10
	209.60
	220.20
	 
	 
	 
	 

	
	SEK
	1812.00
	1872.00
	1920.00
	1968.00
	1996.00
	3.31
	2.56
	2.50
	1.42

	
	 
	 
	 
	 
	creştere medie
	3.14
	3.80
	3.85
	4.39

	

	România
 
	EUR
	8.50
	7.30
	12.10
	 
	 
	 
	 
	
	

	
	RON
	30.00
	30.00
	48.00
	 48.00
	 
	0.00
	60.00
	
	


Sursa:  Observatorul European al Audiovizualului

1.2. Taxa radio, TV în Germania
În Germania, taxa radio, TV este stabilită de parlamentele landurilor, pe baza unei recomandări în acest sens din partea Comisiei independente pentru determinarea necesarului de finanţare a instituţiilor de radioteleviziune (Kommission zur Ermittlung des Finanzbedarfs der Rundfunkanstalte), pe scurt KEF. Încă din 2004, KEF a cerut o creştere cu 1,09 euro a taxei şi, după un an de negocieri, a reuşit să obţină doar 88 de cenţi, ceea ce a dus la un nivel al taxei de 17,03 euro. Mărirea taxei înseamnă o creştere cu 350 milioane euro, la un total colectat anual de 7 miliarde de euro. Pe de o parte, serviciile publice de televiziune din landurile germane au replicat spunând că mărirea cerută era fundamentată pe un calcul bugetar menit să asigure neutralitatea politică. 

Mai mult decât atât, reţeaua publică de televiziune din Germania (ARD) a militat pentru introducerea unei noi taxe şi pentru computerele şi telefoane le mobile care pot accesa programele radio, TV via Internet.
 Pe de altă parte, parlamentele au cerut reţelelor audiovizuale publice să îşi reformeze structura organizaţională şi să raţionalizeze costurile. Noua taxă a atras critici vehemente şi din partea asociaţiilor care reprezintă interesele firmelor germane, în special din zona întreprinderilor mici şi mijlocii. 
Serviciul public audiovizual din Germania include 13 reţele TV naţionale şi 60 de reţele regionale de radio.  Germania are una din cele mai mari taxe radio, TV din Europa, fiind depăşită doar de Elveţia şi ţările scandinave. (Surse: DLM Report, 3 februarie 2005, Rompres)
Anexa 2.  SRTv

2.1. Puncte slabe ale SRTv (sursa: raportul Deloitte, 2005)

· Lipsa unor strategii de marketing pe termen lung

· Planificări şi programări instabile

· Lipsa organizării activităţii pe structuri de producţie

· Control şi planificare ineficientă a producţiei 

· Producţie slabă, operaţii tehnice 

· Lipsa unei strategii privind digitalizarea

· Lipsa unei strategii corporatiste 

· Strategie de conţinut ruptă de planul de implementare

· Inegalităţi în activităţile de comunicare 

· Control şi coordonare slabe în comunicarea internă şi externă

· Lipsa unui cadru pentru schimbarea de management

· Planificare şi bugetare slabe, în regim săptămânal

· Organizare ineficientă a serviciilor interne 

· Lipsa unei strategii clare de resurse umane, a rolului funcţiilor de resurse umane 

· Slab suport IT.

Alte constatări ale auditului organizaţional realizat de Deloitte: 

· Nu este posibil calculul pe structuri de producţie, lipseşte “poza” costurilor. 

· Lipsă acurateţe în privinţa informaţiilor asupra costurilor, o pre-condiţie pentru a începe să fie inventariate şi prioritizate punctele ineficiente ale producţiei .

· Un sistem de calcul şi control al costurilor trebuie introdus pentru:

1. A îmbunătăţi transparenţa evenimentelor care implică financiar SRTv
2. A identifica frecvenţa acestor costuri şi alocările 

3. A determina în mod precis costurile şi profiturile asociate unor programe individuale. 

2.2. Obiective şi gradul de îndeplinire a lor în 2006 (sursa: SRTv, Raportul de activitate pentru anul 2006)

Obiective îndeplinite total

• Promovarea culturii prin realizarea unor emisiuni coerente, atractive, incisive, controversate despre carte, film, teatru, atât producţii interne cât şi coproducţii culturale. 

• Păstrarea tradiţiei, în sensul cultivării brandurilor tradiţionale de succes, reluării unor programe pe parcursul celui de-al 50-lea an al TVR; păstrarea emisiunilor de folclor, însă modernizate. 

• Declararea clară a emisiunilor cu caracter comercial şi a celor cu caracter cultural şi educativ. Eliminarea totală a emisiunilor calificate drept „comerciale” ar putea determina pierderea unui număr foarte mare de telespectatori; în plus, aceste programe, care atrag publicitate, aduc şi garanţia fondurilor cu care să se achiziţioneze producţii selecte. 

• Implicare socială şi culturală prin realizarea de campanii şi de emisiuni speciale. 

• „Umanizarea” informaţiilor greu „digerabile” – politice, de integrare europeană, despre protecţia consumatorului, despre sănătate. 

Obiective îndeplinite parţial

• Reacţii mai rapide la diverse evenimente, promovare mai agresivă, pachet grafic mai modern, acţiuni de BTL.

• Recâştigarea şi consolidarea încrederii publicului prin echidistanţă, ştiri corecte, prezentatori credibili, realizarea de anchete cu efect. 

• Creşterea spiritului de echipă şi cultivarea mândriei de a aparţine unui brand - premieri ale unor echipe, nu numai ale unor persoane, concursuri de proiecte pentru echipe.

• Îmbunătăţirea emisiunilor existente - numirea unui singur responsabil pentru o emisiune, asigurarea mijloacelor şi condiţiilor pentru aceste îmbunătăţiri.

• Pregătirea suficientă a emisiilor noi, conceperea grilelor din timp: analize de marketing, castinguri, decoruri şi emisiuni pilot, timp pentru promovare şi PR. 

Obiective neîndeplinite

• Selectarea mai atentă a partenerilor, atât pentru realizarea în coproducţie a emisiunilor, cât şi pentru evenimente.

• Schimbare de stil prin realizarea de coproducţii, angajarea de regizori şi scenarişti tineri, întărirea Serviciului Promo (tehnic şi uman). 

Alte nereuşite 

În 2006, au existat unele nereuşite editoriale şi organizatorice, printre care: 

a) Costuri excesiv de mari pentru diverse producţii care, din diverse motive, nu au performat pe măsura investiţiilor; 

b) Reflectarea insuficientă a evenimentelor culturale şi a personalităţilor din provincie;

c) Absenţa unor „formatori de opinie” ai TVR;

d) Prea puţine sondaje şi analize de conţinut (care ar putea arăta mai bine ceea ce doreşte publicul);

e) Supraaglomerarea studiourilor de filmare. 
2.2. Strategia 2007 – 2012
Obiectivele Televiziunii Române:
1. TVR trebuie să devină instituţia media cea mai credibilă din audiovizualul românesc, garant pentru o informare obiectivă şi imparţială.

2. Îmbunătăţirea calităţii programelor şi diversificarea ofertei. Pentru aceasta, un procent mai mare din bugetul TVR trebuie direcţionat către producţia de programe, aşa cum s-a întâmplat în ultimul an. Cuvântul cheie trebuie să fie creativitatea – a angajaţilor, a programelor, a campaniilor derulate.

3. Diversificarea portofoliului de canale – urmând exemplul multor televiziuni europene, televiziunea publică îşi propune să înfiinţeze un canal de ştiri, dublat de un website activ dedicat ştirilor. Oferta TVR va trebui să cuprindă şi alte canale tematice, cum ar fi cele dedicate programelor pentru copii şi tineret sau unor programe din arhiva TVR.

4. TVR va deveni un furnizor important de conţinut pentru mediile noi de comunicare (new media). Televiziunea „tradiţională” se schimbă şi se transformă într-o lume nouă, interactivă, mobilă şi cu o multitudine de receptori. Digitalizarea, telefonia mobilă şi internetul au schimbat total modul de lucru în televiziune. Audienţa programelor se schimbă deopotrivă; în scurt timp va trebui să satisfacem tineri din ce în ce mai exigenţi, care vor să experimenteze conţinut nou, să extragă segmente filmate de TVR şi să le folosească. Website-urile programelor TVR trebuie să fie de calitate, originale, creative. Perioada „on-demand” este mai aproape decât credem şi va schimba radical modul în care publicul îşi va alege programele. TVR trebuie să devină un serviciu mult mai interactiv şi să propună în permanenţă audienţei provocări noi, care să o determine să fie activă, implicată, să participe efectiv la realizarea de programe.

5. TVR trebuie să recâştige segmentele de audienţă pe care le-a pierdut în timp – cel mai important fiind publicul tânăr, care este tot mai greu de mulţumit. Trebuie să gândim proiecte, campanii, chiar şi branduri noi pentru tineri, în special între 12 şi 18 ani, iar conţinutul TV trebuie să fie livrat în special prin noile canale de comunicare.

6. Profesioniştii TVR trebuie să poată face faţă la schimbări şi provocări. Într-un mediu audiovizual în schimbare, TVR are nevoie de forţă de muncă mult mai flexibilă. Pentru asta, sunt necesare programe continue de evaluare, training şi perfecţionare.

7. TVR trebuie să-şi cunoască mai bine publicul. Pentru aceasta, sunt necesare cercetări de audienţă sistematice, care să fie folosite în alcătuirea grilelor.

8. TVR trebuie să ofere programe pe gusturile tuturor categoriilor de public, dar să şi înţeleagă că are nevoie de continuitate. Aceasta presupune să mulţumească inclusiv telespectatorii mai în vârstă şi din zona rurală, cărora numai TVR le furnizează serviciul de televiziune dorit.

9. TVR trebuie să aibă notorietate în rândul publicului şi să recâştige încrederea lui. Pentru aceasta, conţinutul de calitate pe care îl oferă trebuie dublat de un marketing agresiv.

10. Birocraţia trebuie eliminată pentru a permite managementului de orice nivel să îşi asume responsabilităţi şi să ia decizii. Această schimbare ar trebui efectuată alături de o mult mai mare transparenţă în luarea acestor decizii. 

11. TVR are nevoie de stabilitate financiară, ceea ce presupune o actualizare a veniturilor din toate sursele posibile direct proporţională cu evoluţiile pieţei, astfel încât acestea să fie cel puţin la acelaşi nivel cu inflaţia.

12. TVR are nevoie un cadru legislativ stabil, care să-i permită să-şi îndeplinească misiunea de serviciu public şi să îi garanteze independenţa.
2.4. Interviu cu Tudor Giurgiu, preşedinte-director general SRTv, 2005 – primăvara 2007

	Raportor: Cum a ajuns TVR să aibă pierderi financiare în 2006? 

Tudor Giurgiu: Vorbind despre pierderi, e important de spus că există încă 7-8 televiziuni publice mari în Europa (între ele, Spania, Portugalia, Franţa, Finlanda sau Norvegia) care se află constant pe pierderi fără însă a genera scandaluri de amploarea celui din România şi fără ca managementul să fie obligat să demisioneze. Acolo există motivaţii serioase apropos fie de scheme supraîncărcate şi organizaţii stufoase (Spania), fie de necesitatea angajării unor cheltuieli necesare trecerii la digitalizarea transmisiei, la invesţii majore în tehnică sau în programe. 

La noi, s-au facut speculatii extrem de periculoase apropos de ideea de faliment sau de cheltuieli «exorbitante», în loc să se facă analize serioase asupra motivaţiilor pentru care TVR s-a aflat în pierdere financiar-contabilă. Spre exemplu, în cursul anului 2006, TVR a avut cheltuieli noi şi semnificative faţă de anul 2005, cum ar fi: 
- plăţile totale către organismele de gestiune colective (14.269.337 lei faţă de 4.051.063 lei, în 2005);
- contribuţiile pentru constituirea fondului cinematografic, către CNC, în valoare de 11.533.794 lei;
- cheltuieli nedeductibile cu TVA-ul aferentă licenţelor de filme, în valoare de 47.217.324 lei, reprezentând de asemenea o cheltuială suplimentară faţă de 2005 pentru SRTv;
- a trebuit să achităm datoriile acumulate în ultimii ani la OGC-uri (organismele de gestiune colectivă – n.r.); 
- s-au facut investiţii mai mari în programe şi în proiecte importante precum TVR 50, Mari români, Eurovision Junior, programe necesare televiziunii publice şi care ţin de îndeplinirea mandatului de serviciu public. 
Nu mai amintesc şi majorarea salarială anuală de peste 13% faţă de nivelul anterior. Din păcate, lipsa unei predicţii financiare din partea directorului economic interimar sau a unui analist/expert financiar, care să pună în balanţă toate aceste date încă de la începutul anului 2006, a făcut ca anumite acţiuni ale managementului să se intoarcă precum un bumerang împotriva acestuia. 
În plus, principala sursă de finanţare, taxa TV, a avut acelaşi nivel, preţurile au crescut însă constant pe piaţă. Din anul 2003, cuantumul taxei TV nu a mai fost modificat, nefiind prevăzută o actualizare în raport cu indicele inflaţiei şi cu creşterea costurilor de producţie şi achiziţii de programe, induse de creşterea preţurilor de pe piaţă sau a costurilor salariale. Totodată, din 2003 s-a constatat o continuă diminuare a numărului de plătitori ai serviciului public de televiziune prin acordarea statutului de scutit în baza diferitelor legi, unui număr tot mai mare de plătitori, sau prin sustragerea de la plata taxei. 
Raportor: Cine a forţat demiterea ta (care s-a transformat, până la urmă, în demisie)? 
Tudor Giurgiu: Un membru din Consiliu de Administraţie mi-a spus tranşant şi «pe faţă»: «păcat că nu ai vrut să negociezi cu noi, că nu ai acceptat mici compromisuri, ca i-ai tăiat nu ştiu câte minute din emisiunea lui X, ca Y nu mai are emisiune, ca Z nu a câştigat nu-ştiu-ce concurs etc; până la urmă, de aici ţi s-a «tras». Problema cu pierderile financiare s-ar mai fi putut regla, nu e un capăt de tara, dar prea ai jucat numai pe partea ta». Am dedus de aici nu doar faptul că inabilitatea mea de a «mulţumi» membrii unei echipe eterogene a generat disputele în cauză, ci şi faptul ca e foarte important modul de relaţionare cu membrii Consiliului, comunicarea la timp a problemelor (financiare, în cazul nostru), comunicarea cu membrii comisiilor de cultura din Parlament. Poate am fost prea solitar în demersul meu şi nu am încercat să caut sprijin suficient de mult şi des în zona spectrului politic, de teamă să nu fiu considerat «aservit» unui anume partid sau unei anume persoane. Pe de altă parte, mi-a fost clar încă din 4 martie (zi în care am susţinut o conferinţă de presă care a pus paie pe foc în TVR) că nu se doreşte o schimbare de fond radicală în televiziune. Politicienii, membrii CA, angajaţii doresc să se pună batista pe ţambal pentru că e mai comod aşa. E mai simplu să-l scoţi pe Giurgiu singurul vinovat de starea TVR şi să uiţi de compromisurile penibile făcute anual cu sindicatele, de creşterile anuale (unele nejustificate) de salarii, de oameni care vin la serviciu o dată pe lună să-şi ia leafa şi multe altele. Faptul că echipa din care am făcut parte nu a reuşit să comunice cum trebuie şi la timp (vara lui 2006) predicţiile în ce priveşte situaţia financiară a TVR, să «pregătească» terenul pentru o perioadă mai delicată, toate acestea au dus la un moment extrem de neplăcut, odată cu anunţarea primelor rezultate financiare pe 2006. Pe fondul unor atacuri din presa şi a «atmosferei» de neîncredere din CA, mi-a fost limpede ca va fi extrem de greu de coabitat, dar nu imposibil. Momentul zero a venit însă odată ce mi-a parvenit memoriul sindicatelor din TVR vizat de Preşedintele Senatului, D-nul Văcăroiu, cu expresia “Să avem în vedere colaborarea cu sindicatele”; mi-a fost limpede că se încearcă cu orice preţ debarcarea mea, PSD-ul avea oricum majoritate în CA, reprezentanţii salariaţilor erau şi ei în aceeaşi barcă, astfel ca am avut senzaţia unui «dead end», drum care nu duce nicăieri. În plus, un context emoţional important care ţine de naşterea primului meu copil, a făcut ca hotărârea de a demisiona să fie luată rapid şi fără cale de întoarcere.  
Raportor: Ce nu a funcţionat la TVR? Care ar fi soluţia pe care o vedeţi acum, când puteţi evalua lucrurile din afară, mai detaşat?
Tudor Giurgiu: Nu cred că există o soluţie pentru TVR atât timp cât spectrul politic nu are curaj să ia o hotărâre tranşantă în ce priveşte serviciile publice de media. În actuala schemă organizatorică şi situaţie financiară, TVR nu are cum să performeze, ba mai mult cred că există riscul unei scăderi dramatice de audienţă, pe care m-aş bucura însă să o văd compensată de programe de calitate. Cred că pe lângă voinţă politică în a modifica legi de funcţionare şi a asigura stabilitate financiară e nevoie de un management curajos care să reducă schema de personal, să externalizeze activităţi ale unor colective, să continue orientarea spre new media şi să redeseneze profilul staţiilor teritoriale în studiouri regionale de ştiri şi evenimente locale. Aceste obiective ar fi constituit ţintele de bază ai eventualilor ultimi doi ani din «mandatul Giurgiu» sper însă să fie puse în practică de alţii. Şi mai e ceva: e absolut imposibil ca o companie de media în sec XXI să poată fi guvernată şi condusă de legi aberante şi stufoase cum e legislaţia care se aplică instituţiilor publice, legislaţia pe achiziţii, etc. Cu aceeaşi problemă se confrunta şi Institutele Culturale Române sau alte organizaţii din mediul cultural, numai că o televiziune are nevoie de reacţii rapide şi moduri de raportare şi justificare a unor cheltuieli potrivit specificului activităţii de media. Din păcate, un alt motiv al regresului TVR ţine de frica de posibilele controale, comisii, audituri, ceea ce a născut în organizaţie un reflex invers şi anormal: în loc ca energiile creative să fie alocate producţiei unor programe mai bune, timpul şi răbdarea multor angajaţi din corpul editorial se duce pe raportări, cereri, rapoarte, o birocraţie pe care tot sistemul TVR a creat-o pentru a «nu avea probleme»”. 
2.5 Interviu cu Alexandru Sassu, preşedinte-director general SRTv

	Strategie 

Raportor: Din câte ştiu, moşteniţi de la predecesorul dvs. o strategie, aprobată de fostul CA. În ce stadiu se află şi cum o să fie pusă în aplicare? Sau vă gândiţi să o modificaţi?

Alexandru Sassu: Fiind 12 ani în Comisia de cultură, am lucrat la lege de la prima sa formă şi, având televiziunea într-o relaţie de subordonare, în sens parlamentar (am văzut rapoartele anuale), cunosc destul de bine ceea ce se întâmplă în televiziune - nu la nivelul de jos, dar la nivelul managementului. 

Chestiunea de a impune o nouă strategie foarte repede, dat fiind specificul televiziunii, care are o grilă în derulare, este foarte dificilă. Nu pot veni cu o strategie nouă în momentul în care există o grilă pe vechea strategie. Să schimbăm strategia la jumătatea grilei nu ar avea nici un efect vizibil. Ceea ce cred că a lipsit SRTv este o viziune. Am redactat-o, am dat-o spre studiu colegilor din CA şi urmează să o discutăm, să stabilim, în baza ei, strategia şi să le prezentăm Parlamentului. Este un proces care consumă timp (o lună, două). Dar viziunea, într-o formulă semi-asimilată, este gata. Vorbeşte despre televiziunea publică, o televiziune de tip european, într-o ţară europeană şi despre participarea televiziunii publice la proiectul european al României. În baza viziunii, am început să lucrăm la strategie: un document mai în detaliu, care precizează mijloacele, căile, bugetele. În principiu, ceea ce vreau eu este ca acestea să fie gata spre mijlocul lunii octombrie, astfel încât construcţia de grile pentru anul viitor să fie făcută în baza acestei strategii, la fel construcţia de buget. Aici este o rupere. 

Deficit cu economii

În prezent, există o rupere între construcţia bugetară şi cea a grilelor: bugetul se construieşte anul acesta, iar grilele se fac anul următor. Aici trebuie intervenit, pentru a corela două momente acum diferite. Cred că bugetul trebuie gândit altfel. Până acum, banii se dădeau pe canale, iar canalele îşi făceau programele după cum primeau bani, astfel încât exista o mare necunoscută. Televiziunea are un deficit la jumătatea anului în curs de aproximativ 9 milioane de euro, iar, când se punea problema că nu ar fi bani pentru o activitate sau alta, eu am auzit oameni de la canale, în şedinţe sau în Comitetul director, spunând „eu am economii”. Este o chestiune pe care, la un moment dat, nu o mai înţelegi. Unde sunt aceşti bani? Unde este deficitul, dacă tu ai economii şi, de fapt, se poate face nu ştiu ce? Aşa nu poate să meargă, undeva este o greşeală, 

Bugetul trebuie proiectat astfel încât să susţină o strategie, prin grile şi prin programe. Aici va fi o problemă de planificare şi de corelare, dar sper să o putem face. Bugetul va trebui să-l aprobăm prin noiembrie-decembrie, după ce se aprobă şi bugetul de stat. Există o parte de bani care se transferă acolo (pentru plata reţelelor şi releelor).
Aici trebuie intervenit, pentru a corela două momente acum diferite: construcţia bugetelor şi a grilelor. Cred că bugetul trebuie gândit altfel. Până acum, se dădeau pe canale şi canalele îşi făceau programe, astfel încât exista o mare necunoscută. Televiziunea are un deficit la jumătatea anului de aproximativ 9 milioane de euro, iar am auzit în şedinţe şi în Comitetul director că, de fapt, unele canale au economii. Este o chestiune pe care, la un moment dat, nu o mai înţelegi. Unde sunt aceşti bani? Unde este deficitul, dacă tu ai economii şi, de fapt, se poate face nu ştiu ce. Aşa nu poate să meargă, undeva este o greşeală, 

Raportor: Şi o păcăleală publică, până la urmă… 

Alexandru Sassu: Da, o păcăleală publică. Eu trebuie să văd grilele, să văd necesarul şi să repartizez banii în funcţie de acestea. Nu pot să dau nişte bani care apoi să fie încadraţi pe grilele respective sau să începem să mai tăiem din ele pentru a se încadra. Nu. Construcţia bugetară şi cea a grilelor trebuie să fie coerente, bugetul trebuie să susţină o anumită grilă, nu orice grilă, care se face ulterior. În plus, s-a încetăţenit o schimbare de grilă după anotimp (de toamnă, de vară). Aceasta este o greşeală: şi din punct de vedere al managementului, şi financiar, şi din punct de vedere al promovării. Pentru că, teoretic, se schimbă totul, dar sigur că rămân emisiuni importante, însă apar probleme cu promovarea propriiilor piloni: Jurnalul, emisiunea X, Y. Sigur că nu poate fi difuzată vara o emisiune făcută la munte, cu zăpadă sau invers. Dar aceasta nu înseamnă că tipul de emisiune trebuie schimbat; divertismentul de vară devine un divertisment de iarnă. Publicul aşteaptă să găsească lucrurile la ora cu care s-a obişnuit şi în formatul cu care s-a obişnuit.

Raportor: Această schimbare permanentă de oră, de tip de emisiune zăpăceşte publicul, credeţi.
Alexandru Sassu: Îl derutează. Şi, la un moment dat, după multe derute de genul acesta, renunţă să privească. 

Raportor: Vorbim la TVR de un public, poate, ceva mai conservator decât la canalele comerciale. 

Alexandru Sassu: Diferenţele nu sunt foarte mari. În general, publicul TV din România, dar cred că şi din străinătate, este mai în vârstă. În general, publicul de televizor este mai în vârstă. În profilul de audienţă al televiziunii publice şi al canalelor private, diferenţele sunt de la 43 de ani la 40. Diferenţele sunt mici. Acesta e publicul, tineretul are alte surse de informare, formare, distracţie ş.a.m.d. şi priveşte mai puţin la TV. În general, audienţa TV a scăzut în România şi scade în Europa.

Scădere dramatică a audienţei

Raportor:Creşte şi ca medie de vârstă.
Alexandru Sassu:  Implicit, creşte ca medie de vârstă, pentru că apar mediile alternative: Internet, telefon mobil şi oamenii nu mai au nevoie să se aşeze într-un punct fix, la televizor. Fenomenul este european, iar în România  este o scădere dramatică a numărului telespectatorilor, undeva la nivelul 20-30%, pe un an. Vorbesc de perioada verii, de ultimele luni, când este perioada concediilor. Toamna-iarna, audienţa îşi mai revine, dar, ca medie, o scădere de 20% există. 

Raportor: Ceea ce înseamnă enorm, pe ansamblu de public TV.

Alexandru Sassu:  Este enorm. Sunt schimbări de oră foarte interesante, cel  puţin în Bucureşti şi în marile oraşe, circulaţia a devenit foarte grea, oamenii ajung mai târziu acasă, pleacă mai devreme de acasă. 

Raportor: Era ideea d-nei Culcer să mute Jurnalul la ora 20.00.

Alexandru Sassu: S-a făcut un studiu şi majoritatea telespectatorilor nu vor. Probabil că e prematur. E o discuţie pe care putem să o avem peste un an, doi.

Raportor: Intervine diferenţa dintre publicul din ţară şi publicul bucureştean. 

Alexandru Sassu: Da, trebuie să ai o balanţă, iar majoritatea celor care se uită la televizor este dată de un public conservator, care nu vrea să i se schimbe ora. Dacă era la 20.00, oamenii ar fi vrut să rămână la 20.00.

Raportor: Dar au uitat, pentru că a fost o perioadă când Jurnalul era difuzat la 20.00.

Alexandru Sassu: În general, revenirile sunt mult mai dificile. Probabil că va trebui repetat studiul peste un an, doi, când se generalizează tendinţele din Bucureşti, când nivelul de trai va permite oamenilor să petreacă serile la restaurant.

Raportor: Sau vor sta şi mai mult la serviciu. 

Alexandru Sassu:  Revenind la buget, acesta trebuie să susţină o grilă clară, pe un an întreg. Apar şi modificări neaşteptate, dar acestea trebuie să fie excepţii, nu regulă. Din punct de vedere al managementului, lucrurile trebuie aşezate pe o perioadă mai lungă de timp, pentru a putea să joci cărţile cum trebuie. Va trebui să discutăm în februarie, martie o grilă pe un an, cu o susţinere bugetară pe un an şi cu toate lucrurile clare, astfel încât să poată fi făcută şi o promovare potrivită, o susţinere potrivită, în baza unei viziuni măcar pe termen mediu.

Rating vs. calitate 

Raportor: Din ceea ce spuneţi, înţeleg că TVR încearcă să se detaşeze de această cursă cu televiziunile private. Această grilă după anotimp (de vară, de toamnă) venea foarte mult din ceea ce se întâmpla în zona privată. 

Alexandru Sassu:  Un program de divertisment al televiziunii publice este în concurenţă cu un program de divertisment, dar, din punct de vedere legal, al misiunii publice, SRTv are anumite obligaţii, care nu există în zona privată. SRTv are un dublu rol, formare (educaţie, distracţie, sport etc.) şi informare. Aceasta din urmă ţine nu doar de jurnale, informaţii politice, sociale, ci şi de anchete, reportaje, dezbateri, care vin să adauge informaţii. 

Raportor: Paradoxul este că televiziunile private, de fapt, s-au sustras de la această concurenţă în momentul lor când focusul lor nu a mai fost pe formare, pe informare, ci s-au dus foarte mult în zona tabloidă [v. şi raportul CJI „Două televiziuni, două lumi” – n.r.]. Sigur, de aici fac excepţie nişele (TV de ştiri).

Alexandru Sassu: Cu atât mai puţin suntem în concurenţă cu nişele. Ca televiziune publică, nu trebuie să facem breaking-news toată ziua, ceea ce fac televiziunile de ştiri. În schimb, noi trebuie să difuzăm informaţie completă asupra acelui eveniment la ora respectivă, corectă, imparţială şi cu promptitudine. Atunci când este un eveniment de importanţă (nici un caz toate accidentele, dar dacă se întâmplă, Doamne fereşte, un accident care are un impact naţional, precum cel din această vară, de pe autostrada Soarelui, acela era o informaţie importantă). Sportul a avut la noi tendinţa spre tabloid, am avut o discuţie şi nu va mai fi aşa. 

Raportor: Dar sportul face un rating bun. Poate asta vrea publicul. Cum vedeţi dilema: rating cu orice preţ sau calitate?

Alexandru Sassu:  Lucrurile sunt destul de simple. Televiziunea publică are misiunea stabilită de lege. Evident că nu se poate transmite un mesaj cu o audienţă mică. Nu văd o contradicţie între audienţă şi tipul de programe. Trebuie să fac un produs de bună calitate, care să se ducă la cât mai mulţi oameni.

Raportor:  Problema este că, din cât se vede în piaţă sau din cât a fost formată piaţa (pentru că acest gust pentru tabloid a fost cultivat), oamenii s-au obişnuit cu dramatizarea ştirilor. Cât de greu va fi să fie atras publicul la emisiuni de calitate, la ştiri echilibrate, de exemplu? 
Alexandru Sassu: A existat un moment, în anii ‘90, în care TV publică era un fel de monopol pe piaţă şi nu era corect, era unica sursă, putea să influenţeze şi putea fi un instrument. Reducerea audienţei şi apariţia televiziunilor private au fost fireşti. Numai că audienţa nu trebuie să scadă prea mult, pentru că atunci nu-şi mai faci rolul. TVR trebuie să fie o televiziune puternică, solidă şi, conform misiunii tale, cu audienţă. Aici este marea bătălie. Şi a doua bătălie este să nu devină o televiziune în urma gustului publicului, ci să meargă în faţa gustului, pentru asta este susţinută: să fie o televiziune de formare (gust, opinie, mentalitate). SRTv trebuie să fie un instrument al României pentru formarea mentalităţii de tip european. 
Raportor: Faceţi un pronostic, cât timp va lua pentru a forma gustul publicului?

Alexandru Sassu: Mi-e greu să spun, pentru că este o misiune dificilă. Pe piaţă s-au introdus, în anii ‘90, reguli utile pentru a încuraja televiziunile private, dar care acum au devenit instrumente de blocare a televiziunii publice. De exemplu, TVR nu poate face în timpul unui meci de fotbal mini-clipuri publicitare, aceasta înseamnă bani mai puţini. Accesul pe piaţa publicitară este blocat fără să aibă o compensare. 

Raportor: O consecinţă a lobby-ului puternic al industriei private…

Alexandru Sassu:  Dar dacă televiziunea este pe aceeaşi piaţă, trebuie să aibă instrumente; poate nu 12 minute de publicitate, ca pentru televiziunile private, opt sunt în regulă, la fel cum este corect ca publicitatea să nu întrerupă filme, emisiuni, dar anumite spoturi ca cele din timpul meciurilor trebuie permise. Având meciurile echipei naţionale, de exemplu, cheltuim foarte mulţi bani pe drepturile de difuzare, fără a putea să şi obţinem bani. 
Raportor: Vă amintiţi că s-a mers până acolo, în fază de proiect, e adevărat, încât să se elimine total publicitatea la televiziunea publică

Alexandru Sassu:  În acest caz e necesară o compensare. Nu poţi să faci audienţă, calitate, fără bani. Ceea am trăit în vara aceasta, când au fost difuzate aproape numai reluări timp de trei luni şi când audienţa s-a prăbuşit este un exemplu pentru ceea ce nu trebuie făcut. Nu se poate face televiziune fără să ai bani.

Producţii 

Raportor: Vorbind de bani, de uităm şi în curtea altor televiziuni, sumele aici sunt, totuşi, peste ceea ce se utilizează în privat, să zicem Pro TV, cu destul de multe canale ş.a.m.d.
Alexandru Sassu: Există o diferenţă fundamentală, în grila care va fi introdusă avem 96 de titluri produse pe săptămână, unele sunt şi zilnice. Nicio televiziune privată, pe toate canalele, nu are aşa ceva.

Raportor:  Aţi spus un cuvânt cheie, producţie, pentru că nu se mai face producţie. 

Alexandru Sassu:  De exemplu, la TVR Cultural, există partea educaţională, partea de cultură, preluări de concerte, care înseamnă producţie, de exemplu, acum, la festivalul Enescu, am mers cu şapte care, ceea ce înseamnă câteva sute de oameni. 

Raportor: Cunoscând televiziunea de atâţia ani, aşa cum spuneaţi, în ce măsură este un grad de ineficienţă aici? 

Alexandru Sassu: Este. Este greu să spun în ce măsură, pentru că sunt chestiuni manageriale, un management prost înţeles, sunt lucruri care trebuie schimbate radical, de la fişe de post la tip de acţiuni. Abia după aceste schimbări pot să spun ce înseamnă ineficienţă.

Raportor:  Dar admiteţi că SRTv are şi un aparat foarte mare de oameni? 

Alexandru Sassu:  Da, dar, repet, am 96 de producţii, chiar 115 de producţii într-o săptămână, dacă socotim şi ediţiile zilnice (ex. Matinalul). Iar aşa cum e acum structura televiziunii, cu fişele de post care nu sunt bine făcute, cu relaţiile între structuri care nu sunt bine puse la punct, cu fluxurile care nu sunt corect puse, e foarte greu să spun că sunt mulţi sau puţini angajaţi. Dacă mă uit de afară, 3.200 de oameni este mult, este enorm. Când mă uit în interior şi constat că nu sunt oameni, înţeles că am o problemă de ocupare a forţei de muncă. Atunci când oamenii vor fi puşi pe poziţiile potrivite, atunci voi avea un verdict „sunt mulţi sau puţini”. 

Raportor: Mai există o problemă pe care o semnala şi d-na Ţoghină, la radio: fluxurile de producţie învechite, făcute pentru mulţi oameni, în cazul radio, un om şi doi regizori de emisie. Teoretic, vorbim despre restructurări, însă personalul este captiv de această raportare la echipamente. 
Alexandru Sassu: Din acest motiv am şi început cu fluxuri, cu fişa postului, lucruri foarte mărunte. Le-am spus şi celor din Comisie, am cuplat câteva structuri între ele, emisia satelit cu emisia radiorelee, unii erau foarte încărcaţi, făceau ore suplimentare, alţii stăteau. Le-am corelat, am schimbat fişele de post ale oamenilor, ceea ce au ei de făcut. Este un pilot pus în practică de trei săptămâni, nu e mare, nu deranjează, dar ne dă o imagine despre cum trebuie procedat. Încercăm să vedem rezultatul, dacă lucrurile merg, avem un model de restructurare. Şi, aşa cum am văzut-o până acum, funcţionează.

Raportor: Cum veţi face evaluarea oamenilor?  

Alexandru Sassu: Sunt oameni care au ceva scris în fişa de post şi fac cu totul altceva. Nu pot să-i evaluez. Trebuie totul aşezat, văzute clar care sunt operaţiile. Ca la o fabrică, fie că e vorba că sunt artistice, sunt tehnice, sunt nişte operaţii. Acestea sunt fluxurile, trebuie puse la punct. Construim structurile şi atunci vom avea o imagine despre ceea ce se întâmplă acum în televiziune, pentru că mie îmi lipseşte această imagine. Abia atunci poţi face o analiză. Televiziunea funcţionează greşit din punct de vedere managerial. Produsul este realizat de zece ori mai greu decât în mod normal, se împiedică, intervine umanul în decizia „hai, domnule, te rog, vino peste program” – acestea nu sunt lucruri care trebuie făcute uzual. Pot să apară urgenţe, dar nu zilnic. Or, aceste aspecte apar în prezent. 
Raportor: Profesioniştii, recunoscuţi ca atare în breaslă, care au devenit prin concurs manageri în TVR (Dana Deac, Rodica Culcer) au punctat nevoia unor indicatori de performanţă, care să fie agreaţi de ambele părţi şi pe baza cărora să fie evaluată activitatea lor. Cum veţi aborda această chestiune, a parametrilor de performanţă pentru manageri.

Alexandru Sassu: Pentru noile poziţii (de exemplu, anumite posturi ocupate deocamdată interimar în cadrul Direcţiei Tehnice) am cerut indicatori de performanţă, pentru a avea, la momentul concursului, o imagine mult mai clară a cerinţelor, dar şi ca instrument în activitatea ulterioară a managerului. Acest lucru se va generaliza. Nu este vorba de indicatori pentru şefi, ci până la cel mai mic nivel de manageri de structură de doi-trei oameni. Aşa vom lucra de acum înainte. Încet-încet, pentru că, în conformitate cu legislaţia, un om angajat şi care are un contract pe termen nedeterminat nu pot să-i schimb contractul la jumătatea drumului, vom vedea cum procedăm. Dar aceşti indicatori trebuie să existe, obligatoriu, în fişa fiecărui om care conduce, el trebuie să aibă performanţă în acea poziţie. 

Raportor: Reversul medaliei, intuim cu câtă greutate vor fi primiţi aceşti indicatori în interior, în ce măsură vă gândiţi şi la varianta în care cineva care a dat deja concurs să spună „de fapt, îmi căutaţi nod în papură şi vreţi să mă faultaţi”. Cine va gândi aceşti indicatori?

Alexandru Sassu: Din acest motiv nu am un calendar, dar trebuie făcută. O să discut cu sindicatele săptămâna viitoare, începem negocierile pe contractul colectiv de muncă şi voi discuta inclusiv acest lucru. Nu se poate să ai indicatori de performanţă la managerii de top, dar aceştia din urmă să nu aibă instrumente să lucreze cu middle-management. Fiecare om care conduce o structură va propune aceşti indicatori pentru oamenii din subordonarea sa. Sigur, vor fi discutate. 

Raportor: Ne apropiem de o serie de alegeri, cele mai apropiate în timp sunt euro-parlamentarele, care e calendarul SRTv?

Alexandru Sassu: Trebuie să votăm bugetul anului viitor, apoi noile grile în primăvara anului viitor, în acel moment structura trebuie să fie pusă în mare parte în funcţiune. Până în februarie, martie anul viitor, lucrurile trebuie să fie foarte clare. Că vor mai fi ajustări, acestea vor fi tot timpul. Grilele de toamnă au fost grile, care, în acord cu viziunea şi strategia au fost corelate cu noua strategie: probleme sociale mult mai multe, publicistică mai multă, o parte de divertisment de altă calitate, există zone gândite pe orizontală (social la aceeaşi oră pe toată săptămâna, pentru a obişnui telespectatorul cu ora). Deja am început să le gândim în felul acesta. TVR Cultural începe să facă producţie, un jurnal cultural în direct. Această grilă este o încercare de a demonstra că se poate. Am ajuns cu grilele în Consiliu de Administraţie, iar mulţi au spus de ce ne-am dus la CA, pentru că nu este un atribut al CA. Dar am considerat că CA aprobă un buget şi că trebuie să ştie pentru ce. El dă banii şi trebuie să ştie pe ce dă banii. Am mai prezentat raportul pe şase luni pe buget, l-am dus la Parlament, mi s-a părut corect să se ştie care este situaţia televiziunii la şase luni. Vorbesc de Parlament pentru că acolo este un loc public. Există o creştere a audienţei TVR, nu e mare, dar există. A crescut şi prin faptul că s-au terminat concediile, dar există faţă de acum o lună. Sperăm să urcăm. 

Raportor: Unde sunt priorităţile în privinţa audienţe, la nivel de programe?

Alexandru Sassu: Programul de ştiri să fie un pilon de audienţă. Cel de pe TVR2 este în creştere permanent, este realizat în alt stil decât pe TVR1, Jurnalul de la ora 14.00 este în creştere. Pe zona publicistică, pe care o consider foarte importantă – sunt doar două talk-show-uri, nu neapărat politice, se vor raporta la eveniment – politic, social, economic, educaţie, cultură. Toate acestea trebuie să fie şi în Jurnal. Cred că trebuie să avem în Jurnal un calup dedicat Europei – evenimentul de la Berlin, de la Roma este important şi pentru noi, nu doar evenimentul politic, ci şi cel cultural, şi cel social. Ne raportăm şi la Bârlad, avem o prioritate, dar nu putem neglija nivelul european.

Raportor: Dimpotrivă, anumiţi cetăţeni, de exemplu, timişorenii, de mult spun că sunt mai aproape de Viena decât de Bucureşti, cel puţin ca ore parcurse cu maşina, pe autostradă.

Alexandru Sassu: Trebuie să existe o zonă europeană în Jurnal, în dezbateri etc. Avem alegeri pentru Parlamentul European, publicul va trebui să fie informat, pentru că euro-parlamentarii vor vota la nivel de Europa. Am făcut un grup de la toate direcţiile care să dea o imagine unitară a prezentării României în Europa. Nu are rost ca la TVr2 să fii eurosceptic, iar în alta în alt fel; prezentate toate punctele de vedere, dar în cadrul aceleiaşi emisiuni. Proiectul românesc este România în Europa, acceptat în mod majoritar. 

Raportor: Iar nivelul de cunoaştere despre Europa este minim. Vorbeaţi mai devreme despre o audienţă de peste o anumită vârstă. Care ar fi procentul de tineri în redacţii? 

Alexandru Sassu: E mult mai firesc să vorbim despre oamenii activi decât despre vârste. Nu mă interesează vârsta, ci performanţa. 

Numirea politică

Raportor: O chestiune sensibilă. A fost toată această discuţie despre numirea dvs., despre faptul că a fost un troc politic şi că veneaţi din zona pur politică, o premieră. Care este poziţia dvs.?

Alexandru Sassu: În primul rând, întotdeauna s-a întâmplat la fel. Numai că cei dinainte nu au avut carnet. Eu am venit şi am spus pe faţă un lucru clar. Eu mi-am dat demisia din tot ce a fost zona politică şi cu asta am închis. Cred că trebuie să începem prin a da nişte prezumţii de nevinovăţie oamenilor care ocupă nişte funcţii. Cred că judecata trebuie să fie făcută după produs, aşa cum am spus până acum, dacă produsul TVR va fi corect şi nepolitizat, eu cred că este în regulă. 

Raportor: Totuşi, venind dintr-o zonă politică, aţi avut şi o funcţie executivă în PSD, chiar credeţi că nu vor exista suspiciuni că un partid va fi favorizat?
Alexandru Sassu: Nu cred că s-a văzut asta până acum, în două luni şi jumătate. Au fost toţi, de la toate partidele, diseară vine dl. preşedinte [al ţării]. Şi vă spun că noi i-am trimis invitaţia, a ales ziua, când să vină. Sigur că suspiciuni pot exista şi vor exista, societatea e bolnavă cu suspiciunea. Până acum nu a existat nicio presiune politică, de la niciun partid  şi vă pot spune că sunt în relaţii bune cu toate partidele şi cu toţi oamenii din partide, cu toţi liderii din partid. Şi am vorbit cu toţi de când sunt aici. 

Raportor: Ce puteţi spune despre biografia dvs. din punct de vedere al competenţelor manageriale? 

Alexandru Sassu: Eu am condus prima secţie la 25 de ani, am fost şef de secţie în ‘82. Am condus diverse structuri până în 1990, iar după am avut funcţii executive într-un partid, care până la urmă este care până la urmă este tot un organism, care înseamnă management, management politic, dar tot management. În al doilea rând, am fost în Comisia de cultură şi am lucrat la lege de la prima sa formă, am lucrat la modificările la lege, au fost toate rapoartele care au venit anual sau de câte ori le-am cerut, au fost tot felul de întâlniri cu angajaţi din televiziune, cu sindicatele, cu conducerea SRTv, Am avut de-a face cu această instituţie permanent, 12 ani, ştiind foarte bine şi istoria ei: cum au evoluat anumite lucruri, cum s-a ajuns în anumite situaţii. Când am venit aici, oamenii au încercat să-mi spună istorii, istorii pe care le ştiam şi le-am spus eu cum s-a întâmplat, erau lucruri pe care le ştiam. Şi acesta este un avantaj. Într-o instituţie, când te duci pe orice post de conducere, dacă le demonstrezi oamenilor că ştii, e un avantaj. 

Competenţe manageriale pentru CA

Raportor:  Ce credeţi despre: competenţele manageriale - obligatorii pentru membrii CA?
Alexandru Sassu: Mi-e greu să-mi dau seama cum le poţi dovedi? Cu un CV care spune că ai condus? Cu un CV care spune că ai făcut performanţă? De fapt, fiecare partid îşi va găsi un om cu un CV şi tot acolo ajungem. Nu sunt împotriva ideii, nu îmi dau seama cum se pune în practică. E important să ai oameni care au condus, care au o gândire managerială, dar trebuie văzut cum ar fi în practică. 

Separarea funcţiei de preşedinte CA de aceea de director general

Raportor: Sunteţi pentru sau împotriva separării funcţiei de preşedinte al CA de aceea de director general?  

Alexandru Sassu: În momentul acesta, separarea nu ar fi benefică. Ar fi o rupere între CA şi televiziune, de care televiziunea nu are nevoie. CA trebuie să fie lângă televiziune. este împotriva acestei separări, pentru că „CA ar pluti, nu ar mai fi lipit”. Problema nu este a separării, ci a gradului de informare a CA pentru a lua deciziile. 

Raportor: Dar această informare nu o poate face şi directorul simplu, fără a prezida CA?

Alexandru Sassu: Au fost momente când CA a fost rupt şi nu a fost bine, au fost luate decizii separate în zona managementului şi altele în zona CA, s-a produs o ruptură. Cred că CA trebuie să aibă acces la mult mai multe informaţii, eu le fac o informare la ceea ce s-a întâmplat între şedinţe, pentru a lua deciziile în cunoştinţă de cauză. Ca trebuie să fie cât mai „lipit” de CA.

Raportor: Ca un contraargument, sunt voci care spun că, de exemplu, în grila de toamnă, emisiunea d-nei Almăşan e un efect al faptului că este soţia unui membru al CA?

Alexandru Sassu: Nu este adevărat. Această emisiune nu e în prime-time, e la ora 17.00 şi a fost trecută în acel calup de social, fiind o emisiune pe tematica socială. În loc să fie la 10.00, chiar e o trecere dintr-o zonă pe care publicul o ştia, a trecut la ora 17.00. 

Raportor: Sunt de asemenea voci care acuză renunţarea la producţiile independente, de exemplu, vorbind de TVR2, emisiunea Bazar, care avea şi rating, era şi foarte bine primită. 

Alexandru Sassu: Cu ratingul e o discuţie. Dar era foarte scumpă, raportată la situaţia noastră de acum, când avem deficit de 9 milioane de euro la şase luni. Altfel, nu par foarte scumpe (2.000 şi ceva pe ediţie), dar era o proiecţie pe termen lung care ne aducea într-o zonă destul de scumpă.  Cu un asemenea deficit, repet, te uiţi la fiecare leu.
Raportor: Aceasta era una dintre întrebările-cheie, de aceea am păstrat-o pentru sfârşit: Până la urmă cum va greva, cum vedeţi această influenţă financiară. Unde vedeţi strânsă cureaua la maximum, unde vedeţi mers ca şi până acum, veţi cere mărirea taxei?

Alexandru Sassu: Am spus şi comisiei, nu voi cere mărirea taxei decât atunci când pot să ofer calitate, atunci va fi acceptată. Grila de toamnă este o primă încercare de a redresa, faţă de ceea ce s-a întâmplat în iulie, când s-a mers numai pe reluări, ceea ce a prăbuşit audienţa. Era o audienţă de 0,2%, 0,6%, timp de jumătate de zi (pe urban).

Televiziunea publică trebuie să facă producţie, iar pentru asta trebuie să aibă bani. Întrebarea pentru societate este dacă televiziunea îşi exercită rolul pe care îl are, misiunea pe care o are. Dacă şi-o exercită, atunci societatea trebuie să o susţină, dacă nu, nu. Eu am pornit cu această grilă care este o primă încercare de a arăta societăţii că putem face un lucru de calitate şi care să atragă audienţă şi că trebuie susţinut un astfel de efort. Sunt câteva taxe care ne grevează (15% la Consiliul Naţional al Cinematografiei), cota enormă pentru organismele de gestiune colectivă, sunt greutăţi în colectarea fondurilor, deci sunt locuri la care poţi să umbli. 

Raportor: Sunt contracte care grevează, de exemplu cel pentru achiziţia de filme de la Universal, din vremea lui Nicolau.

Alexandru Sassu:  La acest contract, cu Universal, trebuie să plătim acum 5,5 milioane de dolari, însă, pe de altă parte, nici nu putem renunţa la filme. Dar aici din nou trebuie discutat care sunt criteriile şi am început aceste discuţii. Canalele, care au un anumit specific, canalul 1 este un canal generalist, canalul 2 are o adresabilitate către mediul activ, TVR Cultural e cultural, TVR Internaţional trebuie să se reorienteze şi a început să se reorienteze spre noua diasporă. Cuantumul de producţii europene este 35% şi îl avem deja. Filmele europene sunt mai ieftine, dar au audienţă mai mică. 

Raportor: Privaţii spun că nu este rentabil pentru ei să le difuzeze. 

Alexandru Sassu: La ei este o problemă, pentru că nu-şi fac banii, dată fiind diferenţa între cinematografia europeană şi cea americană (şcoala americană). Prima este orientată către filmul de mesaj, de artă, care are ceva de transmis. Se înghite mai greu. Avem asemenea filme şi le difuzăm, avem documentare europene, ceea ce alţii nu prea au. 

Raportor:  Până la urmă, grila de toamnă este pariul.

Alexandru Sassu:  Este o încercare de a arăta că se poate face ceva de calitate. Şi, în afară de asta, sunt câteva lucruri care trebuie lămurite: în zona financiară, de colectare, unde este o mare problemă, la publicitate) sper ca la anul să putem creşte încasările. Până la urmă, va trebui să discutăm şi de taxă. Taxa a fost 4,5 lei, iar nivelul de astăzi este mai scăzut, de 4 lei. Între timp, obligaţiile televiziunii au crescut enorm, dincolo de cele generale, există obligaţii mari care îi revin, prin lege. De exemplu, în conformitate cu legislaţia europeană, licenţele de programe şi file sunt purtătoare de TVA; ceea ce nu exista anterior şi care înseamnă câteva milioane de euro pe an. Sunt lucruri care au apărut şi acestea ar trebui compensate. Nu avem acces pe piaţa publicitară, în schimb, cei de la Radiocom cresc preţurile la fiecare două-trei luni, taxele au crescut şi nimic nu s-a compensat. 

Raportor: Credeţi că veţi găsi suportul politic pentru a spori resursele financiare prin una din aceste căi propuse?

Alexandru Sassu:  Atât în zona politică, cât şi în societate, în general (pentru că politicul va reacţiona dacă vom convinge societatea), voi găsi suport în măsura în care pot spune „da, am oferit un produs corect”. „Ofer un produs bun, în conformitate cu misiunea şi cu aşteptările populaţiei”. 

Anexa 3. SRR
3.1. Audienţe 

(sursa: SRR, Raportul de Activitate pe anul 2006)

„Matinalul de la Radio România Actualităţi ocupa, în intervalul de prime-time, 6:00-9:00, primul loc în preferinţele publicului urban. 

[...] La nivel naţional Radio România Actualităţi (RRA) înregistra în toamna anului trecut 2.683.000 de ascultători în decursul unei zile şi o cotă de piaţă de 17,2%. Pentru Bucureşti, deşi trendul este descrescător, pe o piaţă audio instabilă şi intens concurenţiala, RRA a reuşit să-şi păstreze constant numărul de ascultători (circa 300.000 de persoane pe zi), dar înregistrează o uşoară scădere a cotei de piaţă (19,4% - 18,9%). Cercetările cantitative indică faptul că ar fi vorba de modificări ale obiceiurilor de ascultare, dar şi că publicul urban nu a reacţionat negativ la schimbările editoriale propuse de RRA. Se resimte absenţa unor cercetări calitative de piaţă care să confirme sau să infirme aceste observaţii.

În anul 2006 postul şi-a propus reorientarea către publicul din mediul urban, în condiţiile în care publicul din mediul rural reprezenta peste 50% dintre ascultătorii săi. Prin creşterea ponderii programelor informative şi scăderea accentului pus pe diversitatea muzicală – muzica populară fiind transferată spre grila postului Antena Satelor - persoanele din rural încep sa iasă din audienţa RRA. Aceasta politică editorială a fost asumată de RRA chiar dacă ea a dus la o diminuare a audienţei cu aproximativ 1%, deoarece pe termen lung politica de piaţă la nivelul corporaţiei trebuie sa valorifice posturile specializate aflate în structura SRR la parametrii maximi. Totodată, plecarea publicului din mediul rural spre postul Antena Satelor a dus la o scădere a ponderii persoanelor cu status social scăzut, cu educaţie primară sau din zonele unde ruralul reprezintă o pondere importantă.

Antena Satelor a fost singurul post de radio care a câştigat masiv audienţă, în condiţiile în care tendinţa generală pe piaţa radio (căreia nici SRR nu i se poate sustrage) este de reducere a numărului de ascultători, deveniţi tot mai mobili şi mult mai puţin fideli.

[…]

La ora revoluţiei digitale, când podcastingul si internetul sunt considerate mutaţii la fel de importante ca apariţia FM-urilor în anii ’80, radioul public are mult de recuperat în materie de noutăţi tehnice. Calitatea sunetului îl plasează într-o nedorită inferioritate în competiţia cu radiourile private, face lipsită de sens acoperirea naţională, dacă această acoperire «nu se aude», şi anulează uneori importante eforturi editoriale, îndeosebi la Radio România Muzical, unde sunetul deficitar nu satisface pretenţiile unui public, şi cunoscător, şi select. 

[...]

Regional

Posturile regionale ale SRR rămân unul din principalii actori pe piaţa de radio la nivel naţional: 2.474.700 ascultători, în medie zilnic, şi 14,2% cota de piaţă.

Urban Audienţa medie zilnică (mii persoane)

(2006)

	Canal
	Tronsonul orar 5.00-6.00
	Tronsonul orar 6.00-9.00



	RRA
	215.900
	892.400



	Kiss FM 


	31.900
	819.000

	Europa FM 


	65.300
	741.600

	Radio 21 


	35.600
	598.500

	Antena Satelor 


	19.300
	127.900


Rulaj RRA: aproximativ 700 de informaţii pe zi

Număr zilnic de clienţi: 2.683.000 de ascultători.

Emisiunile muzicale ale RRA sunt livrate ca producţii finite de către Redacţia Muzicală şi urmăresc promovarea valorilor muzicii şi educarea publicului în spiritul acestor valori, nefiind tributare, prin statutul de post public, gustului pieţei. În anul 2006, s-a urmărit în mod special promovarea creaţiilor româneşti (circa 50% din conţinutul emisiunilor muzicale) şi creşterea proporţiei de muzică europeană (Euromusica).

O posibila explicaţie a creşterii audientei în Bucureşti – în octombrie 2006 la 0,7 (audienţă zilnică), faţă de 0,5 din aprilie a aceluiaşi an, şi a păstrării sale la 0,2 la nivel naţional ar putea fi exact prezenţa (în capitală) şi nonprezenţa (în restul teritoriului unde emite Radio România Muzical), prin concerte publice.

Minorităţi 

Pe ansamblu, emisiunile în limbile minorităţilor naţionale sunt foarte bine reprezentate: 7,15% din totalul programelor SRR şi 10,77% din totalul programelor posturilor regionale.
3.2. Interviu cu Maria Ţoghină
	Direcţiile strategice ale actualului CA

- pe scurt- 

· eficientizarea, valorificarea optimă a resurselor umane, în paralel cu reducerea numărului de angajaţi, astfel încât să nu mai existe percepţia că SRR este o instituţie supra-dimensionată. 

· modernizarea SRR, atât din punct de vedere tehnic, cât şi din punct de vedere al ofertelor jurnalistice

· cheltuirea cu responsabilitate şi în condiţii de maximă legalitate a banului public

· asigurarea veniturilor necesare pentru asigurarea în condiţii normale a activităţii.

Sursa foto: SRR


„Nu avem un document pe care să scriem clar strategia SRR, există însă un document discutat la nivelul CA, care cuprinde o strategie în domeniul editorial: faptul că dorim să deschidem mai mult microfoanele către ascultători, faptul că dorim să ne axăm mai mult oferta noastră jurnalistică pe problematica publicului care ne ascultă, pe problemele sociale, să recăpătăm credibilitatea pe care am avut-o înainte de acea perioadă în care radioul a fost acuzat de o anumită înclinare politică, aceste lucruri sunt la nivel editorial, CA-ul şi le-a asumat prin votul pe care l-a dat în unanimitate acestei strategii , în octombrie 2005.”

Maria Ţoghină explică direcţiile strategice ale actualului CA şi măsurile întreprinse

Eficientizarea: cuantificabil, SRR şi-a redus cu aproape 200 de angajaţi numărul de când actualul CA şi-a propus acest obiectiv, în condiţiile în care am asigurat angajarea oamenilor în locurile pe care noi le considerăm strategice, de exemplu la emisiunile în limbile minorităţilor naţionale (unde este evident că dacă a plecat un om sau a ieşit un om la pensie nu poate fi înlocuit cu resursele interne ale instituţiei, ci trebuie să cauţi un vorbitor nativ). 

Modernizarea SRR: 

· am continuat implementarea unui sistem informatic integrat achiziţionat de precedentul CA (ex. Radioman, managementul de documentelor). Putem puncta emisia 24 de ore din 24 a Radio România Cultural, care, la momentul preluării mandatului, emitea doar până la ora 22.00, cu începere de la 7.00, emisia în sistem non-stop pentru studiourile locale şi regionale, care încheiau programul la ora 22.00 şi începeau la 06.00 şi streaming on-line pentru toate posturile naţionale, locale şi regionale ale SRR, obiectiv atins anul acesta [2007]. 

· am investit în dotarea cu aparatură modernă a reporterilor de teren, aparatură digitală, care să permită transpunerea mult mai rapidă a materialelor înregistrate. Anterior, lucram pe casetă sau pe mini-disc şi încărcam în calculator. Marea majoritate se lucrează acum digital, nu 100%, suntem un post public care nu îşi poate permite să nu avem un back-up pe bandă la anumite zone (în caz că se blochează sistemul informatic). La Ştiri se lucrează numai digital, rareori se mai foloseşte bandă, studiourile teritoriale lucrează de asemenea numai digital. Pe undeva, mai sunt câţiva oameni care mai ţin de bandă şi de scotch, dar vom renunţa şi la acestea, în momentul în care vom asigura stabilitatea sistemului digital. Există şi o reacţie de respingere, în momentul în care încercăm să înlocuim foarfeca şi banda cu calculatorul, apare o reacţie firească de conservare. SRR este o instituţie puternică, există de 80 de ani în piaţa media şi nu putem să spunem că suntem tineri şi dinamici ca vârstă instituţională şi din punct de vedere al culturii organizaţionale. Suspiciunile cu privire la achiziţiile de echipamente [realizate în mandatul precedent] au întărit această reacţie de respingere, însă uşor-uşor am depăşit-o, pentru că s-au făcut teste, s-a investit în specializarea oamenilor, lucrurile funcţionează, poate că nu la parametrii maximi. Acolo unde au apărut incompatibilităţi, acestea au fost rezolvate. Până la urmă, în noul CA eram puşi în situaţia că aveam în casă un Mercedes de lux şi trebuia să decidem, îl lăsăm să ruginească în garaj, dar a costat fabulos sau ieşim cu Mercedes-ul în oraş, dacă tot l-am găsit în garaj, măcar să-l exploatăm? 

Raportor: Trebuia şi şoferul, şi depanatorul…
Maria Ţoghină: Acestea au fost lucruri care nu au fost luate în calcul iniţial şi acestea ne-au creat cele mai mari probleme, pentru că a trebuit să evaluăm întreg sistemul, să vedem că e funcţional la nivel de întreg şi insular, să-l compatibilizăm, după care am spus: „el funcţionează, dar dacă nu ai o mentenanţă, o întreţinere asigurată 24 de ore din 24, vulnerabilizezi întreaga instituţie, toate aceste lucruri au durat ceva, a trebuit să schimbăm o parte din garnitura celor care se ocupaseră iniţial de sistem, pentru că ei nu furnizau gradul de încredere necesar, atât în faţa angajaţilor, cât şi în faţa managementului.  Din această perspectivă, faptul că am pus un nou director tehnic, că am dezvoltat aceste sisteme insular, pe baza unor manageri de proiecte, care s-au ocupat dedicat, fiecare la locul unde se pricepea cel mai bine, a dus la mişcarea lucrurilor din loc în sensul pozitiv. 

Revenind la strategie, un alt obiectiv important l-a constituit cheltuirea cu responsabilitate şi în condiţii de maximă legalitate a banului public, pentru că fuseseră multe suspiciuni legate de achiziţii. Am încercat în permanenţă să facem acest lucru, respectând normele legale, asigurând transparenţa, am invitat în comisii experţi din afara instituţiei, pentru elimina suspiciunile. Cred că aceste lucruri ne-au ajutat la nivelul ansamblului corporaţiei. Dacă ar fi să reunesc toate aceste trei elemente, aş spune că putem rezuma într-o frază strategia actualului CA: Radio România, un radio european cu adevărat, un radio public, care să-şi îndeplinească misiunea de post public derivată din lege, care să-şi asume astfel de obiective strategice şi care, până la urmă, să implementeze normele europene privind instituţia publică de media. 
Raportor: Există un document, publicat pe intranet sau internet, care să arate, transparent: „aceasta este strategia, parlamentul mă va judeca, la final de mandat, pe următoarele puncte – 1,2,3,4”?... 
Maria Ţoghină: Această strategie, la nivel de trei-patru elemente, eu am făcut-o publică de la prima conferinţă de presă.
Raportor: Acestea au fost nişte principii care să guverneze activitatea… 
Maria Ţoghină: Principii strategice
Raportor: Principii strategice pe care le-aţi asumat şi anunţat la instalare…
Maria Ţoghină: Anual, am făcut conferinţe de presă şi am prezentat un raport public, deci din această perspectivă, sunt publice. Din perspectiva pe care o menţionaţi, aceea ca Parlamentul  ne-ar fi dat un mandat, acest lucru nu se întâmplă, pentru că, după cum ştiţi, în momentul în care este desemnat Consiliul de Administraţie este foarte greu să dai şi un mandat, membrii din noul CA nu cunosc ce preiau şi împreună trebuie, pe de o parte, să radiografieze stadiul instituţiei, pe de altă parte, să stabilească anumite direcţii strategice. Noi le-am stabilit, în raportul de activitate pe care-l depunem la Parlament toate acestea se regăsesc mult mai în detaliu. Eu le-am enunţat la fiecare conferinţă de presă, pentru că mi s-a părut firesc să mă raportez la aceleaşi trei, patru elemente care guvernează întreaga activitate a instituţiei. Nu avem un document pe care să scriem clar strategia SRR, există însă un document discutat la nivelul CA, care cuprinde o strategie în domeniul editorial: faptul că dorim să deschidem mai mult microfoanele către ascultători, faptul că dorim să ne axăm mai mult oferta noastră jurnalistică pe problematica publicului care ne ascultă, pe problemele sociale, să recăpătăm credibilitatea pe care am avut-o înainte de acea perioadă în care radioul a fost acuzat de o anumită înclinare politică, aceste lucruri sunt la nivel editorial, CA-ul şi le-a asumat prin votul pe care l-a dat în unanimitate acestei strategii , în octombrie 2005. După aceea, doar Radio România Cultural şi-a pus pe site această strategie [editorială], celelalte posturi nu au făcut-o publică. Noi, în CA, nu am considerat că este de datoria noastră să o facem publică: am discutat-o, ne-am asumat-o la nivel de corporaţie. 
Raportor: În ceea ce priveşte evaluarea oamenilor: pe lângă fişa postului, prevăzută de legislaţia muncii, ar fi nimerit un sistem cu criterii cuantificabile? Sau ar spori birocraţia? Este o dilemă şi aici.
Maria Ţoghină: Este o dilemă şi pentru noi. În ceea ce priveşte echipa managerială, noi avem un sistem de evaluare mixt, el se bazează în mare parte pe fişa postului, prevăzută de Codul muncii, dar există o ponderare, pe baza obiectivelor directe asumate. În următorul an, ar trebui să trecem pe o evaluare a echipei manageriale bazate mai mult pe obiective şi mai puţin pe fişa postului, pentru că , atunci când îţi atingi obiectivele, înseamnă că îţi respecţi şi fişa postului: este încă o trecere pe care încercăm să o realizăm treptat.

În ceea ce priveşte evaluarea întregului personal, acest lucru nu s-a realizat niciodată în SRR şi, din această perspectivă, există o anumită vulnerabilitate, pentru că cei care muncesc nu ştiu niciodată cât de bine sau cât de puţin bine o fac. Nu putem trece la evaluarea întregului personal fără să consolidăm evaluarea managementului. Este o chestiune de încredere, este un proces extrem de delicat şi cred că primul semnal pe care trebuie să-l dăm este acela de a consolida încrederea oamenilor în procesul de evaluare. Când dai semnal către toţi angajaţii că ai nişte evaluări ale managementului, corect făcute, transparente şi care vizează creşterea performanţei activităţii manageriale, abia apoi se poate trece la evaluarea personalului de execuţie, pentru că scopul nostru nu este acela de a timora angajaţii, ci de a evalua activitatea lor şi a descoperi punctele care trebuie întărite, de a descoperi oameni cu potenţial şi a vedea unde ar trebui să mai lucrăm în pregătirea lor profesională.  
Raportor: Vorbeaţi de reduceri de personal la nivel de management, dar, ca ansamblu al personalului, nu este o structură supra-dimensionată? Cât reprezintă corpul editorial în totalul angajaţilor?
Maria Ţoghină: Sunt 1.386 de posturi în domeniul editorial, restul până la 2.536 e reprezentat de formaţiile muzicale, personalul economic şi tehnic, care nu este cuprins în personalul editorial. Ponderea departamentului editorial este de 72,4%. Importanţa o dăm departamentului de producţie editorială.
Raportor: Aici mai apare o problemă: la 1.300 de oameni, ar trebui să zbârnâie instituţia, să fie în topul audienţelor.
Maria Ţoghină: Suntem în top cu audienţa, avem 40% pe ansamblu corporaţie, dar publicul nostru este un public îmbătrânit. Totuşi, nicăieri în lume postul public nu are o audienţă tânără. Audienţa este de peste 40 de ani…
Raportor: Dar nu peste 50, cât are RRA…
Maria Ţoghină: Peste 50 avem noi, dar încercăm să o scădem, din acest motiv avem strategii pe fiecare post în parte, unul din obiectivele fiecărui manager de post naţional este acela de a scădea vârsta audienţei, fără a pierde publicul pe care deja îl avem. Dar audienţa pe naţional este una dintre cele mai bune la nivelul UE. Vârsta ne îngrijorează şi încercăm să luăm măsuri, însă nu ne propunem acum să ne uităm către audienţă, ci atunci când este analizată activitatea noastră, trebuie să fim priviţi din perspectiva îndeplinirii misiunii de post public şi obiectiv de audienţă, dar nu unul cu orice preţ, pentru că atunci punem muzică şi doi caraghioşi şi facem audienţă.  

Raportor: Urma întrebarea „care sunt celelalte ţinte - ce îşi propune postul public, din punct de vedere editorial - influenţă, calitate”? 

Maria Ţoghină: Influenţa nu este scopul nostru, ne propunem creşterea calităţii produsului jurnalistic, mai mult dinamism (dat de întinerirea vocilor, interactivitate, de informaţii mai bune calitativ, mai rapide), şi nu doar informaţii politice. Încercăm să schimbăm structura jurnalelor şi să o axăm şi pe informaţie culturală, şi pe informaţie socială, pe informaţie economică relevantă. În urmă cu câţiva ani, radiojurnalele noastre erau formate numai din informaţie politică. Astăzi ascultam jurnalul de la ora 10.00 şi una dintre ştirile importante era deschiderea stagiunii Teatrului Naţional Bucureşti. Iată o informaţie foarte importantă. Acum câteva zile, am avut o ştire de prime-time, premiera filmului „4,3,2”. Încercăm, într-un fel sau altul, să nu mai „politizăm” în exces structura radiojurnalelor. Încercăm să aducem la microfon şi alţi lideri de opinie, nu doar lideri politici, numai astfel ne putem îndeplini misiunea, încercăm să asigurăm dialogul inter-cultural şi inter-etnic. La noi nu veţi găsi doar emisiuni orientate către majoritatea ortodoxă, avem emisiuni şi despre celelalte minorităţi, sunt aspecte pe care ne propunem să le consolidăm.
Raportor: S-a făcut un studiu, pe ce bază faceţi aceste schimbări? 
Maria Ţoghină: Am avut o cercetare calitativă cu privire la RRA (în toamna 2006, primăvara 2007 pentru prime-time), dar nu ne bazăm numai pe acestea, pentru că poate descoperim că oamenii vor numai manele. La rezultatele cercetării calitative, oamenii vor emisiuni mai dinamice, voci mai tinere, informaţii corecte şi complete, să afle mai multe despre ceea ce se întâmplă în ţară, dar mai concis, mai multe informaţii meteo, despre trafic şi mai mult sport. Acum un an şi jumătate, aveam dimineaţa doar două radiojurnale, am introdus acum radiojurnal la fiecare oră, unele scurtate, fiecare are înglobat o revistă tematică a presei (la ora opt revista presei internaţionale, la ora 10.00 revista presei economice). Am răspuns rapid dorinţei ascultătorilor. 

Raportor: Care este proporţia angajaţilor din corpul editorial, cu vârsta sub 35 de ani?
Maria Ţoghină: 22%. 405 persoane. La RRA, procentul vocilor tinere este de 75%. Pe valul întâi din primăvară, am stabilizat audienţa, pe naţional, şi am avut creştere de 2% pe Bucureşti. 
Raportor: Ce vă propuneţi în privinţa audienţei?
Maria Ţoghină: Întinerirea audienţei, stabilizarea şi creşterea şi dezvoltarea audienţei pe posturile de nişă, în conformitate cu recomandările UE (specializarea ofertelor, pentru a asigura şi specializarea publicului). Am creat Antena Satelor, care a avut cea mai spectaculoasă creştere de audienţă din toată piaţa de radio, de 7% în primăvara 2007, faţă de octombrie 2006. Am luat decizia corectă când am transformat Antena Satelor (care era un post regional) în post naţional, dedicat publicului din rural şi din urbanul mic. Creşterea de 7% a fost luată tot de la Radio România Actualităţi, însă pierzând 7% din ascultători, RRA s-a stabilizat şi a şi crescut, ceea ce înseamnă că strategia noastră a fost corectă. Regionalele sunt şi acestea într-un proces de definire, pentru a nu mai dubla oferta RRA, ci să se apropie mai mult de problemele locale şi regionale, să aibă un grad sporit de interactivitate faţă de RRA. Ne propunem ca Radio România Cultural şi Muzical să continue să cucerească zona de nişă proprie. Ne-am mai propus consolidarea reţelelor de corespondenţi în ţară şi în străinătate, avem cele mai dezvoltate reţele, mergem şi pe sistem de free-lancing (pentru a evita situaţiile când cineva devine partizan), să menţinem corespondenţii străini. În zonele în care avem studiouri regionale, încercăm să responsabilizăm studiourile, astfel încât nu corespondentul să fie instrumentul nostru de comunicare din zonă, ci studioul (să nu dublăm printr-un corespondent activitatea studioului). 
Raportor: Procentul de tineri în rândul corespondenţilor?
Maria Ţoghină: 70%-80% au până în 40 de ani.
Raportor: Câte posturi cheie au fost scoase la concurs în timpul mandatului dvs.?
Maria Ţoghină: 18 posturi (enumerate în raport – n.r.).   
Raportor: În legătură cu partea financiară, cum sunt veniturile din punct de vedere al necesităţilor?
Maria Ţoghină: Nu sunt suficiente. Chiar dacă noi am redus cheltuielile, în permanenţă s-au redus şi veniturile. Faptul că s-a schimbat legislaţia în domeniul drepturilor de autor pentru organismele de gestiune colectivă şi trebuie să plătim de la 2 milioane lei 11 milioane lei pe an creează o mare vulnerabilitate, pentru că această sumă nu a fost compensată cu nimic. Aceeaşi problemă ca şi în televiziune. 11 milioane de lei echivalează cu încasările noastre pe o lună din taxa radio. Taxa radio este sub nivelul celei din anul 2001, când era 30.000 lei vechi, iar acum este de 2,5 lei (noi). Cu o inflaţie cumulată de 44%, calculul arată că  veniturile noastre s-au redus cu 10 milioane de euro anual, în ultimii patru ani.
Raportor: Aceleaşi argumente a adus şi fostul preşedinte al SRTv, dar nu l-a luat nimeni în seamă.
Maria Ţoghină: Nici pe mine nu mă ia nimeni în seamă, dar sper ca totuşi comisiile să reacţioneze la aceste semnale ale noastre. Taxa a rămas la un nivel sub anul 2001. Colectarea se face prin Electrica. Nu ştim cât va mai funcţiona astfel, pentru că, în momentul privatizării Electrica, nu a existat o obligaţie ca cerinţă a statului român de a asigura protecţia celor două instituţii pentru colectarea taxei radio-TV. Acum, unităţile privatizate pot spune că nu mai vor să colecteze taxa sau că vor 40% comision. Au apărut semnale de genul acesta şi negocierile sunt din ce în ce mai dificile. În lipsa unui alt sistem de colectare, vulnerabilizează foarte mult cele două instituţii, în ceea ce priveşte asigurarea continuităţii în funcţionare. Schimbările (drepturile de autor, privatizare a Electrica fără protecţie pentru colectarea taxei, scutirile de la taxă) ne vulnerabilizează. În toate ţările UE, o scutire de la plata unei taxe este compensată cu venituri de la bugetul de stat. La noi, acestea sunt suportate de SRR, noi nu mai încasăm aceste venituri. Statul român a acordat o scutire, fără compensare. Avem 1,8 milioane de persoane scutite ca efect al unor legi, plus 1,3 familii scutite pe baza declaraţiei pe proprie răspundere. Vorbim de peste trei milioane de persoane care nu mai plătesc, în timp ce 4,8 milioane sunt cei care plătesc.
Raportor: Cât reprezintă veniturile din publicitate?
Maria Ţoghină: Strategia fostelor CA a fost ca SRR să nu atragă publicitate, pentru a nu concura cu mediul privat. Când veniturile s-au redus, a trebuit să găsim soluţii de asigurare a veniturilor şi aceasta a fost o parte a strategiei: asigurarea veniturilor necesare pentru funcţionarea în condiţii normale a activităţii, ceea ce este, din punctul meu de vedere, foarte trist. Să ajungi să conduci o instituţie de presă cu tradiţie şi să propui acest tip de obiectiv strategic, asta elimină orice proiect de dezvoltare. A fost o decizie a noastră, pentru că altfel puteam să ajungem într-o situaţie gravă economic, dacă nu prevedeam aceste vulnerabilităţi şi nu încercam să restrângem foarte mult cheltuielile şi să le ţinem sub control. Paralel cu reducerea cheltuielilor, am încercat să asigurăm veniturile, pe două căi: am crescut veniturile din publicitate, nu într-o măsură spectaculoasă (estimăm la finalul anului 1,5 milioane euro, e puţin pe ansamblu corporaţie, dar e mai mult decât 800.000 euro în 2006). Am acţionat pentru colectarea mai bună a taxei, încercând să îmbunătăţim permanent baza de date, să le cerem agenţilor economici, cetăţenilor, să-şi achite taxa.

Se impune modificarea hotărârii de guvern actuale care permite ca orice cetăţean care depune o declaraţie, la un anumit moment dat, să fie scutit de taxă. Dacă un student, care nu are veniturile necesare, face cerere atunci când este în anul I, rămâne cu ea până la adânci bătrâneţi. În statutul social apar schimbări de-a lungul întregii vieţi. Propunem reînnoirea anuală a acestei declaraţii, când apare o modificare, nu să obligăm să o recunoască, dar dacă anul următor nu a mai depus, îl reintroducem în baza de date. Altfel, dacă ai noroc şi faci această cerere la 18 ani, atunci beneficiezi de scutire pe viaţă. În ultimele două luni, am realizat un proiect de hotărâre de guvern, este pe traseul legislativ. Am mai cerut acoperirea cheltuielilor integrale pentru RRI, creşterea taxei-radio, aceste propuneri sunt pe circuitul legislativ, noi am identificat şase-şapte soluţii posibile, oricare dintre acestea poate asigura echilibrul pe următorul an, nu înseamnă că ne rezolvă problema de perspectivă, de dezvoltare, ceea ce este cel mai trist. Repet, taxa radio este cea mai mică din întreaga Europă, raportată la nivelul de trai. 
Raportor: Ca o concluzie, care este poziţia dvs.? Ştiu că, pentru dezvoltare, cea mai proastă soluţie este să tai costurile, dar poate că, până la urmă, nu se poate altfel decât prin reducerea acestui număr foarte mare de angajaţi, eventual poate fi creat un corp de profesionişti la jumătate sau poate la un sfert din personalul existent? Proiectul de lege care aducea o reformă a SRR şi SRTV este blocat.
Maria Ţoghină: Aceasta este o decizie care revine, în mod firesc, Parlamentului României pentru că nu poţi să renunţi la anumite componente ale misiunii publice fără aprobarea Parlamentului. Eu cred că o lege de funcţionare a celor două societăţi este necesară şi ea şi-a dovedit viabilitatea în forma actuală. La momentul la care această lege a fost construită au participat reprezentanţii celor două instituţii media şi cu expertiza europeană, era considerată una dintre cele mai moderne, la nivel european. La proiectul aflat acum în discuţie, conducerea SRR a înaintat propuneri către comisiile parlamentare, am participat la toate discuţiile, cred că, în momentul de faţă, nu există o grabă în discutarea acestui proiect, dar probabil că va reveni pe agendă. Există alte subiecte care par a ţine capul de afiş în plan politic. Cred însă că actualul cadru, aşa perfectibil cum este el, creează cadrul de funcţionare al SRR. În momentul de faţă, vulnerabilitatea noastră nu vine din lege, ci din lipsa resurselor financiare. Putem vorbi despre independenţa SRR, despre libertatea de opinie, despre multitudinea de opinii exprimate la postul public de radio, dar ne vedem din ce în ce mai limitaţi la capitolul resurse. Problema noastră în momentul de faţă este cum să asigurăm resursele necesare SRR. Parlamentul poate oricând să decidă că radioul public în România poate însemna un singur post de radio sau două posturi.
Raportor: Sau patru canale, dar cu mai puţini oameni…
Maria Ţoghină: În ce măsură putem să ne îndeplinim misiunea de post public cu mai puţini oameni rămâne de văzut şi de analizat. 
Raportor: Dar care este părerea dvs., eu asta vă întreb: poate ar fi o eficientizare? Aveţi mai bine de doi ani experienţă ca PDG. Cu siguranţă, cunoaşteţi şi mediul privat, ştiţi cu câţi oameni se lucrează acolo. 
Maria Ţoghină: Nu putem să ne comparăm ca misiune cu posturile private, aceasta este deosebirea fundamentală. Dacă un post de radio privat poate funcţiona cu citirea a trei ştiri luate de pe agenţii, noi trebuie să avem reporteri peste tot. Trebuie să vedem ce vrem. Nu poţi face teatru radiofonic, nu poţi face… 
Raportor: Dar teatrul radiofonic poate fi organizat separat
Maria Ţoghină: Depinde ce vrem. De exemplu, la televiziune s-a încercat, la un moment dat, externalizarea acestor activităţi, după care au devenit căpuşe. Nu ştiu dacă radioul public îşi doreşte acest lucru. Nu-mi dau seama dacă aceasta ar fi soluţia corectă. 
Raportor: Vi se pare un număr eficient de oameni cel existent, dat fiind că, în percepţia generală, avem de-a face cu o mega-structură, este aceasta doar o prejudecată?
Maria Ţoghină: Este şi o prejudecată, dar şi o realitate. Dar ea este pe cale să se schimbe. Când vorbeam despre radioul public ca despre o mega-structură îmbătrânită vorbeam despre radioul anilor ’90. Vorbim acum despre un radio care permanent şi-a redus numărul de angajaţi. Numai în actualul mandat am redus personalul cu aproape 200 de oameni. Sigur că avem o cultură organizaţională pe care trebuie să o schimbăm, noi încă mai funcţionăm pe mentalitatea „emisia este realizată de jurnalist de la microfonul din studio, iar la regia de emisie trebuie să fie doi regizori de emisie, pentru că unul aşează benzile pe magnetofon, altul stă la pupitru sau verifică încărcarea în calculator a materialelor care trebuie să intre”. E o responsabilitate de post public. Câtă vreme vom funcţiona pe aceleaşi fluxuri de muncă, va trebui să ne dimensionăm la acest lucru. Soluţia pentru o regândire totală a postului de radio – am discutat-o cu preşedintele Radio France, care mi-a spus: „o nouă clădire, cu noi fluxuri de producţie, cu o nouă cultură organizaţională, proiecte pentru personalul care funcţionează acum după această mentalitate, de construit arhiva digitală, iar în noua cultură organizaţională, în noile procese de muncă mutaţi personalul dinamic şi adaptabil”.
Raportor: … care lucrează digital, un om şi computerul fac cât zece…
Maria Ţoghină: ... nu cât zece, dar cât trei. Trebuie să luăm în calcul şi un alt lucru. Putem funcţiona după sistem privat. Dar, de cele mai multe ori, realitatea arată că, în acest sistem, meseria de jurnalist este una care consumă foarte mult. Nu ştiu dacă noi ne dorim ca noi să avem jurnalişti care să fie performanţi doi ani, după care ei să nu mai performeze, pentru că în doi ani i-am uzat la maxim. A fi jurnalist presupune o activitate de creaţie, trebuie ca acel om să nu fie o maşină de intrat pe post. Sigur că poate părea frumos, poate părea plăcut, dar nu ne propunem să angajăm oameni pe care, peste doi ani, să nu-i mai putem folosi. Trebuie să găsim soluţia corectă şi cea mai bună, să asigurăm performanţa oamenilor şi performanţa produsului jurnalistic. Dacă ar fi un lucru pe care să mi-l reproşez este acela că nu am reuşit să descopăr acele instrumente – şi nu le-am descoperit pentru că ele nu sunt prevăzute în legislaţia muncii – prin care să-i determin pe manageri să descopere şi să extragă din fiecare colectiv puturoşii şi oamenii neperformanţi şi să scăpăm de ei din instituţie. Dacă am identifica în fiecare departament oamenii care ne trag în jos şi am avea o soluţie, oferită de legislaţia muncii, de a scăpa de ei, atunci cu adevărat am fi mai performanţi. Şi probabil că vorbim aici de 10% din numărul actual de angajaţi. Este un procent mic, dar ar schimba un pic. Însă nu avem instrumentele oferite de legislaţia muncii. 
Raportor: E aproape imposibil să dai un om afară…
Maria Ţoghină: Este aproape imposibil nu să dai un om afară, ci e aproape imposibil să-i dai un avertisment scris. 
Raportor: Şi cei 200 cu care aţi redus personalul]?
Maria Ţoghină: Prin negociere, discuţie. Am avut pensionări, oameni care şi-au dat demisia, oameni care s-au transferat, am folosit calea amiabilă. Când am preluat instituţia, aveam 50 de oameni care ieşiseră de mult la pensie, dar care erau în continuare angajaţi, că ei se vedeau pe viaţă angajaţi la radio şi a trebuit să găsesc soluţia să-i pensionez brutal. Am impus reguli de pensionare la termen, pentru a putea să asigur fluxul de personal necesar şi să tăiem din anumite structuri. Dar realitatea arată că, dacă nu schimbi procesul de producţie, fluxul de muncă, nu poţi să schimbi o structură ca asta. Este construit pe sistemul studio, regie de emisie, cum să reduc eu? Când construieşti un nou sediu, cu noi fluxuri de muncă, în care oamenii să fie şi la microfon, şi la butoane, lucrurile se schimbă.

